Bu kitabı pulsuz paylamaq üçün kopiyalarını çap etmək istəyirsiniz?
Yoxsa cihazlarda istifadə etmək üçün endirmək istəyirsiniz?

Bu kitabı azerbaycanca və digər dillərdə aşağıdakı saytdan pulsuz endirə bilərsiniz: www.learnhisways.com.

Bütün kəlamlar MÜQƏDDƏS KİTAB-dan gürtürülmüşdür. ©MÜQƏDDƏS KİTAB (Əhdi-Ətiq və Əhti-Cədid) Əhti-Ətiq ©MKŞ 2004, 2006, 2009 (təkrar yoxlanılmış) Əhti-Cədid © MKŞ 2009 (yeni tərcümə)

Translated from the English
Raising Children to Walk with God

© 2017 Life Resources

...Amma mən və mənim evimdəkilər
Rəbbə qulluq edəcək.
Yeşua 24:15

Mündəricat

1. Giriş

2. I. Uşaqlar: Allahdan gələn qiymətli hədiyyə

3. 1. Uşaqlar Allahın xeyir-duasıdır – 1-ci hissə

4. 2. Uşaqlar Allahın xeyir-duasıdır – 2-ci hissə

5. 3. Hər uşaq Allah üçün qiymətlidir

6. 4. Hər uşaq Allahın izzəti üçün yaranmışdır

7. 5. Allahı uşaqlarımızdan daha çox sevmək

8. 6. Uşaqların hər biri ilə bərabər davranmaq

9. 7. İsa uşaqlara xeyir-dua verir

10. II. Nümunə: Uşaqlarınıza Məsihi göstərmək

11. 8. Məhəbbət və itaət nümunəsi – 1-ci hissə

12. 9. Məhəbbət və itaət nümunəsi – 2-ci hissə

13. İkiüzlülük haqqında bir qeyd

14. 10. Özünü Allaha həsr etmə və dua nümunəsi

15. 11. Xidmətkarlıq nümunəsi

16. 12. Məsihdən nümunə götürmək

17. III. Tərbiyə: Hikmətin açarı

18. 13. Uşaqlarımıza hörmət və itaət etməyi öyrətmək – 1-ci hissə

19. Uşaqlar öz valideynlərinə ömür boyunca hörmət və itaət etməyə borcludurlarmı?

20. 14. Uşaqlarımıza hörmət və itaət etməyi öyrətmək – 2-ci hissə

21. 15. Uşaqlarımıza hörmət və itaət etməyi öyrətmək – 3-cü hissə

22. 16. Kötəyin dəyəri – 1-ci hissə

23. Süleymanın Məsəllərində haqqında danışılan "kötək" nədir?

24. 17. Kötəyin dəyəri – 2-ci hissə

25. 18. Uşaqlarımızı inkişaf etdirmək

26. 19. Uşaqlarımızı sözlə inkişaf etdirmək

27. 20. Allah Öz övladlarını məhəbbətlə tərbiyələndirir

28. 21. Lütf ilə dolu valideynlər olmaq

29. 22. Uşaqlarımıza necə lütf göstərə bilərik?

30. IV. Öyüd: Allahı tanımağın açarı

31. 23. Uşaqlarımıza Allahın Kəlamını öyrətmək niyə önəmlidir?

32. "Rəbb qorxusu" nədir?

33. 24. Evinizdə ən vacib yeri Allah və Kəlamı tutsun!

34. 25. Uşaqlarımıza qulaq asmağı öyrətmək

35. 26. Uşaqlarımıza Allaha güvənməyi öyrətmək

36. 27. Uşaqlarımıza Allahın əzəmətini görməyi və Ona səcdə etməyi öyrətmək

37. 28. Uşaqlarımıza Məsihi tanımağı öyrətmək

38. 29. Uşaqlarımıza Müqəddəs Ruha görə həyat sürməyi öyrətmək

39. 30. Uşaqlarımızı imanla yaşamağa həvəsləndirmək

40. Hekayələr

41. 31. Uşaqlarımıza Allahın kəlamına əməl etməyi öyrətmək

42. 32. Uşaqlarımıza əxlaqi cəhətdən təmiz olmağı öyrətmək – 1-ci hissə

43. 33. Uşaqlarımıza əxlaqi cəhətdən təmiz olmağı öyrətmək – 2-ci hissə

44. 34. Uşaqlarımızı çətinliyə dözməyə hazırlaşdırmaq – 1-ci hissə

45. 35. Uşaqlarımızı çətinliyə dözməyə hazırlaşdırmaq – 2-ci hissə

46. V. Dua: Valideynin ən böyük sərvəti

47. 36. Uşaqlarımızı Məsih yolunda böyütmək üçün lazım olan müdrikliyi əldə etmək

48. 37. Uşaqlarımız üçün ruhani mübarizə aparmaq

49. 38. Uşaqlarımız üçün duada mübarizə aparmaq

50. 39. Uşaqlarımız üçün razılığa gələrək dua etmək

51. 40. İtmiş oğul və ya qız üçün dua etmək

52. Əlavə A: Duada uşaqlarınızın üzərində elan edə biləcəyiniz xeyir-dualar

53. Əlavə B: Öyrətmək üçün başqa mühüm mövzular

54. Əlavə C: Məsihin evinizdə ən vacib yeri tutmağına dair məsləhətlər

55. Əlavə D: Uşağınız xilas olmaq üçün nə bilməlidir?

56. Əlavə E: Uşaqlarımıza Müqəddəs Ruha görə həyat sürməyi öyrətmək üçün faydalı ola biləcək ayələr

57. Əlavə F: Məsləhət görülən Müqəddəs Kitab hekayələri

58. Əlavə G: Cinsi əxlaqı öyrətməyə dair məsləhətlər

59. Əlavə H: Çətinliyə dözmək üçün ruhlandırıcı ayələr

60. Əlavə I: İtmiş övladların valideynləri üçün ayələr

61. Tərcüməçilər üçün Qaydalar

Giriş

İsa Məsihin ardınca gedən bir valideyn kimi sizin böyük məsuliyyətiniz var. Allah uşaqlarınızın nəinki maddi, həm də mənəvi tələbatlarını ödəməyi sizin öhdənizə buraxmışdır. Valideynlər öz uşaqlarına Allahın yolunda yaşamağı öyrətməklə yalnız qısa müddət ərzində, uşaq böyüyənə qədər məşğul ola bilər. Bunu düşünsək, valideynlik vəzifəmizin ciddiyyəti qarşısında lərzəyə gələrik.

Xoş xəbər budur ki, Allah valideynlərdən uşaqlarını öz gücləri və müdriklikləri ilə böyütmələrini tələb etmir. O Müqəddəs Ruhu "Məsləhətçimiz" olaraq bəxş etdi. Bundan əlavə, O bizə ehtiyacımız olan hər cür müdrikliklə dolu olan, doğru yolu göstərən Kəlamını da bəxş etdi.

40 dərsdən ibarət olan bu kitab, Allahın Kəlamından xüsusən valideynliyə dair dəyərli həqiqətləri kəşf etməyinizə kömək etmək üçün yazılmışdır. Bu kitabdan istifadə etməyin ən yaxşı yolu ər-arvadın birlikdə dərs çalışmasıdır. Bundan həmçinin fərdi olaraq, Allahla təklikdə keçirdiyiniz vaxtda istifadə edə bilərsiniz. Yaxud bir-birini ruhlandırmaq üçün yığışan valideynlərin kiçik qrupunda müzakirə və dua üçün bundan istifadə edə bilərsiniz.

Kitab dərslərdən və başqa şeylərdən ibarətdir. Uşaqlarınızı böyüdərkən faydalana biləcəyiniz bəzi siyahıları və faydalı materialları "Əlavə"lərdə tapa bilərsiniz. Bu kitabdan tez-tez məsləhət almaq üçün əlçatan bir yerdə saxlamağınız məsləhət görülür.

Siz Allahın kəlamını öyrəndikcə Allah sizə bol cəsarət və ümid bəxş etsin və uşaqlarınız həm Allahı, həm də sizi sevindirsinlər!

I. Uşaqlar: Allahdan gələn qiymətli hədiyyə

Hər uşağın anadan olması bir möcüzədir! Necə də gözəldir ki, Allah insanlara yeni insanın yaranmasında Özü ilə birlikdə işləmək imkanı vermişdir! Bunu düşünün: Allah hər kəsi eynilə Adəm və Həvvanı yaratdığı kimi, insanın iştirakı olmadan yarada bilərdi. Lakin Allah insanlara xeyir-dua verdi, dünyada ən qiymətli olan yeni insan həyatını, öz valideynlərindən tamamilə asılı olan körpə uşağı bu dünyaya gətirmək imkanı verdi.

Hər uşaq mütləq ya Allahın Padşahlığı və xeyir üçün, ya da qaranlığın padşahlığı və şər üçün dünyaya təsir edəcək. Valideynlərin misilsiz fürsəti vardır: onlar öz uşaqlarına Allahın yolunu seçmələri üçün təsir edə bilərlər. Allah valideynlərə nə qədər əzəmətli bir iş tapşırıb!  Dərslərimizə başlayarkən hər insan həyatının dəyərini öyrədən bəzi ayələrə baxacağıq. İlk kişi ilə qadından başlayaq.

1. Uşaqlar Allahın xeyir-duasıdır – 1-ci hissə

Giriş:

Həyatınızda ilk dəfə öz körpə uşağınızı qucağınıza aldığınız vaxtı yada salın. Özünüzü necə hiss etdiniz? O anda ağlınızdan hansı fikirlər keçirdi?

Yaradılış kitabdan aşağıdakı ayələri oxuyun.

26Sonra Allah dedi: "Öz surətimizə və bənzərimizə görə insanı yaradaq..." 27Allah insanı Öz surətində yaratdı, Allahın surətində yaratdı, onları kişi və qadın olaraq yaratdı.28Allah onlara xeyir-dua verərək dedi: "Törəyib çoxalın və yer üzünü bürüyüb ona sahib olun: dənizdəki heyvanlar, göydəki quşlar, yerdə sürünən bütün canlılar üzərində hökmranlıq edin". (Yaradılış 1:26-28)

1.  28-ci ayəni təkrar nəzərdən keçirin. Bu ayə, Allahın Adəm və Həvvaya xeyir-dua verməsiylə başlayır. Allahın onlara verdiyi ilk əmr o xeyir-duaya daxildir. Allahın ilk əmrinin birinci hissəsi nədir?

2.  Bu ayədə xeyir-duanın uşağı dünyaya gətirmək ilə necə əlaqəli olduğunu təkrar görməyə çalışın. Siz uşaqlarınızı Allahdan gələn xeyir-dua kimi görürsünüzmü?

Yaradılış 4:1-i oxuyun (aşağıda).

1Adəm arvadı Həvva ilə yaxınlıq etdi və Həvva hamilə olub Qabili doğdu. Həvva dedi: "Rəbbin köməyi ilə bir insan qazandım".

3.  Həvva Qabili dünyaya gətirəndə nə dedi?

4.  Həvva uşağı dünyaya gətirən ilk qadın idi. Həvvanın öz bətnindən körpə bir insanın çıxdığını ilk dəfə gördüyünü təsəvvür edə bilərsinizmi? Siczə, Həvva o vaxt nə düşünür və nə hiss edirdi?

5.  Sizcə, o, "Rəbbin köməyi ilə" uşaq qazandım dedikdə nə nəzərdə tuturdu?

6.  Sizcə o öz oğluna Allahın xeyir-duası kimi baxırdımı?

Dua: İndi Allahın sizə bəxş etdiyi hər bir uşağınız üçün Ona şükür edin.  Allahdan diləyin ki, hər uşağınıza Onun gözləri ilə baxmağı sizə nəsib etsin. Mümkünsə, bunu həyat yoldaşınızla birlikdə edin.

2. Uşaqlar Allahın xeyir-duasıdır – 2-ci hissə

"Hər yaxşı bəxşiş və hər kamil hədiyyə yuxarıdan, Özündə heç bir dəyişiklik ya dönüklük kölgəsi olmayan nurlar Atasından gəlir".
(Yaqub 1:17)

Giriş:

Allah şəxsən sizə hansı yaxşı bəxşişlər verdi?

Aşağıdakı məzmuru oxuyun.

3Övladlar Rəbbin verdiyi paydır, bətnin bəhrəsi Onun mükafatıdır.
4İnsanın gənc ikən övladları olarsa, bir igidin əlindəki oxlara bənzər.
5Oxdanı bu cür dolu olan nə bəxtiyardır! Darvazada əleyhdarları ilə

çəkişən zaman xəcalətli olmayacaq. (Zəbur 127:3-5)

1.  3-cü ayədə uşaqlar hansı sözlərlə təsvir olunur?

Bu payın kim tərəfindən verildiyi bildirilir?

2.  4-cü və 5-ci ayələrdə uşaqlar nəyə bənzədilir? Sizcə, məzmurun müəllifi bu bənzətmə ilə uşaqlar haqqında nə deyir?

Qeyd: Əhdi-Ətiqin dövründə nüfuzlu kişilər işgüzar sövdələşmələr aparmaq və ya mübahisələri həll etmək üçün şəhərin darvazasında yığışardı. Bir kişinin əleyhdarları məhkəmədə onunla çəkişmək üçün darvazaya gələrdi. Yanında oğulları duran kişi özünü müdafiə etməkdə təkbaşına qalmazdı. Buna görə də onun əleyhdarları tələfindən məğlub edilmə yaxud "xəcalətli olma" ehtimalı az olardı.

3.  Biz, valideynlər bəzən uşaqlarımızın yük olduğunu düşünürük: uşaqlara əlavə xərcimiz çıxır, onlar xeyli vaxtımızı alırlar. Bu ayələr uşaqlarınıza Allahın xeyir-duası kimi baxmaqda sizə necə kömək edir?

4.  Ola bilər ki, uşaqlarınızdan biri və ya bir neçəsi ya fiziki qüsurları, ya da çox güclü iradəsi üzündən sizə çətin olub. Belə uşaqları da Allahın hədiyyəsi kimi qəbul edə bilərsiniz?

Dua: Gözlərinizi yumun və hər uşağınızı ayrı-ayrılıqda xəyalınızda canlandırın. Allahdan diləyin ki, hər uşağınıza Onun hədiyyəsi kimi baxmaqda sizə kömək etsin. Allahın Öz yollarını sizə öyrətmək və sizi Özünə yaxınlaşdırmaq üçün uşaqlarınızın hər birindən istifadə edəcəyinə görə Allaha şükür edin.

3. Hər uşaq Allah üçün qiymətlidir

Giriş:

Uşağınız anadan olmazdan əvvəl USM ilə ana bətnindəki təsvirini gördünüzmü? Siz ana bətnindəki körpənin böyüyən bir insan olduğunu ilk dəfə nə vaxt dərk etdiniz? Bunu dərk edəndə özünüzü necə hiss etdiniz?

Bir çox məzmurun müəllifi Padşah Davud Allahın ana bətnindəki uşağı yaratması haqqında düşünərkən necə heyran qaldığını təsvir edir.

Aşağıdakı məzmuru oxuyun.

13Sən mənim daxili üzvlərimi yaratmısan, mənə ana bətnində quruluş vermisən. 14Sən məni ecazkar, əsrarəngiz yolla yaratmısan, ona görə şükür edirəm. Nə qədər xariqəli işlər görmüsən! Bunu ürəkdən yaxşı dərk edirəm. 15Mən gizli bir yerdə yaranarkən, dünyanın dərin yerində yaranarkən bədənim Səndən gizli qalmadı. 16Dünyaya gəlməzdən əvvəl Sənin gözlərin məni gördü. Ömrüm başlamazdan əvvəl mənə təyin etdiyin hər bir günü kitabına yazmısan. 17Ey Allah, mənim üçün fikirlərinin qiyməti çoxdur, onların sayı-hesabı yoxdur! 18Saysaydım onları, qum dənələrindən çox olardı, oyananda yenə mən Səninləyəm. (Zəbur 139:13-18)

1.  Bu ayələri təkrar nəzərdən keçirin və uşağın ana bətnində yaranmasında Allahın böyük rolunu söyləyin.

(Qeyd: 15-ci ayədə "gizli bir yerdə" və "dünyanın dərin yerində" dedikdə əslində "ana bətnində" nəzərdə tutulur).

2.  Müəllif, Allahın onu ana bətnində yaratmasını təsvir etmək üçün hansı sözləri işlədir? (Xüsusilə bax: 13-15-ci ayələr).

3.  Allahın hər uşağı ana bətnində yaratmağa o qədər diqqətlə yanaşması sizə hər insana verdiyi dəyər haqqında nə bildirir?

4.  16-cı ayədə hər insan üçün Allahın planı barəsində nə deyilir?

5.  Zəbur 139:16-18-i təkrar oxuyun. Siz inanırsınızmı ki, Allahın hər uşak üçün, hətta fiziki yaxud əqli qüsurlu uşaqlar üçün belə, yaxşı planı vardır?

Dua: İndi hər uşağınızı ayrı-ayrılıqda düşünməyə vaxt ayırın. Ata Allahın uşağınıza anadan olmazdan əvvəl sevgi ilə quruluş verdiğini xəyalınızda canlandırın. (Tələsməyin, Allahın sizə danışması üçün kifayət qədər vaxt ayırın). Uşaqların doğulması üçün Allahın təşkil etdiyi ecazkar yol və verdiyi yeni həyat möcüzəsi üçün Allaha səcdə etməyə vaxt ayırın.

Hər uşağınız üçün Allahın xüsusi planının həyata keçməsi üçün tez-tez dua edin. Mümkünsə, bunu həyat yoldaşınızla birlikdə edin.

4. Hər uşaq Allahın izzəti üçün yaranmışdır

Giriş:

Siz nə üçün yarandığınızı heç düşündünüzmü? Sizcə, bu dünyaya nə məqsədlə gətirilmisiniz?

Bəzən biz valideyn kimi elə düşünür və hərəkət edirik, sanki uşaqlarımız özümüzə məxsusdur və onlarla istədiyimiz kimi rəftar edə bilərik. Gəlin, Allahın kəlamının bu haqda nə dediyinə baxaq.

Aşağıdakı ayələri oxuyun.

Çünki hər şeyin mənbəyi Odur, hər şey Onun vasitəsilə və Onun üçün var oldu. Ona əbədi olaraq izzət olsun! Amin. (Həvari Paul, İsa haqqında, Romalılara 11:36)

Ey bizim Rəbbimiz və Allahımız! Sən izzət, şərəf və qüdrət almağa layiqsən. Çünki hər şeyi Sən yaratdın, hər şey Sənin iradənlə var olub yarandı. (Həvari Yəhyanın göylər görüntüsündən, Vəhy 4:11)

6Gəlin Ona səcdə edək, əyilək, Bizi yaradan Rəbbin hüzurunda diz çökək. 7Çünki O, Allahımızdır, biz Onun otlağının xalqıyıq, əlinin altındakı sürüsüyük. (Zəbur 95:6-7)

1Ey bütün dünya, cuşa gəlib Rəbbə nida edin, 2sevinclə Rəbbə qulluq edin, mədh oxuyaraq Onun hüzuruna gəlin! 3Rəbb Allahdır, siz bunu bilin, O bizi yaradıb, biz Ona aidik, xalqıyıq, otlağında otardığı sürüyük. (Zəbur 100:1-3)

1.  Yuxarıdakı ayələri təkrar oxuyun. Kim bizi yaratdı və biz kimə aidik?

2.  Bu ayələrə əsasən, bütün izzətə layiq olan Kimdir? Biz Ona necə cavab verməliyik?

3.  İndi bu sual haqqında düşünün: Əgər uşaqlarınızı Allah Öz izzəti üçün yaradıbsa və onlar Allaha aiddirsə, bu həqiqətlərə görə siz onları necə böyütməlisiniz?

Dua: İndi dua edib hər uşağınızı Allahın izzəti üçün ürəyinizdə Allaha həsr etmək istəyirsinizmi? Uşaqlarınızın sizə "məxsus" olduğunu düşünməkdən vaz keçməyə, onları Rəbbin əlinə buraxmağa hazırsınızmı? İndi mümkünsə həyat yoldaşınızla birlikdə hər uşağınızı ayrı-ayrılıqda Allaha həsr edin.

Qeyd: Bir çox valideynlər öz uşaqlarını Allaha həsr etmək üçün başqa imanlılarla birlikdə xüsusi bir yığıncaq təşkil etməyi arzulayırlar. Beləcə başqaları da xüsusilə onların uşaqları üçün dua edə bilər və sonra uşaqlarını Allahın məhəbbətində və xidmətində böyütməkdə onlara dayaq ola bilər.

5. Allahı uşaqlarımızdan daha çox sevmək

Giriş:

Sizcə, valideynlər ürəklərində öz uşaqlarına Allahdan daha yüksək yer verə bilərlərmi? Sizcə, bu necə ola bilər?

Aşağıdakı ayələrdə İsanın bu haqda nə dediyinə baxaq.

37Atasını ya anasını Məndən artıq sevən kəs Mənə layiq deyil. Oğlunu ya qızını Məndən artıq sevən də Mənə layiq deyil. 38Çarmıxını götürməyib ardımca gələn kəs də Mənə layiq deyil. (Matta 10:37-38)

1.  37-ci ayəni təkrar oxuyun. İsa öz oğlunu və ya qızını Ondan artıq sevən şəxs haqqında nə deyir?

2.  Luka 14:26-da İsa deyir ki, öz ailəsini Ondan üstün tutan heç kim Onun şagirdi ola bilməz. Sizcə, bu nə üçün doğru ola bilər?

3.  Mattadan yuxarıdakı ayələri təkrar oxuyun. Bu ayələrdə İsanın ürəklərimizdə hansı yeri tutmalı olduğu deyilir?

İndi aşağıdakı ayəni oxuyun.

"Allahın Rəbbi bütün qəlbinlə, bütün varlığınla, bütün düşüncənlə və bütün gücünlə sev". (Mark 12:30)

4.  İsa bu ayənin ən böyük əmr olduğunu söylədi. Siz hər gün bu əmrə əməl etməyi qarşınıza məqsəd qoysanız, bu sizə uşaqlarınızı ürəyinizdə Allahdan üstün tutmamaqda necə kömək edəcək?

Sözsüz, biz bir valideyn kimi uşaqlarımızı sevirik və Allah da istəyir ki, onları sevək. Onların nailiyyətləri ilə fəxr etmək də yaxşıdır. Lakin valideynlər öz övladlarını Allahdan artıq sevməyə meylli ola bilər. Uşaqlarımız Allahın yerini tutmaq üçün yaranmayıb və biz onları ilahiləşdirsək emosional və ruhani cəhətdən onlara zərər verə bilərik.

5.  Dünən gördük ki, uşaqlarımız bizə görə deyil, Allahın izzəti üçün yaranıb. Bu həqiqəti yadda saxlamaq bizə hər şeyin öz qaydasında olmasına (birinci Allah, sonra ailəmiz) nail olmaqda necə kömək edə bilər?

Dua: İndi Rəbbin hüzurunda bir az sakit qalın və Müqəddəs Ruhun ürəyinizi yoxlamasına izin verin və görün, ürəyinizdə birinci yeri kim tutur? Rəbbin önündə həlimliklə baş əyin, öz uşaqlarınızı Ona həsr edin və Ondan diləyin ki, Onu hər kəsdən daha çox sevməyi sizə Öz lütfü ilə nəsib etsin.

6. Uşaqların hər biri ilə bərabər davranmaq

Giriş:

Ailə də bir uşağa o birilərindən artıq dəyər verilməsi, sizcə, ailəyə necə təsir edir? Sizcə, daha az dəyər verilən uşaq özünü necə hiss edər?

Yaradılış Kitabında Yaqubun (başqa adı İsrail) on iki oğlu haqqında oxuyuruq. Ən kiçik oğulları Yusif və Benyamin Yaqubun sevdiyi arvadı Rəhilədən qocalığında doğulublar. Yaradılışın 37-ci fəslində Yaqubun öz övladları ilə qeyri-bərabər rəftarının ailədə ciddi əziyyətlərə səbəb olduğunu görürük.

Aşağıdakı ayələri oxuyun.

3İsrail Yusifi bütün oğullarından çox sevirdi, çünki Yusif onun qocalıq çağının oğlu idi. O, Yusifə əlvan paltar tikdirdi. 4Qardaşları gördülər ki, ataları onlardan çox Yusifi sevir. Buna görə də ona nifrət etdilər və onunla yaxşı rəftar etmədilər. (Yaradılış 37:3-4)

1.  3-cü ayəni təkrar oxuyun. Yaqubun (Israilin) Yusifə qarşı münasibəti necə idi?

2.  Yaqub ona hansı xüsusi hədiyyə vermişdi?

3.  Yaqubun Yusiflə daha yaxın rəftarı o biri qardaşlara necə təsir edib? (4-cü ayə)

Fəslin qalan hissəsində qardaşların Yusifə paxıllıq və nifrət etdiklərinə görə onu köləliyə satdığını oxuyuruq.

4.  Hər uşağın fərqli ənamları və qabiliyyətləri vardır. Bəzi uşaqlar başqalarına nisbətən görünüşcə gözəl, bəziləri də başqalarından ağıllıdır. Bəzi uşaqlar daha itaətkardır və onları sevmək çox asandır. Bəzən valideynlər qızları yaxud oğlanları daha çox istəyirlər.

Sizcə, bütün uşaqların, fərqli olmağına baxmayaraq, eyni dərəcədə sevildiyini bilmələri nə üçün önəmlidir?

5.  Uşaqların müxtəlif yaşlarında fiziki, emosional və ya mənəvi tələbatına görə başqalarına nisbətən daha çox diqqətə ehtiyac duyur. Belə vaxtlarda daha az vaxt və enerji ayırdığınız o biri uşaqlara da sevildiklərini göstərməkdən ötəri nə edə biləcəyinizi düşünməlisiniz.

Dua: Hər uşağınıza necə rəftar göstərdiyinizi düşünün. Allahdan diləyin ki, ürəyinizdə uşaqlarınızdan birini başqalarından üstün tutub-tutmadığınızı sizə göstərsin; hər uşağınıza onu dərindən sevdiyinizi və ona çox dəyər verdiyinizi göstərməkdə sizə kömək etsin.

Bəzən uşaq sevildiyini hiss etmədiyinə görə özünü pis aparır və beləcə valideyninin diqqətini cəlb etməyə çalışır. Allahdan müdriklik istəyin ki, belə halları anlayasınız və uşağınızın həqiqi ehtiyacı olan onu sevdiyinizi anlamasına yardım edə biləsiniz.

7. İsa uşaqlara xeyir-dua verir

Giriş:

Sizin həyatınıza kimsə xeyir-dua veribmi? Bu sizi necə ruhlandırıb? Əgər sizə heç kim xeyir-dua verməyibsə, siz öz həyatınıza hansı sözlərlə xeyir-dua verilməyini istəyərdiniz?

İndi Əhdi-Cədiddə İsanın uşaqlara necə xeyir-dua verdiyinə baxaq. Aşağıdakı ayələri oxuyun.

13Adamlar uşaqları İsanın yanına gətirirdilər ki, İsa onlara toxunsun. Şagirdlərsə onlara qadağan etdilər. 14Bunu görən İsa acıqlanaraq onlara dedi: "Uşaqları buraxın, qoy Mənim yanıma gəlsinlər! Onlara mane olmayın! Çünki Allahın Padşahlığı belələrinə məxsusdur. 15Sizə doğrusunu deyirəm: kim Allahın Padşahlığını bir uşaq kimi qəbul etməsə, oraya əsla daxil ola bilməz". 16Sonra uşaqları qucaqlayıb əllərini onların üzərinə qoydu və xeyir-dua verdi. (Mark 10:13-16)

1.  İnsanlar nə üçün uşaqları (Luka 18-də "körpələri də" deyə yazılıb) İsanın yanına gətirirdilər?

2.  İsanın uşaqlarla rəftarını şagirdlərinə verdiyi cavab ilə müqayisə edin. (13-14-cü ayələr)

3.  16-cı ayəni təkrar oxuyun. İsa uşaqlar üçün nə etdi?

4.  Bu ayələri (13-16) təkrar oxuyun. İsa kiçik uşaqlara dəyər verdiyini Öz sözü və əməli ilə neçə göstərdi?

5.  Öz uşaqlarınız bir şey üçün yanınıza gələndə onlarla necə rəftar etdiyinizi düşünün. Onlara vaxt ayırırsınız, yoxsa sizi narahat etdiklərinə görə tez-tez əsəbiləşirsiniz?

İsa uşaqlara xeyir-dua verdiyi kimi siz də Allahın xeyir-duasının uşaqlarınızın üzərində olması üçün tez-tez dua edirsiniz?

Onlara məhəbbətinizi göstərmək üçün tez-tez onları qucaqlayırsınız?

6.  Uşaqlarınızla rəftarınızda bir şey dəyişdirməlisiniz?

Dua: Öz uşaqlarınızın həyatında hansı xeyir-dualar üçün dua etmək istəyirsiniz? İndi bu xeyir-dualar üçün və Allahın sizə verdiyi hər uşağı qoruması üçün dua edin. Allahdan diləyin ki, uşaqlarınızın sizi narahat etdikləri halda belə nə qədər dəyərli olduqlarını görməyiniz üçün gözlərinizi açsın.

(Qeyd: 18-ci və 19-ci dərsdə bu mövzunu daha ətraflı nəzərdən keçirəcəyik.)

II. Nümunə: Uşaqlarınıza Məsihi göstərmək

Ata Allah bizə Öz Padşahlığının uşaqları kimi yaşamağın yolunu öyrətməkdən ötəri təkcə qayda-qanunlardan ibarət bir kitab vermədi, lakin Məsih İsanı kamil nümunəmiz olaraq göndərdi. İsa bizə Allahın məhəbbətini göstərdi, hətta bizim uğrumuzda canını verdi.

İsanın yer üzündəki həyatı Ata Allahın necə olduğunu bizə göstərdi. Yəhya 14:9-da İsa dedi ki, "Məni görən, Atanı görmüş olur". İndi İsadan nümunə götürmək və uşaqlarımıza İsanın necə olduğunu öz həyatımızla göstərmək fürsətimiz vardır. Uşaqlarımız balacalığından hər etdiyimizə diqqətlə baxırlar, hər dediyimizi diqqətlə dinləyirlər. Gündən-günə Məsih kimi davrandığımızı görsələr, öz ürəklərini Məsihə verməyə həvəslənərlər.

Kitabın bu bölməsindəki dərslərdə İsanın bizə nümunə olduğu bir neçə mühüm məqamı gözdən keçirəcəyik. Beləcə uşaqlarımıza necə təsir göstərməyi öyrənməyə başlamazdan əvvəl öz həyatımıza nəzər salacağıq.

Bu dərslərin üzərində işləyərkən öz-özünüzə sual verin: "Mən uşaqlarıma Məsihin nümunəsini göstərirəmmi? Mən bunu heç vaxt kamil şəkildə edə bilməsəm də, Müqəddəs Ruhun köməyi ilə bunu daha yaxşı etməyi necə öyrənə bilərəm?"

8. Məhəbbət və itaət nümunəsi – 1-ci hissə

"Mən sizi sevdiyim kimi siz də bir-birinizi sevin". (Yəhya 15:12)

Giriş:

Kiminsə həyatınıza nə vaxtsa sizə xüsusi məhəbbət göstərdiyini yada sala bilərsiniz? O adamın məhəbbət göstərməsi sizə necə təsir etdi?

(Qeyd: 2-ci bölməyə girişi hələ oxumamısınızsa, bu dərsi davam etdirməzdən əvvəl onu oxuyun. Beləcə niyə İsanın nümunəsinə baxdığımızı anlayarsınız.)

İsa bizə məhəbbət və fədakarlığın kamil nümunəsini göstərdi. Aşağıdakı ayələri öyrənərkən öz həyatınızla uşaqlarınızı Allahı və insanları sevməyə necə ruhlandıra biləcəyinizi düşünün.

Aşağıdakı ayələri oxuyun.

9"Ata Məni sevdiyi kimi Mən də sizi sevdim. Mənim məhəbbətimdə qalın... 12Mənim əmrim belədir: Mən sizi sevdiyim kimi siz də bir-birinizi sevin. 13 Heç kəsin məhəbbəti dostları uğrunda canını qurban verən adamın məhəbbətindən üstün ola bilməz". (Yəhya 15:9,12-13)

Lakin Allah bizə olan məhəbbətini bununla sübut edir ki, biz hələ günahkar ola-ola Məsih bizim uğrumuzda öldü. (Romalılara 5:8)

1.  Yuxarıdakı ayələri təkrar oxuyun. Yəhya 15:9-da İsa deyir ki, Atası Onu necə sevdi isə, O da eləcə ardıcıllığını sevdi. Ondan sonra İsa şagirdlərinə nə əmr verir? (12-ci ayə)

2.  Onun dediyinə görə, kimin məhəbbəti hamıdan üstündür? (13-cü ayə) O bizə o üstün məhəbbəti necə göstərdi? (Bax: Romalılara 5:8)

3.  Bir adamın "uğrunda canını qurban vermək" heç də həmişə onun üçün ölmək mənasına gəlməz, lakin çox vaxt ona xidmət etmək üçün öz istədiyindən əl çəkmək mənasına gəlir. Öz arzularınızdan əl çəkib ailənizə canla-başla xidmət edirsinizmi?

4.  Yəhya Müjdəsinin bu ayələrindən gördüyümüz kimi, İsa məhəbbətini əməlləri ilə göstərdi. Keçən həftəki əməllərinizi yada salın. Uşaqlarınız həm onların, həm də ailənizin xaricindəki adamların "uğrunda canınızı qurban verməyiniz"dən məhəbbət gördülərmi? Gündəlik həyatınızda necə məhəbbət göstərirsiniz?

Dua: Yuxarıda 4-cü hissədəki sualları təkrar nəzərdən keçirin. Özünüzə görə dua edin. Allahdan diləyin ki, Onu və insanları sevməkdə necə böyüyə biləcəyinizi sizə göstərsin. Gələcəkdə Allaha dua edərkən həm ruhən artmaq, həm də uşaqlarınıza yaxşı nümunə olmaq üçün özünüzü zəif gördüyünüz cəhətlərdə sizi dəyişdirməsini tez-tez diləyin.

9. Məhəbbət və itaət nümunəsi – 2-ci hissə

Giriş:

Sizcə, Allaha itaət etməyimiz Onu sevməyimizi necə göstərir?

Yəhya Müjdəsindən aşağıdakı ayələri oxuyun.

27[Yəhudilər] İsanın onlara Ata barədə danışdığını anlamadılar. 28Onda İsa dedi: "Bəşər Oğlunu yuxarı qaldırdığınız vaxt biləcəksiniz ki, Mən Oyam və Özümdən bir şey etmirəm, ancaq Ata Mənə necə öyrədibsə, o cür danışıram. 29Məni Göndərən Mənimlədir. O Məni tək qoymadı, çünki Mən daim Onun xoşuna gələnləri edirəm". (Yəhya 8:27-29)

"Mən Özümdən heç nə edə bilmərəm, eşitdiyim kimi mühakimə edərəm və Mənim verdiyim hökm ədalətlidir. Çünki məqsədim Öz iradəmi deyil, Məni Göndərənin iradəsini yerinə yetirməkdir". (Yəhya 5:30)

Beləcə İsa onlara dedi: "Doğrusunu, doğrusunu sizə deyirəm: Oğul Atanın nə etdiyini görməsə, Özündən bir şey etməz. Çünki Ata nə edərsə, Oğul da onu edər". (Yəhya 5:19)

"Çünki Öz iradəmi deyil, Məni Göndərənin iradəsini yerinə yetirmək üçün göydən enmişəm". (Yəhya 6:38)

1.  Yuxarıdakı ayələri təkrar gözdən keçirin. Bütün bunlar İsanın Ata ilə münasibətinə dair söylədiyi sözlərdir. Bu münasibətə dair hansı həqiqətin hər parçada təkrarlandığını görürsünüz?

2.  Bu parçalar İsanın Atasına tabeliyi haqqında nə bildirir?

3.  İsanın itaəti haqqında nə bildirir?

4.  İsa, Atasına kamil şəkildə tabe olan Şəxsin nümunəsi olmuşdur. Aşağıdakı sualı oxuyarkən Allaha və Kəlamına itaətiniz barədə düşünün.

- Siz də "daim Onun xoşuna gələnləri etməyi" arzu edirsinizmi?

- Onun sizi nə qədər sevdiyini və sizin də Onu sevdiyiniz üçün Ona itaət edirsiniz?

- Uşaqlarınız həyatınıza bazanda, Öz iradəsini deyil, Allahın iradəsini yerinə yetirməyə çalışaraq Allaha hörmət edən, Allahı sevən bir şəxsin nümunəsini görürlərmi?

Dua: Yuxarıda 4-cü hissədəki sualları təkrar oxuyun. Hamımız İsanın ardıcılları kimi iradəmizi Ona tabe etməkdə ömrümüzün sonuna qədər böyüyəcəyik. İndi Allah sizə nəyi Ona tabe etdirmək barəsində danışır? İndi onu Allaha tabe etdirəcəksinizmi?

Mümkünsə, həyat yoldaşınızla fikirlərinizi bölüşün və bir-biriniz üçün birlikdə dua edin.

İkiüzlülük haqqında bir qeyd

Uşaqlarımıza yaxşı nümunə göstərməyə çalışarkən öyrətdiyimiz şeyləri həqiqətən ürəkdən yaşamağımız vacibdir. Uşaqlarınıza özünüz etmədiyiniz şeyləri etməyi öyrədirsiniz? Özünüz xoş rəftar göstərmədiyiniz halda uşaqlarınızdan xoş rəftarı tələb edirsiniz? Uşaqlarınız yanınızda olarkən bir cür, yanınızda olmazkən başqa cür davranırsınızmı? Bunların hamısı ikiüzlülüyün əlamətləridir (insanın olmadığı kimi görünməyə çalışması). Biz səmimi olmayanda balaca uşaqlar bunu lap yaxşı hiss edirlər. İsa sadiqdir, Ondan diləsəniz, O sizə mütləq həyatınızdakı ikiüzlülüyü göstərəcək. Müqəddəs Ruh dəyişməyinizə kömək edəcək, belə ki, etdiyiniz hər şey ürəkdən, Allaha olan həqiqi sevgidən və tabelikdən olsun.

İsanın ikiüzlülük haqqında dedikləri

İsa dövrünün dini rəhbərlərini tez-tez məzəmmətləyirdi, çünki onlar başqa insanlara təsir etmək üçün çox dindar görünməyə çalışırdı, lakin ürəkləri Allahın önündə doğru deyil idi. Matta 23-cü fəsildən aşağıdakı ayələrdə İsanın ikiüzlülük haqqında nə dediyini daha ətraflı öyrənə bilərsiniz.

1 Bundan sonra İsa camaata və şagirdlərinə müraciət edib 2dedi: "İlahiyyatçılar və fariseylər Musanın kürsüsündə oturmuşlar. 3Buna görə də sizə əmr etdikləri hər şeyə riayət və əməl edin. Amma onların etdiklərini etməyin, çünki söyləyərlər, amma riayət etməzlər. 4Ağır və çətin daşına bilən yükləri bağlayıb insanların çiyninə yükləyərlər, özləri isə bu yükləri daşımaq üçün barmaqlarını belə, tərpətmək istəməzlər. 5Onlar öz əməllərinin hamısını insanlar görsün deyə edərlər...

23Vay halınıza, ey ilahiyyatçılar və fariseylər – ikiüzlülər! Çünki siz nanə, şüyüd və zirənin onda birini verirsiniz, lakin Qanunun daha vacib işlərini, ədaləti, mərhəməti və imanı atırsınız. Amma onda biri verməklə yanaşı bunları da yerinə yetirməli idiniz. 24Ey kor rəhbərlər! Ağcaqanadı süzgəclə çıxarır, dəvəni isə udursunuz!

25Vay halınıza, ey ilahiyyatçılar və fariseylər – ikiüzlülər! Çünki siz kasanın və boşqabın bayır tərəfini təmizləyirsiniz, lakin onların daxili soyğunçuluq və pozğunluqla doludur. 26Sən, ey kor farisey! Əvvəlcə kasanın daxilini təmizlə ki, bayır tərəfi də təmiz olsun!

27Vay halınıza, ey ilahiyyatçılar və fariseylər – ikiüzlülər! Çünki siz ağardılmış məqbərələrə bənzəyirsiniz: onların bayır tərəfi gözəl görünür, daxili isə ölü sümükləri və hər cür murdarlıqla doludur. 28Siz də zahirən insanlara saleh görünürsünüz, daxilən isə ikiüzlülük və qanunsuzluqla dolusunuz".

10. Özünü Allaha həsr etmə və dua nümunəsi

Giriş:

Şəxsən tanıdığınız yaxud bir kitabda oxuduğunuz güclü dua edən, yəni hər şeydən Allahla danışan və Allahla vaxt keçirməkdən həzz alan bir adamı yada sala bilərsiniz? O adamın həyatında nə görürsünüz ki, onu öz həyatınızda da görmək istəyərdiniz?

İndi İsanın duada Atası ilə qurduğu münasibətə nəzər salaq. Aşağıdakı ayələri oxuyun.

Səhər alaqaranlıqda İsa qalxıb evdən çıxdı və kimsəsiz bir yerə gedib orada dua etdi. (Mark 1:35)

Amma İsa kimsəsiz yerlərə çəkilib dua edirdi. (Luka 5:16)

12O günlərdə İsa dua etmək üçün dağa çıxdı. O bütün gecəni Allaha dua etməklə keçirtdi. 13Gün açılanda şagirdlərini yanına çağırdı və onlardan on iki nəfəri seçib həvari adlandırdı. (Luka 6:12-13)

1.  Yuxarıdakı ayələri gözdən keçirin. İsa harada tez-tez dua edirdi?

2.  O ayələrdə İsa nə vaxt dua etdi?

3.  Sizcə, niyə İsa Atası ilə vaxt keçirmək üçün tez-tez kimsəsiz yerlərə çəkilirdi?

Aşağıdakı ayələri oxuyun.

İsa bir yerdə dua edirdi. Duasını bitirəndə şagirdlərindən biri Ona dedi: "Ya Rəbb, Yəhya öz şagirdlərinə öyrətdiyi kimi Sən də bizə dua etməyi öyrət". (Luka 11:1)

4.  Yuxarıdakı ayəni təkrar oxuyun. Şagirdləri İsadan nə xahiş etdilər?

5.  Sizcə, onlar nə üçün İsa kimi dua etməyi öyrənmək istəyirdi?

İsanın hər etdiyinə və hər dediyinə baxanda görürük ki, O Atasını sevirdi və Atası ilə təklikdə keçirdiyi vaxtı çox yüksək dəyərləndirirdi. İsa heç vaxt sırf dini vəzifə kimi heç nə etməyib.

6.  Siz də Allahla öz münasibətinizi düşünün. Ona ehtiyac duyduğunuza, Onu daha yaxından tanımaq istədiyinizə görə Onunla vaxt keçirirsinizmi?

Dua: Uşaqlarınıza nümunə olduğunuz ən önəmli şey, Allahla canlı və səmimi münasibətinizdir. İndi Allahla şəxsi münasibətinizdə daha çox böyümək arzunuzu Ona söyləyin.

11. Xidmətkarlıq nümunəsi

"...Bəşər Oğlu gəlmədi ki, Ona xidmət etsinlər, gəldi ki, Özü xidmət etsin..." (Mark 10:45)

Giriş:

Öz uşaqlığınızı yada salın. Valideyninizin və ya başqa bir yaxın adamın özünə qıymadığını sizə verdiyini və ya çətin olduğu halda sizin üçün yaxşı bir şey etdiyini xatırlayırsınız?

Yəhya 13-cü fəsildə İsanın xidmətçi vəzifəsini yerinə yetirərək şagirdlərinin ayaqlarını yuduğunu oxuyuruq.

Yəhya 13:12-17-ni oxuyun (aşağıda). Bu əhvalatı bilmirsinizsə, əvvəlcə Yəhya 13:1-11-i oxuyun.

12İsa onların ayaqlarını yuduqdan sonra paltarını geyindi və yenə süfrəyə oturaraq onlara dedi: "Mənim sizə nə etdiyimi bilirsinizmi? 13Siz Məni ‘Müəllim’ və ‘Rəbb’ deyə çağırırsınız və doğru deyirsiniz, çünki Mən elə Oyam. 14İndi ki Mən Rəbb və Müəllim olduğum halda sizin ayaqlarınızı yudum, siz də bir-birinizin ayaqlarını yumalısınız. 15Çünki sizə nümunə göstərdim ki, Mənim sizə etdiyimi siz də birbirinizə edəsiniz. 16Doğrusunu, doğrusunu sizə deyirəm: qul ağasından, elçi də onu göndərəndən üstün deyil. 17Əgər bu şeyləri bilib onlara əməl edirsinizsə, bəxtiyarsınız". (Yəhya 13:12-17)

1.  13-ci ayəni təkrar nəzərdən keçirin. İsa bir süfrədə oturduğu adamlarla əlaqədar olaraq kim idi?

2.  14-cü və 15-cü ayələrdə İsa onları necə Özündən nümunə götürməyə çağırır?

3.  İsanın diz çöküb şagirdlərinin ayaqlarını yumasını xəyalınızda canlandırın. O bu hərəkəti ilə necə həlimlik göstərdi? İsa Özündən daha çox onların qayğısını çəkdiyini necə göstərdi? (Yuxarıda dediyimiz kimi, bu adətən xidmətçinin vəzifəsi idi!)

Qeyd: Siz bir valideyn kimi bəzən uşaqlarınız üçün heç də xoş və rahat olmayan şeylər etməyə məcbur olursunuz. Uşaq gecənin ortasında xəstələnə bilər; siz yorğun olanda köməyinizə ehtiyacı ola bilər; arabir ona kömək etmək üçün üst-başınızı bulaşdırmağa və ya başqa cür özünüzü alçaltmağa məcbur ola bilərsiniz.

4.  Uşaqlarınızın bir ehtiyacı olanda və ya öz ailənizə xidmət etmək üçün əlinizə fürsət düşəndə necə rəftar etdiyinizi düşünün. Öz-özünüzə deyinirsinizmi? Yoxsa həvəslə xidmət edirsiniz və Allahdan sizə yaxşı rəftar lütf etməsini diləyirsiniz?

5.  İndi bir az İsanın necə münasibət göstərdiyini düşünün. İsa təkcə şagirdlərinin ayaqlarını yumadı, həm də bizim uğrumuzda ölmək üçün göylərdən ayrılıb yer üzünə gəldi. Bundan uca bir xidmətkarlıq nümunəsi ola bilərmi?

İsanın nümunəsi sizi öz ailənizə məhəbbət və qayğı ilə qulluq etməyə necə həvəsləndirir?

Dua: Bu qədər həvəslə Özünü sizin uğrunuzda qurban verdiyinə görə İsaya şükür etmək üçün vaxt ayırın. Ondan diləyin ki, öz ailənizə xidmət etməyiniz üçün sizə də belə bir ürək versin. Yaxınlarınıza xidmət etmək çətin olanda Rəbbin sizə ehtiyacınız olan lütfü və gücü verəcəyinə inanın.

12. Məsihdən nümunə götürmək

Giriş:

Şəxsən tanıdığınız və ya haqqında oxuduğunuz, nümunə götürmək istədiyiniz çox mömin bir adam varmı? O adamın hansı xüsusiyyətlərinə heyran qalırsınız?

Əvvəlki dörd dərsdə biz İsanın ardıcıllarına göstərdiyi nümunəni nəzərdən keçirdik. Onlar İsanın Atasına ürəkdən itaət etməsində və Atası ilə təklikdə keçirdiyi vaxtda Ona olan məhəbbətini gördülər və eləcə də ayaqlarını yumasında həlim xidmətkarlıq nümunəsini gördülər. Əsrlər keçəndən sonra İsanın ardıcılları Məsihə bənzər əvvəlki məsihçilərdən nümunə götürdükcə Allahın Padşahlığı bütün dünyaya yayıldı.

Həvari Paul məktublarında şagirdlərinə ondan nümunə götürməyi dəfələrlə buyurdu. Bunun uşaq böyütməyə necə aid olduğunu düşünün.

Aşağıdakı ayələri oxuyun.

Qardaşlar, hamınız birlikdə məndən nümunə götürün və sizə göstərdiyimiz nümunəyə uyğun həyat sürənlərə diqqətlə baxın. (Filipililərə 3:17)

Mən Məsihdən nümunə götürdüyüm kimi siz də məndən nümunə götürün. (1-ci Korinflilərə 11:1)

15Çünki sizin Məsih yolunda minlərlə mürəbbiniz olsa belə, atalarınız azdır; mən Müjdə vasitəsilə Məsih İsada olan atanız oldum. 16Buna görə sizə yalvarıram, məndən nümunə götürün. (1-ci Korinflilərə 4:15-16)

1.  Paul kimdən nümunə alırdı? (Bax yuxarıda: 1-ci Korinflilərə 11:1)

2.  Paul özünün kamil insan olmadığını bilirdi. Sizcə, niyə Paul onları özündən nümunə götürməyə çağırır?

Paulun həyatının məqsədi hər gün özü üçün və öz bədəninin arzuları üçün ölmək idi, belə ki onun həyatında Məsihin həyatı görünsün. Qalatiyalılara 2:20-də Paul belə yazdı: "Məsihlə birlikdə çarmıxa çəkildim. Artıq mən yaşamıram, Məsih məndə yaşayır. İndi cismən yaşadığım həyata gəlincə məni sevib uğrumda Özünü fəda edən Allahın Oğluna olan imanla yaşayıram" . Paul öz məktublarında müraciət etdiyi imanlıları dəfələrlə bu işdə özündən nümunə götürməyə ruhlandırırdı.

3.  Siz kimdən nümunə götürürsünüz? Uşaqlarınıza, "Mən Məsihdən nümunə götürdüyüm kimi siz də məndən nümunə götürün" deyə bilərsinizmi?

4.  Təsəvvür edin, uşaqlarınız sizin rəftarınızdan, davranışınızdan nümunə götürsələr necə olacaq? Sizə bunu görmək xoş olacaqmı?

Dua: İndi bir neçə dəqiqə sakit qalın və Allahdan diləyin ki, Müqəddəs Ruh ürəyinizi yoxlasın. Həyatınızda Məsihi daha yaxşı əks etdirmək üçün hansı cəhətlərdən böyümək istəyirsiniz? Allahdan diləyin ki, indidən sizdə o dəyişiklikləri həyata keçirməyə başlasın. Hər gün Paulun bu sözlərini ucadan deməyə vərdiş edin: "Məsihlə birlikdə çarmıxa çəkildim. Artıq mən yaşamıram, Məsih məndə yaşayır".

III. Tərbiyə: Hikmətin açarı

"…onları Rəbbin tərbiyə və öyüdü ilə böyüdün". (Efeslilərə 6:4) Allahın Kəlamına əsasən, Adəm və Həvvanın günahı, dünyaya gələn hər uşağa təsir etmişdir.

"…günah bir insan vasitəsilə, ölüm də günah vasitəsilə bu dünyaya gəldi. Beləcə ölüm bütün insanlara yayıldı, çünki hamı günah etdi" (Romalılara 5:12)

"Çünki hamı günah edib, Allahın izzətindən məhrum olub" (Romalılara 3:23)

Hər uşaq xudbinliyə, inadkarlığa, qürura meyllidir. Uşaq özünü pis aparanda, sözə baxmayanda əslində öz günahlı təbiətinə görə hərəkət edir. Valideynlər öz uşaqlarının bu pis cəhətlərinə qalib gəlməsinə və Allahı razı salaraq yaşamasına necə kömək edə bilərlər?

Bu bölmədə Həvari Paulun Əhdi-Cədiddə uşaqlara və valideynlərə verdiyi öyüd-nəsihətlərə diqqət yetirəcəyik. Paul atalara müraciətində "tərbiyə" və "öyüd"dən bəhs edir. Tərbiyə uşağın gözlərini açır, belə ki, uşaq "Allahın izzətindən məhrum olduğunu" dərk edir. Valideynlər öz uşaqlarına özlərinin Allahı razı sala bilməyəcəyini görməsinə kömək etməli və İncildəki İsanın Müjdəsini onlara öyrətməlidirlər. IV bölmədə xüsusilə onları Allahın kəlamına görə öyüd-nəsihətlə böyütməkdən bəhs edəcəyik.

13. Uşaqlarımıza hörmət və itaət etməyi öyrətmək – 1-ci hissə

Giriş:

Siz uşaqlığınızda valideynlərinizə necə itaət etdiniz? Onlara itaət etmək sizə asan idi, yoxsa çox vaxt onlara tabe olmamaq, itaət etməmək istəyirdiniz?

Aşağıdakı ayələri oxuyun.

1Ey övladlar, Rəbdə olduğunuza görə ata-ananıza itaət edin. Bu haqdandır. 2İçində vəd olan ilk əmr budur: "Ata-anana hörmət et ki, 3xoş güzəranın və yer üzündə ömrün uzun olsun". (Efeslilərə 6:1-3)

20Ey övladlar, hər işdə ata-ananıza itaət edin, çünki bu, Rəbbi razı salır. (Kolosselilərə 3:20)

1.  Efeslilərə 6:1-i və Kolosselilərə 3:20-ni təkrar oxuyun. Bu ayələrdə uşaqlara nə öyüd verilir?

2.  Efeslilərə 6:2-3-də On Əmrdən sitat gətirilir. Efeslilərə Məktubdakı bu ayələri təkrar oxuyun. 2-ci ayədə nə əmr olunur? 3-cü ayədə nə vəd olunur?

Qeyd: Bu əmr ilk dəfə İsrail xalqına verildi. (Bax: Çıxış 20:12 və Qanunun Təkrarı 5:16.) Xalq bu əmrə əməl etsəydi, xeyir-dualı olardı. Əməl etməsəydi, həyatı ağır olardı və düşmənləri onlara qalib gələrdi. Öz valideynlərinə hörmət edən uşaqlar böyüyəndə adətən digər səlahiyyətlərə də təbii olaraq hörmət edirlər. Uşaqlara hakimiyyətə hörmət etməyi öyrədən ailələrin və millətlərin aldığı xeyir-duanı düşünün. Sizcə, bu hal, uşaqları sayğılı və itaətkar böyütməyən ailələrlə millətlərin halından necə fərqlənir?

3.  İndi bir neçə dəqiqə hörmət və itaət haqqında düşünün. Bunlar birbirinə necə bənzəyir? Bunlar bir-birindən necə fərqlənir?

4.  Sizcə, uşaq ürəyində öz valideynlərinə hörmət etmədən onlara itaət edə bilər?

Balaca itaətsiz bir qız haqqında belə bir əhvalat var. Valideynləri ona oturmağını tapşırıblar, o əvvəl rədd edib, amma onu hədələyəndən sonra oturub. Ancaq qız valideynlərinə belə deyib: "Mən zahirən otursam da, daxilən durmuşam!"

5.  İtaət insanın əməlidir, hörmət isə ürəyinin münasibətidir. Sizcə, niyə uşaqlara həm valideynlərə itaət, həm də hörmət göstərmək vacibdir?

6.  Uşaqlarınızdan hər birini düşünün. O sizə yaxşı münasibət bəsləyirmi? Sizə cavab qaytarmadan, mübahisə etmədən, sevinclə itaət edirmi?

Bunlar hörmətin əlamətləridir. Uşaqlarınızda hörmətin və ya hörmətsizliyin əlamətlərini necə görürsünüz?

Dua: İndi uşaqlarınıza görə dua edin ki, həm hörmət, həm də itaət etməyi öyrənsinlər. Həmçinin özünüz üçün də dua edin ki, uşaqlarınız böyüyərkən bu mühüm məsələdə onları necə ruhlandırmağı biləsiniz.

Düşünmək üçün əlavə fikirlər

Bir neçə dəqiqə öz valideynlərinizlə münasibətləriniz haqqında düşünün. Uşaqlarınız sizin öz valideynlərinizlə münasibətlərinizə baxanda hörmət etməyin nümunəsini görürlərmi? Siz öz valideynlərinizdən danışanda dediyiniz sözlər onlara hörmət etdiyinizi göstərirmi? Bundan əlavə, qayınananıza və qayınatanıza hörmət göstərirsinizmi?

Əgər siz öz valideynlərinizə hörmət etmirsinizsə, uşaqlarınızdan özünüzə hörmət tələb etməyə haqqınız varmı?

Əgər bu əmrə tabe olmamısınızsa, indi dua edin və Allahdan sizi bağışlamasını diləyin. Ondan diləyin ki, öz ata-ananıza, qayınata və qayınananıza qarşı fikir və sözlərinizə hakim olmağı öyrənməkdə sizə kömək etsin. Ondan diləyin ki, onlara həqiqətən hörmət etmək üçün ürəyinizi dəyişdirsin. (Valideynləriniz artıq həyatda olmasa belə, bu önəmlidir.)

Uşaqlar öz valideynlərinə ömür boyunca hörmət və itaət etməyə borcludurlarmı?

"Ata-anana hörmət et ki, Allahın Rəbbin sənə verdiyi torpaqda ömrün uzun olsun". (Çıxış 20:12)

"Ey övladlar, Rəbdə olduğunuza görə ata-ananıza itaət edin. Bu haqdandır". (Efeslilərə 6:1)

Müqəddəs Kitab uşaqların hansı yaşda valideynlərinə itaət və ya hörmət etməli olduğundan bəhs etmir. Lakin biz ilahi mətni diqqətlə incələsək bunu anlayacağıq. Çıxış 20:12-də, On Əmrdə, valideynlərlə münasibətdə itaət deyil, hörmət etmək əmr olunur. Efeslilərə Məktubda itaət etmək əmri böyüklərə deyil, uşaqlara müraciətlə yazılmışdır.

Yaradılış 2:24-də Allah belə deyir: "Buna görə də kişi öz ata-anasını tərk edib arvadına qovuşacaq..." Ondan sonra kişi yeni bir ailənin başçısı olur. O artıq valideynlərinin himayəsi və ya nəzarəti altında deyildir. Qadın da artıq öz ərinin himayəsi və nəzarəti altındadır. Həm İsa, həm də Paul bunu Əhdi-Cədiddə təsdiqləyir. (Matta 19:5 və Efeslilərə 5:31) Bunu dərk edən valideynlər böyümüş övladından uşaq olduğu, evlərində yaşadığı illərdəki kimi itaəti tələb etməzlər. Böyümüş övlad da başa düşər ki, o artıq ilk növbədə öz həyat yoldaşına və uşaqlarına görə məsuliyyət daşıyır.

Hörmətə gəlincə, hörmət ürəyin münasibətidir və kişi yaxud qadın ata-anasının evini tərk etdikdən sonra onlara hörmət etməyə son qoymamalıdır. Bu əmr Çıxış 20:12-də On Əmrdən biri olaraq ilk dəfə veriləndə yalnız uşaqlara deyil, hər kəsə ünvanlanmışdır. Matta 15:4-də İsa böyümüş adamlara müraciətlə valideynlərə hörmət etmək əmrini sitat gətirmişdir. Əslində Müqəddəs Kitab bizə hər kəsə hörmət göstərməyi öyrədir (Romalılara 12:10), lakin valideynlərimizə, çoxlu səhvlərə yol versələr belə, hörmət etməyimiz əmr olunur. Ürəkdən bağışlanma bizə bunu etməyə kömək edə bilər. Əgər onlar həqiqətən pis insanlardırsa, onlara güvənməli deyilik və bəlkə də onlara güvənə bilmərik, lakin nə olur-olsun onlardan pis danışmamalı və onlara qarşı hörmətsizcə rəftar etməməliyik. Allahın kəlamı onlara yaxşı olduqları təqdirdə hörmət etməyimizi əmr etməz, hər halda onlara hörmət etməyimizi tələb edər və bu tələbin həyatımızda sona çatacağı vaxt yoxdur.

14. Uşaqlarımıza hörmət və itaət etməyi öyrətmək – 2-ci hissə

Giriş:

Əgər uşaq itaətkardırsa və valideynlərinə hörmət edirsə, sizcə, onun davranışı və rəftarı necə olacaq?

İndi Paulun Efeslilərə və Kolosselilərə verdiyi öyüd-nəsihətlərə nəzər salaq.

Ey övladlar, Rəbdə olduğunuza görə ata-ananıza itaət edin. Bu haqdandır. (Efeslilərə 6:1)

Ey övladlar, hər işdə ata-ananıza itaət edin, çünki bu, Rəbbi razı salır. (Kolosselilərə 3:20)

1.  Efeslilərə 6:1-i təkrar oxuyun. Bu ayəyə əsasən, uşaqlar niyə öz valideynlərinə itaət etməlidirlər?

2.  Kolosselilərə 3:20-ni təkrar oxuyun. Bu ayə uşaqların öz valideynlərinə necə itaət etməyini tələb edir?

Niyə itaət etməli olduğunu deyir?

3.  Bu ayələr uşaqlara ünvanlanır, lakin hamımız bilirik ki, uşaqlar təbiətən bu əmrlərə əməl etməzlər. Öz uşağınızın və ya uşaqlarınızın davranışını düşünün. Onların davranışı, yuxarıdakı "Müzakirə üçün sual"da təsvir etdiyiniz davranışdan necə fərqlənir?

4.  Siz uşaqlarınıza itaətkar olmağı və sizə valideyn kimi hörmət etməyi öyrətdikcə aşağıdakı sualları özünüzdən soruşmalısınız:

- Mən bunu yalnız öz həyatımı yüngülləşdirmək üçün edirəm?

- Mən bunu başqalarının gözünə girmək üçün edirəm?

Efeslilərə 6:1-da deyilir ki, uşaqlar valideynlərinə itaət etməlidirlər, çünki "bu haqdandır". Kolosselilərə 3:20-də deyilir ki, uşaqlar valideynlərinə "hər işdə" itaət etməlidirlər, çünki "bu, Rəbbi razı salır". Bu bizim ali məqsədimizdir ki, uşaqlarımız Rəbbi razı salmaq üçün doğru olanı etsinlər.

Dua: Uşaqlarınızın hər biri haqqında düşünün və davranışları haqqında da düşünün. Sizcə, onlar hansı cəhətlərdən böyüməlidir? İndi onlar üçün dua etməyə vaxt ayırın. Müqəddəs Ruhdan diləyin ki, Allahı razı salmadıqları hər cəhətlərini və ürəklərinin dəyişməsi üçün Xilaskara ehtiyacları olduğunu onlara göstərsin. Onlara görə tez-tez dua edin. Əgər bir neçə uşağınız varsa, ayrı günlərdə hər birinə görə xüsusi olaraq dua etməyə vaxt ayıra bilərsiniz.

Mümkünsə, həyat yoldaşınızla bundan söhbət edin və buna görə onunla birlikdə dua edin.

15. Uşaqlarımıza hörmət və itaət etməyi öyrətmək – 3-cü hissə

Giriş:

Uşaqlar itaətsizdirsə, sizcə, bəzən valideynlər də bundan bir qədər cavabdehdirmi? Bundan necə cavabdeh ola bilərlər?

Aşağıdakı ayələri oxuyun.

Ey atalar, siz də övladlarınızı qəzəbləndirməyin, ancaq onları Rəbbin tərbiyə və öyüdü ilə böyüdün. (Efeslilərə 6:4)

1.  Bu ayəyə əsasən, uşaqların itaətkar olmağı və öz valideynlərinə hörmət etməyi öyrənməyində valideynlərin rolu nədir?

Qeyd: Orijinalda (yunan mətndə) "atalar" olaraq işlənən söz əslində daha geniş şəkildə "valideynlər" mənasına gələ bilər. Yəni, analar da buna daxil edilə bilər.

2.  Sizcə "övladlarınızı Rəbbin tərbiyə və öyüdü ilə böyüdün" sözünün mənası nədir?

3.  Sizcə, valideynlər bəzən övladlarının itaət və hörmət etməyi öyrənmələrinə necə mane olurlar?

4.  Bu suallar haqqında düşünə bilərsiniz:

- Uşağım mənə itaətsiz olanda və ya cavab qaytaranda bu mənə məzəli gəlir və mən buna gülürəmmi?

- O məni vuranda yaxud mənimlə hörmətsiz rəftar edəndə buna əhəmiyyət vermirəmmi?

- Uşağımın itaət etməyini tələb edirəmmi, yoxsa onun üçün bəhanə tapıram? ("O hələ uşaqdır!")

- O tələb etdiyim işi etmək istəməyəndə mən özüm etsəm daha asan olar deyib o işi özüm edirəmmi?

- O dediyimi tələb etdiyim vaxtda etmək istəmirsə, bunu istədiyi vaxt etməyinə icazə verirəmmi?

- Tələb etdiyim işlərdə mənə qismən itaət edirsə, itaət etmədiyi işlərə laqeyd yanaşırammı?

5.  4-cü hissədəki sualları yavaş-yavaş, dərin düşünərək bir daha oxuyun. Bu şeylər uşağınızın Allahı razı salan itaəti öyrənməyinə necə mane olur?

Dua: Bu dərsdə öyrəndiyimiz həqiqətlərə əsasən uşaqlarınızın hörmət və itaət etməyi öyrənməsi üçün onlarla rəftarınızda nə dəyişdirə bilərsiniz? İndi duaya bir az vaxt ayırın, bu məsələlərdə dəyişilməyi Allahdan diləyin.

16. Kötəyin dəyəri – 1-ci hissə

Giriş:

Valideynlər uşaqlarını tərbiyələndirmək üçün hansı üsullardan istifadə edirlər? Sizcə, hansı üsullar ən effektlidir?

Uşağınız artıq körpə deyildirsə, siz yəqin bilirsiniz ki, uşaqlar təbiətcə valideynlərinə itaət etməyi sevməzlər! Bütün uşaqların azad iradəsi vardır, hər uşaq Adəmlə Həvvadan nəsildən-nəslə keçən günahlı təbiətinin təsiri altında olmuşdur. Biz uşaqlarımıza ürəkdən itaətkar olmaqda kömək etməyin əhəmiyyətindən danışmışdıq, amma bunu necə edə bilərik? Uşağımız inadkar olanda, qulaq asmağı qətiyyən rədd edəndə, biz nə edə bilərik? Bu və növbəti dərslərdə Allahın kəlamının valideynlərə bu barədə nə öyrətdiyinə baxacağıq.

Süleymanın Məsəllərində uşaqlarımızın tərbiyə öyrənməsi üçün kötəkdən istifadə etmək məsləhət görülür. Aşağıdakı ayələri oxuyun.

Oğlundan kötəyi əsirgəyən sanki ona nifrət edər, oğlunu sevən ona düzgün tərbiyə verər. (Süleymanın Məsəlləri 13:24)

Ümid varkən oğluna tərbiyə ver, ölümünə bais olma. (Süleymanın Məsəlləri 19:18)

1.  Sevginin tərbiyə ilə necə əlaqəsi vardır? (Süleymanın Məsəlləri 13:24)

2.  Tərbiyənin əskikliyində nifrət necə ifadə olunur?

3.  Uşaqlarınıza tərbiyə vermirsinizsə, sizcə bu onların ölümünə (ya fiziki, ya da ruhani, əbədi ölümünə) necə bais ola bilər? (Süleymanın Məsəlləri 19:18)

Səfehlik uşağın qəlbindən yapışar, kötəklə tənbeh ediləndə bu ondan uzaqlaşar. (Süleymanın Məsəlləri 22:15)

4.  Bu ayəyə əsasən, kötəklə tənbehin məqsədi nədir?

13Uşağa tərbiyə ver, bundan vaz keçmə, tərbiyə kötəyi ona ölüm gətirməz. 14Əgər sən onu kötəkləsən, canını ölülər diyarından xilas edərsən. (Süleymanın Məsəlləri 23:13-14)

5.  Bu ayələr sizi, uşağınız ağlasa və müqavimət göstərsə belə, onu cəsarət və ardıcıllıq ilə tərbiyə etməyə necə ruhlandırır?

(Qeyd: "Süleymanın Məsəllərində haqqında danışılan "kötək" nədir?"də məhəbbətlə tərbiyə vermək və uşağa qarşı zorakılıq arasındakı fərq haqqında mütləq oxuyun.)

6.  Süleymanın Məsəlləri 23:14-ə əsasən, tərbiyənizin ən ciddi məqsədi nədir? Həmçinin yuxarıda Süleymanın Məsəlləri 19:18-i təkrar oxuyun.

Dua: Bir neçə dəqiqə uşaqlarınıza necə tərbiyə verdiyinizi düşünün. Tərbiyəniz ardıcıldırmı və onlar Allahın həyatverici yolunu sevməyi öyrənirlərmi? Böyümək istədiyiniz hər cəhətdə Allahın köməyi üçün dua edin. Uşağınıza tərbiyə vermək sizə çətin gəlirsə, Allahın sizə bu işdə güc verməsi üçün dua edin.

Süleymanın Məsəllərində haqqında danışılan "kötək" nədir?

İbranicə mətndən "kötək" olaraq tərcümə olunmuş söz sadəcə olaraq "çubuq" mənasına gəlir. Çubuğun böyüklüyü, şəkli və s. bildirilmir. Beləliklə, valideynlər öz uşaqlarının səhvlərini düzəltmək üçün nə ilə "kötək" vurmağı qərara alarkən hikmətli və çox diqqətli olmalıdır. Süleymanın Məsəllərində kötək barəsində yazılmış hər cümləni gözdən keçirdiyimiz vaxt müəllifin ağrı verəcək bir şeydən danışdığını anlayırıq. Uşağın itaət etməyinə nail olmaq üçün ona çox vaxt ağrı vermək lazım olur. Lakin uşağı yaralayana, bədənindən qan axana qədər döyməkdə bir zərrə qədər məhəbbət və xeyirxahlıq yoxdur. Uşağı asanlıqla zədələnə biləcək həssas yerlərinə vurmaq olmaz. Bu, uşağa qarşı zorakılıq adlanır.

Bir çox valideyn taxta qaşıq kimi bir şeylə uşağın ombasına və ya popasına vurur. Beləcə uşağa ağrı verilir, lakin ağrı tez kəsilir və uşaq zədələnmir. Valideyn bunu qəzəblə deyil, uşağı doğru olanı etməyə həvəsləndirmək arzusu ilə edirsə, buna məhəbbətlə tərbiyə vermək deyərlər.

Bəzi valideynlər düşünürlər ki, uşağı vurmaq olmaz. Bu dərslərin məqsədi hansısa tərbiyə üsulunu təbliğ etmək deyil, ancaq Allahın kəlamının nə dediyinə baxmaqdır. Valideynlər uşaqlarına necə tərbiyə verəcəkləri barədə öz aralarında qərara gəlməlidirlər, lakin effektli olan bir üsul seçməlidirlər. Onların tərbiyəsi uşağın doğru olanı seçməyinə, pisliyə nifrət etməyinə kömək etməlidir. Balaca uşaqlar hələ məntiqli düşünə bilmirlər. Bu məqsədə nail olmaq üçün çox vaxt uşağa yüngül fiziki ağrı verəcək bir şey lazım olur. Süleymanın Məsəlləri kitabının müəllifi uşağa ağrı vermək barəsində heç tərəddüd etmir.

Əlbəttə, biz xatırlamalıyıq ki, uşaqlarımızın yanlış davranışını düzəltmək yetərli deyildir. Bundan əlavə onlara Allahın yolunu öyrətməliyik. Uşaqlarımızın ürəklərini Allaha cəlb etmək üçün dua edib çalışmalıyıq. 4-cü bölmədə bunu daha ətraflı nəzərdən keçirəcəyik.

[16-cı fəslə qayıdın.]

17. Kötəyin dəyəri – 2-ci hissə

Giriş:

Uşağınızdan zövq alırsınızmı? Uşağınızın ürəyinizi sevindirdiyi vaxtı düşünün.

Gəlin, Süleymanın Məsəllərinin tərbiyə haqqında daha nə dediyinə baxaq.

Kötək və məzəmmət hikmət gətirər, özbaşına qalan uşaq anasını rüsvay edər. (Süleymanın Məsəlləri 29:15)

1.  Kötəyin və məzəmmətin nəticəsi nə olacaq? Sizcə, bunlar necə hikmət gətirər?

2.  "Özbaşına qalan" uşaq valideynlərini necə rüsvay edə bilər?

Oğluna tərbiyə ver ki, canın dinc olsun, könlün bundan ləzzət alsın. (Süleymanın Məsəlləri 29:17)

3.  Bu uşaq 15-ci ayədə oxuduğumuz "özbaşına qalan uşaq"dan necə fərqlənir?

4.  Süleymanın Məsəllərindən yuxarıdakı ayələri təkrar oxuyun, 16-cı dərsdəki (aşağıda) ayələri də oxuyun. Bu ayələrdə bəhs edilən tərbiyənin müxtəlif hədəflərini və ya nəticələrini sadalayın.

Oğlundan kötəyi əsirgəyən sanki ona nifrət edər, oğlunu sevən ona düzgün tərbiyə verər. (Süleymanın Məsəlləri 13:24)

Ümid varkən oğluna tərbiyə ver, ölümünə bais olma. (Süleymanın Məsəlləri 19:18)

Səfehlik uşağın qəlbindən yapışar, kötəklə tənbeh ediləndə bu ondan uzaqlaşar. (Süleymanın Məsəlləri 22:15)

13Uşağa tərbiyə ver, bundan vaz keçmə, tərbiyə kötəyi ona ölüm gətirməz. 14Əgər sən onu kötəkləsən, canını ölülər diyarından xilas edərsən. (Süleymanın Məsəlləri 23:13-14)

5.  Sizin məqsədləriniz Süleymanın Məsəllərində bildirilən məqsədlərlə eynidirmi?

Bu məqsədlərə çatmaq üçün indi nə edirsiniz?

Nəyi başqa cür etməyə başlamalısınız?

Dua: Uşaqlarınızın hikmətli olması və əbədi ölümdən xilas olması üçün onlara nə vaxt və necə tərbiyə vermək barəsində sizə hikmət verib doğru yol göstərməsi üçün Allaha dua etməyə vaxt ayırın.

18. Uşaqlarımızı inkişaf etdirmək

Giriş:

Süleymanın Məsəlləri uşaqlarınıza hikmətli olub xilas olmaları üçün məhəbbətlə tərbiyə verməyi öyrədir. Bu, uşağın davranışına hirslənərək onu incitmək məqsədilə vurmaqdan necə fərqlənir? Bu, uşağı başqalarının yanında utandırmaqdan necə fərqlənir?

Biz, valideynlər, bəzən uşaqlarımızı müəyyən şəkildə davranmağa məcbur etməyə çalışırıq. Onlara qəzəblə sərt cəza vermək istəyirik. Lakin Yaqub 1:20-də Kəlam bizə öyrədir ki, "…insanın qəzəbi Allahın salehliyini hasil etmir". Gəlin yenə Həvari Paulun Məktublarına nəzər salaq və orada bu barədə nə deyildiyini öyrənək.

Aşağıdakı iki ayəni oxuyun.

Ey atalar, siz də övladlarınızı qəzəbləndirməyin, ancaq onları Rəbbin tərbiyə və öyüdü ilə böyüdün. (Efeslilərə 6:4)

Ey atalar, övladlarınızı incitməyin, yoxsa cəsarətləri qırılar. (Kolosselilərə 3:21)

1.  Valideynlərin "övladlarını qəzəbləndirdiyi" bəzi hərəkətləri nələrdir? (Efeslilərə 6:4) Aşağıda sadalananlar uşağın qəzəblənməyinə necə səbəb ola bilər?

- Uşaqla ədalətsiz rəftar

- Sözlərinizlə və ya fiziki zorakılıqla ona sərt davranmaq

- Onu başqalarının yanında utandırmaq

2.  Siz uşaq olanda sizi qəzəbləndirən şeylər var idimi?

3.  Valideynlər bəzən uşaqlarının "inciməyinə" və "cəsarətlərinin qırılmağına" necə səbəb olurlar? (Kolosselilərə 3:21) Valideynlərin buna səbəb olan bəzi hərəkətləri aşağıda sadalanır.

- Bir işi kamil şəkildə etməyən uşağı alçaltmaq və ya ona qışqırmaq

- Etdiyi və ya etmədiyi şeylərə görə onu həmişə tənqid etmək

- Ona qarşı tez-tez səbirsiz olmaq

- Ona qarğış etmək

- Uşaq haqqında ya özünə, ya da başqalarına tez-tez mənfi danışmaq

- Öz evində məhəbbətlə yaşayan bir yuva əvəzinə qayda-qanunla yaşayan bir idarə yaratmaq

- Öz təcrübənizdən başqa misallar ağlınıza gəlirmi?

4.  Öz evinizi düşünün. Övladlarınızı qəzəbləndirməkdən təqsirkarsınızmı? Bəzən onların cəsarətinin qırılmağına səbəb olan şeyləri söyləyir və ya edirsinizmi?

Dua: İndi Müqəddəs Ruhu dəvət edin ki, ürəyinizi sınaqdan keçirsin. Əgər hansı yollasa uşağınızı qəzəbləndirmisinizsa və ya cəsarətinin qırılmasına səbəb olmusunuzsa, Allahın sizi bağışlamasını diləyin. Lazımdırsa, uşağınızın yanına gedin və ondan sizi bağışlamasını istəyin. Allahdan diləyin ki, uşaqlarınızı məhv etmək əvəzinə onları ruhlandırmaq və inkişaf etdirmək yollarını öyrətsin.

Qeyd: Əgər nə vaxtsa öz uşağınıza qarğış etmisinizsə, o sözlərinizdə şər qüvvəsinin olduğunu anlamalısınız. Lakin İsaya tərəf dönüb bağışlamasını diləsəniz, o qüvvə dağıdıla bilər. İsanın qüvvətli adı ilə dua edin, yanınıza gəlməsini və nə vaxtsa söylədiyiniz o şər sözlərin qüvvəsinin qırılmasını Ondan diləyin. Əgər o sözləri uşağınızın önündə danışmısınızsa və uşağınız bunu anlayacaq qədər böyükdürsə, ondan da üzr istəməlisiniz. Axırda o uşağınıza xeyir-dua elan edin!

19. Uşaqlarımızı sözlə inkişaf etdirmək

"Ölüm və həyat dilin əlindədir..." Süleymanın Məsəlləri 18:21

Giriş:

Na vaxtsa cəsarətiniz qırılanda birinin sizi sözlə ruhlandırdığını yada sala bilərsiniz? O vaxt özünüzü necə hiss etdiniz?

Hamımıza başqalarının sözləri təsir etmişdir. Biz yorğun olanda və ya cəsarətimiz qırılanda müsbət sözlər bizə yeni güc verə bilər, mənfi sözlər isə özümüzü dəyərsiz və ya ümidsiz hiss etməyimizə səbəb ola bilər. Biz, valideynlər, dərk etməliyik ki, danışdığımız sözlər və bunları necə danışmağımız uşaqlarımıza çox güclü təsir edə bilər. Bunların nəticəsində uşaq ya Allahın onun üçün planlaşdırdığı hər şeyə nail olacaq ya da dərin qorxular və yaralar ilə yaşayacaq.

Süleymanın Məsəllərinin bunu düşünməyimizə kömək edən bəzi ayələrini gözdən keçirək.

Düşünmədən danışanın dili qılınc kimi yaralar, hikmətlinin dili isə insanları sağaldar. (Süleymanın Məsəlləri 12:18)

1.  Danışmazdan əvvəl düşünməsək, kobud danışmaq çox asandır. Bu ayədə düşünmədən danışılan dili nəyə bənzədilir?

2.  Hikmətlinin dili necə fərqlidir?

Şəfa gətirən dil həyat ağacıdır, əyri dil ürək qırar. (Süleymanın Məsəlləri 15:4)

3.  Yuxarıdakı ayənin bəhs etdiyi iki danışıq tərzini müqayisə edin. Hər birinin nəticəsi nədir?

Siz bəzən uşağınızın ürəyini qırmaqdan təqsirkarsınızmı?

Xoş sözlər sanki pətəkdə baldır, cana şirinlik, sümüklərə şəfadır. (Süleymanın Məsəlləri 16:24)

4.  Xoş sözlər nəyə bənzədilir? Bu ayəyə əsasən, biz bu cür sözlərdən nə gözləyə bilərik?

Dilə hakim olmaq asan deyildir, amma bunu öyrənmək son dərəcə mühümdür. Öz uşaqlarınıza dediyiniz sözləri düşünün. Sözləriniz uşağın incə ruhuna həyat, sağlamlıq və şirinlik verirmi, yoxsa ruhunu sındırırmı?

Dua: Dilinizə hakim olmaq üçün Allahdan kömək diləyin, belə ki uşaqlarınıza, hətta səhvlərini düzəldər və tərbiyə verərkən belə, yalnız həyat verən sözləri deyəsiniz.

İndidən uşaqlarınızı müntəzəm olaraq sözlərinizlə ruhlandırmağa və onlara xeyir-dua verməyə başlayın. Həmçinin onların həyatında xeyir-dua üçün tez-tez dua edin. (Duada istifadə edə biləcəyiniz ayələr üçün bax: Əlavə A.)

Ağzını açanda hikmət axır, dilindən sədaqət təlimi çıxır. (Süleymanın Məsəlləri 31:26)

20. Allah Öz övladlarını məhəbbətlə tərbiyələndirir

Giriş:

Sizcə, Allah bizi hansı yollarla tərbiyələndirir?

Müqəddəs Kitabda Allahın həm fərdləri, həm də millətləri tərbiyələndirdiyini oxuyuruq. Niyə Allah bizi tərbiyələndirir? Bizi tərbiyələndirməkdə məqsədi nədir? Gəlin, aşağıdakı ayələri nəzərdən keçirib hamımızın Kamil Atamızdan nə öyrənə biləcəyimizi görək.

İbranilərə Məktubdan aşağıdakı ayələri oxuyun.

5Sizə oğul deyib verilən bu nəsihəti unutdunuz: "Oğlum, Rəbbin verdiyi tərbiyəyə xor baxma, Onun məzəmmətindən ruhdan düşmə. 6Çünki Rəbb sevdiyini tərbiyələndirər, qəbul etdiyi hər oğulu döyər". 7Tərbiyəyə tab gətirin. Allah sizinlə övladları kimi rəftar edir. Elə bir oğul varmı atası onu tərbiyələndirməsin? 8Hər kəs üçün ümumi olan tərbiyədən məhrum olsanız, deməli, siz oğul yox, qeyri-qanuni övladsınız. 9Həm də əgər bizi tərbiyələndirən cismani atalarımıza hörmət ediriksə, ruhani Ataya daha çox tabe olaraq yaşamalı deyilikmi? 10Atalarımız bizi qısa bir müddətə öz dərk etdikləri kimi tərbiyələndirdilər. Amma Allah Onun müqəddəsliyinə ortaq olaq deyə bizi xeyrimiz üçün tərbiyələndirir. 11Hər tərbiyə isə indiki vaxt sevinc deyil, kədər verən bir şey kimi görünür, amma sonradan bu yolda yetişdirilənlərə salehliyin dinclik səmərəsini hasil edir. (İbranilərə 12:5-11)

1.  10-cu ayəyə əsasən, Allah bizi nə üçün tərbiyələndirir?

2.  6-8-ci ayələri təkrar oxuyun. Onun tərbiyələndirməsi bizi sevdiyini və qəbul etdiyini necə göstərir?

3.  Allahın bizə verdiyi tərbiyənin nəticəsi nədir? (11-ci ayə)

4.  Siz uşaqlara verdiyiniz tərbiyənin hansı nəticəsini görmək istəyərdiniz?

5.  Uşaqlarınıza verdiyiniz tərbiyə haqqında düşünün. Onları sevdiyiniz üçün tərbiyələndirirsiniz?

Onlar məhəbbətinizdən bunu etdiyinizi bilirlərmi? Bunu necə bilirlər?

Dua: Bir valideyn kimi uşaqlarınızı tərbiyələndirərkən daha çox Məsihə bənzəməyiniz üçün özünüzə görə dua edin. Hansı cəhətdən dəyişməlisiniz? Allahdan diləyin ki, uşaqlarınızın səhvlərini düzəltməyə məcbur olanda belə, onları nə qədər sevdiyinizi və qəbul etdiyinizi onlara göstərməyinizə kömək etsin.

Mümkünsə, bunu həyat yoldaşınızla müzakirə edin və bir-biriniz üçün dua edin.

21. Lütf ilə dolu valideynlər olmaq

Giriş:

Sizcə, "lütf" sözünün mənası nədir? Siz öz həyatınızda Allahın lütfünü necə görmüsünüz?

Keçən dərslərdə valideynlərin öz uşaqlarını tərbiyələndirməsinin əhəmiyyətindən danışmışdıq. Buna etinasız yanaşmaq olmaz! Lakin gördüyümüz hər işdə Səmavi Atamızın bizimlə, Öz uşaqları ilə necə rəftar etdiyini yadda saxlayaq.

Lütf: Allahın insana və ya insanların bir-birinə layiq olmadığı halda göstərdiyi xeyirxahlıq və ya mərhəmət

Yəhyanın Müjdəsinin ilk fəslindən aşağıdakı ayələri oxuyun.

14Kəlam bəşər olub, lütf və həqiqətlə dolu olaraq aramızda məskən saldı; biz də Onun ehtişamını – Atadan gələn vahid Oğulun ehtişamını gördük... 16Hamımız Onun bütövlüyündən lütf üstünə lütf aldıq. 17Qanun Musa vasitəsilə verildi, lütf və həqiqət isə İsa Məsih vasitəsilə gəldi. (Yəhya 1:14,16,17)

1.  14-cu ayəni bir daha diqqətlə oxuyun. İsa hansı şeylərlə dolu idi?

2.  İsanın yer üzünə lütf və həqiqət ilə gəlməsi şəxsən sizin üçün nə məna verdiyini bir neçə dəqiqə düşünün. Niyə gündəlik həyatınızda bunların hər ikisinə ehtiyacınız vardır?

3.  16-cı ayəni təkrar oxuyun. Siz öz həyatınızda "lütf üstünə lütf" aldığınızı necə görmüsünüz?

4.  Allahın sizə göstərdiyi lütf Ona daha çox bənzəməyinizə necə kömək olmuşdur?

5.  İndi 17-ci ayəni nəzərdən keçirin. Musa vasitəsilə nə verildi? İsa Məsih vasitəsilə nə gəldi?

Əlbəttə, hər evin sülhü və nizamı üçün öz qanunları (riayət ediləcək qaydaları) olmalıdır. Lakin hər uşaq həmçinin bilməlidir ki, o səhv edəndə bağışlanacaq, seviləcək, qəbul ediləcək. Uşağımız özümüz kimi günaha batmış, mərhəmətə və lütfə böyük ehtiyacı olan insandır. Səmavi Atamızın bizə mərhəmət etməyini istədiyimiz kimi, uşaqlarımıza qarşı ürəyimizdə mərhəmət hissi olmalıdır.

6.  Öz ailənizi düşünün. Ailənizin əsası qanun yoxsa lütfdür?

Sizcə, uşaqlarınıza göstərdiyiniz lütf onların İsaya daha çox bənzəmələrinə necə kömək edə bilər?

Dua: Bir dəqiqə səssiz qalın, Müqəddəs Ruhun ürəyinizə danışmağına imkan verin. Uşaqlarınıza lütf göstərməkdə necə böyüməlisiniz? Sizə göstərdiyi lütf üçün Allaha şükür edin.

22. Uşaqlarımıza necə lütf göstərə bilərik?

"İnsanların sizinlə necə rəftar etməsini istəyirsinizsə, siz də onlarla elə rəftar edin..." Matta 7:12

Giriş:

Mərhəmətə layiq olmadığınız vaxt kiminsə sizə mərhəmət göstərdiyinizi yada sala bilərsiniz?

"Lütf" anlayışı xeyirxahlıq, bağışlama, səbir, mehribanlıq kimi çox şeyi əhatə edir. Həvari Paulun Məktublarından aşağıdakı ayələr lütf ilə dolu valideyn olmaq üçün praktiki yolları görməyimizə kömək edə bilər.

Aşağıdakı üç parçanı oxuyun.

Məhəbbət səbirli, xeyirxahdır... O hər şeyə qatlaşar, hər şeyə inanar, hər şeyə ümid bəsləyər, hər şeyə dözər. (1-ci Korinflilərə 13:4,7)

Amma bir-birinizə qarşı xeyirxah, rəhmli olun və Allah Məsihdə sizi bağışladığı kimi siz də bir-birinizi bağışlayın. (Efeslilərə 4:32)

12Beləliklə, Allahın seçilmişləri, müqəddəsləri və sevimliləri kimi ürək mərhəməti, xeyirxahlıq, itaətkarlıq, həlimlik və səbirə bürünün. 13Bir-birinizə dözün və birinizin digərindən şikayəti varsa, bağışlayın. Rəbb sizi bağışladığı kimi siz də bağışlayın. 14Bütün bunlardan əlavə, kamil birliyin bağı olan məhəbbətə bürünün. (Kolosselilərə 3:12-14)

1.  Yuxarıdakı ayələri təkrar oxuyun. Bu ayələrə əsasən başqaları ilə necə rəftar etməliyik?

2.  Bu ayələrdə hansı xüsusiyyətlər təkrarlanır?

3.  Uşaqlarınızla münasibətləriniz haqqında düşünün.

- Onlara qarşı səbirli olursunuz, yoxsa onları tez günahlandırır, mühakimə edirsiniz?

- Siz tez bağışlayırsınız?

- Allah zəifliklərinizdə sizə mərhəmət etdiyi kimi siz də onların zəifliyində onlara mərhəmət edirsiniz?

Dua: Allahın sizə xüsusilə çarmıxa çəkilən İsanın qurbanı ilə göstərdiyi mərhəmət və xeyirxahlıq haqqında düşünün. Siz Allahın mərhəmətinə və xeyirxahlığına layiqsiniz? Yuxarıda bəhs edilən xüsusiyyətləri uşaqlarınıza göstərmədiyiniz üçün duada Allahdan sizi bağışlamasını diləyin. Lütf ilə seçilən bir valideyn olmaq üçün Allahdan kömək diləyin.

IV. Öyüd: Allahı tanımağın açarı

"Onları Rəbbin tərbiyə və öyüdü ilə böyüdün". (Efeslilərə 6:4)

Biz Allahın kəlamının uşaqlarımıza tərbiyə vermək barəsində nə öyrətdiyini nəzərdən keçirmişik, indi isə uşaqlarımıza öyüd-nəsihət verməyin mənasını nəzərdən keçirəcəyik. Tərbiyə və öyüd həmişə yan-yana olmalıdır. Uşaqlarımızın səhv hərəkətlərini düzəltmək yetərli deyildir, onlara həmçinin Allahın kəlamında olan həqiqəti öyrətməliyik. Əgər biz uşaqlarımıza kiçik yaşından Allahın xeyirxahlığını və Allahla yaşamağın xeyir-duasını görməkdə kömək etsək, onlar böyüyəndən sonra əksər hallarda öz həyatını Allaha həsr etməyə hazır olarlar.

Buradakı dərslərdən əlavə, uşaqlarımız Allah haqqında daha çox şeylər öyrənə bilərlər. Uşaqlarınız hikmətdə, dərrakədə böyüdükcə Əhdi-Cədidi və Əhdi-Ətiqi onlarla birlikdə öyrənmək istəyə bilərsiniz. Üstəlik Allahın kəlamını özbaşına öyrənsinlər deyə onları ruhlandıra bilərsiniz. Uşağınız Allahın kəlamını sevsə, ömrünün sonuna qədər Rəbdə böyüməyə davam edəcək.

Əlavə B-də bu kitaba daxil olmayan uşaqlarınızla birlikdə öyrənə biləcəyiniz bəzi mühüm mövzular verilir.

23. Uşaqlarımıza Allahın Kəlamını öyrətmək niyə önəmlidir?

Giriş:

Sizcə, niyə həyatımız yaxşı və firavan keçdiyi vaxt biz Allahı asanlıqla unuda bilərik?

İsrail xalqı əsrlər boyunca Misirdə kölə olmuşdu. Allah onları azad edib vəd etdiyi torpağa aparmaq üçün Musanı göndərdi. Qanunun Təkrarı Kitabı Musanın Vəd olunmuş torpağı ələ keçirməyə hazırlaşan İsrail xalqına xəbərdarlıq və təşviq sözlərindən ibarət olan son müraciətidir. Musa bilirdi ki, xalq yeni ölkədə məskunlaşandan sonra insanların ürəkləri asanlıqla Allahdan uzaqlaşa bilər. Buna görə Musa onların Allahla yaşadıqları bütün təcrübələrini, Allah haqqında əldə etdikləri bütün bilikləri gələcək nəsillərə ötürmənin əhəmiyyətini vurğuladı.

Qanunun Təkrarından aşağıdakı ayələri oxuyun.

9Ancaq diqqətli olun. Gözünüzlə gördüklərinizi unutmamaq və ömür boyu yaddan çıxarmamaq üçün böyük səy göstərin. Bunları övladlarınıza, nəvələrinizə öyrədin. 10Xorevdə Allahınız Rəbbin önündə dayandığınız günü xatırlayın. O zaman Rəbb mənə dedi: "Xalqı Mənim üçün bir yerə topla. Mən Öz sözlərimi onlara eşitdirəcəyəm. Belə ki yer üzərində yaşadıqları müddətdə yalnız Məndən qorxmağı öyrənsinlər və övladlarına öyrətsinlər". (Qanunun Təkrarı 4:9-10)

1.  9-cu ayəni təkrar oxuyun. Musa xalqı Allahın onların arasında etdiyi işləri unutmasınlar deyə hansı qüvvətli sözlərlə təşviq edirdi? Onun dediyinə görə, xalq diqqətli olmasa başına nə gələ bilər?

2.  Musanın müraciət etdiyi nəsil Rəbbin çoxlu qüvvətli işlərini görmüşdü. Onlar öz tarixinin bu mühüm hissəsini gələcək nəsillər üçün də qoruyub saxlamaqdan ötrü nə edə bilərlər? (9-cu ayə)

3.  10-cu ayəni təkrar oxuyun. Allah Xorev dağında Öz xalqına təkrar xitab edəndə onlar və övladları üçün məqsədi nə idi?

(Qeyd: Xorev dağında baş verən hadisələr haqqında Çıxış 19-cu fəsildə daha ətraflı oxuya bilərsiniz.)

4.  Sizcə, "Allahdan qorxmaq" nə deməkdir? (Rəbb qorxusunu daha yaxşı anlamaq üçün "Rəbb qorxusu" nədir? bölməyə müraciət edin)

5.  Sizcə, niyə onların və övladlarının yaşadıqları müddətdə Allahdan qorxmağı öyrənməsi vacib idi?

6.  Siz Allahdan qorxursunuz? Allahın sizin üçün etdiklərini və İsanın sizi necə günahlarınızdan xilas etdiyini heç vaxt yaddan çıxarmamaq üçün "böyük səy göstərmək"dən ötrü nə edirsiniz?

Bu mühüm dərsləri övladlarınıza da öyrətmək üçün nə edirsiniz?

Dua: Allahdan qorxmağı öyrənmək üçün özünüzə və ailənizə görə dua edin. Bunu öyrənsəniz, növbəti səhifədə təsvir edildiyi kimi, pisliyə nifrət edəcəksiniz, hikmətli və tam arxayın olacaqsınız, həyat qaynağını əldə edəcəksiniz.

"Rəbb qorxusu" nədir?

"Allahdan qorxmaq" Allahın kainatın Yaradanı, bütün qüdrətin və səlahiyyətin Sahibi olduğunu dərk etmək deməkdir. Bir gün Allah bizi mühakimə edəcək və Ona heç bir rüşvət verə bilməyəcəyik, Onu heç cür aldada bilməyəcəyik. Onun qarşısında hər şey açıq-aşkardır. Zəbur 96:9, Allaha səcdə edənlərə "Onun hüzurunda lərzəyə gəlin!" deyə buyurur. Bu ayələr bizə Rəbb qorxusunu dərk etməkdə kömək edə bilər:

- Qoy bütün dünya Rəbdən qorxsun, bütün yer üzünün əhalisi Onu şərəfləndirsin. (Zəbur 33:8)

- Rəbb qorxusu pisliyə nifrət etməkdir... (Süleymanın Məsəlləri 8:13)

- Rəbb qorxusu hikmətin başlanğıcıdır (Süleymanın Məsəlləri 9:10)

- Rəbdən qorxan tam arxayındır (Süleymanın Məsəlləri 14:26)

- Rəbb qorxusu həyat qaynağıdır, insanı ölüm tələsinə düşməkdən geri qaytarır. (Süleymanın Məsəlləri 14:27)

- Rəbb qorxusu safdır, əbədi yaşayır... (Zəbur 19:9)

Rəbb qorxusu təkcə Əhdi-Ətiqə aid bir şey deyildir. Əhdi-Cədid dövründəki imanlılar da Allahdan qorxmağın əhəmiyyətini görmüşlər.

- Beləcə bütün Yəhudeya, Qalileya və Samariyadakı imanlılar cəmiyyəti əmin-amanlığa çatdı. İnkişaf edən və Rəbb qorxusu içində yaşayan cəmiyyət Müqəddəs Ruhun ürəkləndirməsi ilə sayca artırdı. (Həvarilərin İşləri 9:31)

- Çünki hər birimiz bu bədəndə olanda etdiyimiz əməllər pis də olsa, yaxşı da olsa, onların əvəzini almaq üçün Məsihin hökm kürsüsü önünə çıxmalıyıq. Demək, Rəbdən qorxmanın nə olduğunu anladığımız üçün insanları inandırmağa çalışırıq. (2 Korinflilərə 5:10-11)

- Mələk uca səslə deyirdi: "Allahdan qorxun, Ona izzət verin! Çünki Onun mühakimə edəcəyi vaxt gəldi..." (Mələk bunu zamanın sonunda danışır - Vəhy 14:7)

- Taxtdan da belə bir səs gəldi: "Ey Onun bütün qulları, böyükdən kiçiyə qədər Ondan qorxanlar, Allahımızı mədh edin!" (Vəhy 19:5)

Biz Allahın əzəmətini, müqəddəsliyini dərk edib hüzurunda heybətlə dayanırıq, ancaq Allahdan qorxmaq Ondan qaçıb gizlənmək demək deyildir. Biz günahımız üzündən özümüz Allahın hüzuruna gələ bilməsək də, bir vasitəçimiz var, bizi pak edən Xilaskarımız İsa (İbranilərə 4:16). Buna görə də biz, bizi sevən (Yəhya 3:16) Atamıza (Matta 6:9) cəsarətlə yaxınlaşa bilərik.

[23-cü fəslə qayıdın.]

24. Evinizdə ən vacib yeri Allah və Kəlamı tutsun!

Giriş:

Sizin ailənizdə gün ərzində hansı mövzulardan ən tez-tez danışılır? Allahdan, xeyirxahlığından, əzəmətindən və Onun yolunda əldə etdiyimiz sevincdən nə qədər tez-tez danışırsınız?

Qanunun Təkrarından aşağıdakı ayələri oxuyun.

4Dinlə, ey İsrail! Allahımız Rəbb yeganə Rəbdir. 5Allahın Rəbbi bütün qəlbinlə, bütün varlığınla, bütün gücünlə sev. 6Bu gün sənə əmr etdiyim bu sözlər ürəyində kök salsın. 7Bunları övladlarının şüuruna yaxşı-yaxşı yerit. Evində oturanda, yol gedəndə, yatanda, duranda bunlar barədə danış. 8Onları yazıb qoluna bir nişan kimi, gözlərinin arasına alın bağı kimi bağla, 9evlərinin qapı çərçivələrinə və darvazalarına yaz. (Qanunun Təkrarı 6:4-9)

1.  5-ci ayəni təkrar oxuyun. Onların Allahı necə sevməli olduqlarını təsvir edin. (Matta, Mark və Lukanın Müjdə kitablarında İsa bu ayəni ən böyük əmr kimi sitat gətirir.)

2.  Onlar Musanın verdiyi bu əmrlərlə nə etməlidirlər? (ayələr 6-9) Allahın kəlamlarından danışacaqları müxtəlif zamanların hamısını sadalayın. (7-ci ayə)

3.  Bu ayələri oxuyandan sonra necə düşünürsünüz, Allahın kəlamının gələcək nəsillərə ötürülməsində valideynlərin məsuliyyəti nədir? (Xüsusilə bax: 7-ci ayə).

4.  Sizcə, Musanın İsrailə bu ayələrdə verdiyi öyüd-nəsihət bu gün hələ də bizə aiddirmi? İndi bir neçə dəqiqə bu ayələri öz ailənizdə necə tətbiq edə biləcəyinizi düşünün.

5.  Əgər siz bu ayələrdə əmr olunduğu kimi öz ailənizdə Allahın kəlamına həmişə ən vacib yeri versəniz, bu, ailənizin Allahı bütün ürəyi ilə sevməsinə necə kömək edəcək?

Dua: Yuxarıda 5-ci ayədə təsvir olunan Allah sevgisi sizdə varmı? Allah sevgisində necə böyümək istəyirsiniz? İndi buna görə dua edin. Həmçinin dua edin ki, Allahın və Kəlamının evinizdə ən vacib yeri tutması üçün nə edə biləcəyinizi Allah Özü sizə göstərsin.

Məsihin evinizdə ən vacib yeri tutmağına dair məsləhətlər üçün bax: Əlavə C.

25. Uşaqlarımıza qulaq asmağı öyrətmək

Giriş:

Nə vaxt ilk dəfə Allahın sizinlə danışdığını anladınız? O sizinlə necə danışdı: Kəlamı vasitəsilə, bir adamın dili ilə, bir görüntüdə yaxud röyada, yoxsa başqa bir yolla? Siz Ona necə cavab verdiniz?

Süleymanın Məsəllərində valideynlərin öz uşaqlarına təlim verməsi haqqında çox şey yazılıb. Ayələrin çoxu oğullara ünvanlanıb, lakin bunlar, şübhəsiz, bütün övladlarımıza aiddir.

Aşağıdakı ayələri oxuyun.

8Oğlum, ata tərbiyəsinə qulaq as, ananın öyrətdiklərini kənara atma. 9Onlar başını gözəl çələng kimi, boynunu boyunbağı kimi bəzər. (Süleymanın Məsəlləri 1:8-9)

1Ey oğullar, atanızın verdiyi tərbiyə qulağınızda qalsın, idrakı dərk etmək üçün diqqətli olun. 2Çünki sizə yaxşı dərs verirəm, təlimimi atmayın. (Süleymanın Məsəlləri 4:1-2)

1.  Təkrar Süleymanın Məsəlləri 1:8-ə baxın. Bu ayəyə əsasən uşağa kim təlim verir?

2.  Keçən günlərdə oxuduğumuz Efeslilərə 6:4-ü yada salın: "Ey atalar [valideynlər]... onları Rəbbin tərbiyə və öyüdü ilə böyüdün". Bu ayəyə və eləcə də Süleymanın Məsəlləri 1:8-ə əsasən, uşaqların Allahı tanımaları üçün onlara təlim verməkdə əsas məsuliyyət daşıyan şəxs kimdir?

3.  Süleymanın Məsəlləri 1:8 və 4:1-də oğullara nə öyüd verilir?

4.  Sizcə, niyə uşaqlarımıza təlim verərkən onlara hər şeydən əvvəl "qulaq asmağı" öyrətmək vacibdir? ("Qulaq asmaq" sözü həm dinləmək, həm də deyilən sözə əməl etmək mənasına gəlir.)

Uşaqlarımız qulaq asmağı öyrənməyibsə, başqa öyüdlər onlara nə qədər fayda verəcək?

5.  Qulaq asmaqdan əlavə Süleymanın Məsəlləri 1:8-də və 4:2-də uşağa nə əmr olunur?

Sizcə, öyrədilənləri "kənara atmamaq" nə deməkdir? Niyə bu, diqqətli olmağın mühüm hissəsidir?

6.  Siz uşaqlarınıza öyüd verəndə, dediyinizə diqqətlə qulaq asdıqlarına əmin olmağa səy göstərirsinizmi?

Onların dediyiniz sözlərə həmçinin əməl etməyini də tələb edirsinizmi?

Dua: Uşaqlarınızın sizə necə cavab verdiyini düşünün. Onlar sizə nə qədər yaxşı qulaq asırlar? Onların daha yaxşı qulaq asmağı öyrənməyinə kömək etmək üçün nə edə bilərsiniz? Uşaqlarınıza qulaq asmağı və itaəti öyrədərkən həm səbirli və xeyirxah, həm də möhkəm və ardıcıl olmaq üçün Allahdan kömək diləyin.

26. Uşaqlarımıza Allaha güvənməyi öyrətmək

Giriş:

Siz çətin vəziyyətə düşəndə və ya mühüm qərara gələndə adətən ən birinci nə edirsiniz?

Süleymanın Məsəllərindən aşağıdakı ayələri oxuyun.

5Bütün qəlbinlə Rəbbə güvən, öz idrakına etibar etmə. 6Bütün yollarında Onu tanı, O sənin yollarını düzəldər. 7Öz gözündə özünü hikmətli sanma, Rəbdən qorx, şərdən çəkin. 8Bu, bədəninə şəfa verər, sümüklərinə ilik olar. (Süleymanın Məsəlləri 3:5-8)

1.  5-6-cı ayələri təkrar oxuyun. Bunlar, əzbərləmək və uşaqlarınıza əzbərlətmək üçün çox yaxşı ayələrdir. Bu öyüd uşağınıza ömrünün sonuna qədər necə yaxşı təməl ola bilər?

2.  Bu sual haqqında bir neçə dəqiqə düşünün: " Bütün qəlbinlə Rəbbə güvənmək" nə deməkdir?

3.  6-cı ayəyə əsasən, Rəbbin "sənin yollarını düzəltməsi" üçün nə etməlisiniz?

4.  Siz 5-ci və 6-cı ayələri öz həyatınızda tətbiq edirsinizmi? Sizcə, uşaqlarınıza Allaha güvənməyi öyrətmək üçün onlara nümunə olmaq nə qədər vacibdir?

5.  "Öz gözündə özünü hikmətli sanmaq" Rəbbə güvənərək tabe olmaqdan necə fərqlənir?

6.  Uşaqlarınıza Rəbbə güvənməyi və gündəlik həyatın eniş-yoxuşlarında Ona tabe olmağı necə öyrədə bilərsiniz?

7.  Aşağıdakı suallar haqqında düşünün:

- Uşağınız qərar verəndə və ya bir çətinliklə üzləşəndə siz onu dua edib Allaha ümid bağlamağa, Allaha güvənməyə ruhlandırırsınızmı?

- Ona bütün həyatını Rəbbə təslim etməyi və Rəbbin onun həyatı ilə bağlı iradəsini ona göstərməsi üçün diləməyi öyrədirsinizmi?

- Allahın onu nə qədər çox sevdiyini və onun həyatı üçün ən yaxşısını arzu etdiyini görməsinə kömək edirsinizmi?

Dua: İndi uşaqlarınız Allaha güvənməyi öyrənsin deyə dua edin. Allahın tam etimada layiq və dediyinə hər zaman sadiq olduğunu görmələri üçün dua edin.

"Heç nəyin qayğısını çəkməyin, amma hər barədə xahişlərinizi Allaha dualarla, yalvarışlarla, şükür edə-edə bildirin. Onda Allahın ağlagəlməz sülhü ürəklərinizi və düşüncələrinizi Məsih İsada qoruyacaq". (Filipililərə 4:6-7)

27. Uşaqlarımıza Allahın əzəmətini görməyi və Ona səcdə etməyi öyrətmək

Giriş:

Siz Allahın yaratdığı uca göylərə və sizi əhatə edən təbiətə baxanda, bu sizə Allaha səcdə etməkdə necə kömək edir?

Zəbur Kitabında Allahın bütün yaradılışda və etdiyi möcüzələrdə, heyranedici işlərdə əks olunan əzəmətindən bəhs edən çoxlu məzmurlar vardır. Bu məzmurları uşaqlarımıza öyrədərək Allahın nə qədər ehtişamlı olduğunu dərk etmələrinə kömək edə bilərik.

Aşağıdakı məzmuru oxuyun.

3Rəbb əzəmətlidir, bol həmdə layiqdir, Onun əzəməti insan ağlına sığmaz. 4Əməllərin nəsildən-nəslə qədər mədh ediləcək, qüdrətli işlərin bəyan ediləcək. 5Əzəmətindən, izzətindən, şərəfindən deyiləcək, xariqəli işlərini dərindən düşünəcəyəm. 6İnsanlar zəhmli işlərinin qüdrətindən danışacaq, Sənin əzəmətini elan edəcəyəm. 7İnsanlar Sənin bol xeyirxahlığını bəyan edəcəklər, salehliyini mədh edəcəklər. (Zəbur 145:3-7)

1.  Bu məzmurun müəllifi oxucularını gələcək nəsillərə nəyi ötürməyə çağırır?

2.  3-cü ayədə Rəbbin əzəməti haqqında nə deyir?

Allahın Öz izzətini hansı yollarla göstərdiyini düşünün. O, yaratdığı hər kəsə izzətini göstərir. Zəbur 19:1-də yazılıb: "Göylər Allahın əzəmətini bəyan edir, göy qübbəsi əllərinin işini elan edir".

3.  Uşaqlarınızla birlikdə gecə vaxtı göyə baxa-baxa Allahın əzəmətinə heyran olmağa vaxt ayırırsınızmı? Bu vaxta kimi bunu etməmisinizsə, nə vaxt və necə edə bilərsiniz? (Aydın gecədə bir parkda və ya kənd yerində gəzmək və ya kempinqə getmək üçün plan qura bilərsiniz.)

4.  Təbiət Allahın heyranedici qüvvəsini hansı yollarla büruzə verir?

Bitkilərin, hətta nəhəng ağacların belə, xırda toxumlardan necə yetişdiyini düşünün. Dağlar, çaylar və dənizlər haqqında düşünün. Başqa misallar ağlınıza gəlirmi?

5.  7-ci ayəni təkrar oxuyun. Allahın xalqı nəyi bəyan edir və nəyi mədh edir?

6.  Allah sizin ailənizə xeyirxahlığını və salehliyini necə göstərib? (Bizim üçün etdiyi ən böyük işi - Öz Oğlunu günahlarımıza görə qurban verdiyini unutmayın.)

7.  Siz bir ailə kimi Allahın əzəmətinə və xeyirxahlığına görə şadlanmağa, ilahilərlə Onu mədh etməyə vaxt ayırırsınızmı?

Dua: İndi Allahın etdiyi hər şeyə görə Ona həmd etməyə bir az vaxt ayırın. Bunu öz ailənizlə birlikdə tez-tez edin.

Əllərinin işi olan göyləri, öz yerinə düzdüyün ay və ulduzları gördükdə deyirəm: "İnsan kimdir ki, onun haqqında düşünürsən? Bəşər oğlu kimdir ki, onun qayğısını çəkirsən?" (Zəbur 8:3-4)

28. Uşaqlarımıza Məsihi tanımağı öyrətmək

Giriş:

Siz İsa haqqında ilk dəfə necə öyrənmisiniz? Ürəyinizi Ona vermək istəməyinizə nə səbəb olub?

Valideynlər kimi uşaqlarımıza təlim və öyüd-nəsihət verməkdə ən böyük məqsədimiz odur ki, onlar İsanı öz Rəbbi və Xilaskarı olaraq tanısınlar. Əhdi-Cədiddə Timofey anasıyla nənəsinin Allahı tanıyan və sevən bir şəxs kimi böyütdüyü bir adamın əla nümunəsidir. Timofey hələ gənc yaşında Həvari Paulun şagirdi olub. Həvarilərin İşləri Kitabının 16-20-ci fəsillərində və Paulun Məktublarında Timofeydən bir neçə dəfə bəhs olunmuşdur. Lakin Paulun Timofeyə ünvanladığı iki məktubda (1-ci Timofeyə və 2-ci Timofeyə) onun haqqında ən çox öyrənirik.

2-ci Timofeyə Məktubdan aşağıdakı ayələri oxuyun.

5Səndəki riyasız imanı yadıma salıram. Əvvəlcə nənən Lois və anan Evnikinin saxladığı bu imanı, əminəm ki, sən də saxlayırsan. (2 Timofeyə 1:5)

14Sənsə öyrəndiyin və güvəndiyin şeylərə sadiq qal. Çünki bunları kimlərdən öyrəndiyini bilirsən, 15Müqəddəs Yazıları uşaqlıqdan bilirsən. Onlar Məsih İsaya olan iman vasitəsilə sənə xilas gətirən hikmət verməyə qadirdir. 16Bütün Müqəddəs Yazılar Allahdan ilham almış və təlim, məzəmmət, islah, salehlik tərbiyəsi üçün faydalıdır; 17beləcə Allah adamı bacarıqlı olub hər yaxşı iş üçün təchiz edilsin. (2 Timofeyə 3:14-17)

1.  Timofey Kəlamdakı həqiqətləri kimlərdən öyrənmişdi? (2 Timofeyə 1:5)

2.  2 Timofeyə 3:14-15-i təkrar oxuyun. O nə vaxt öyrənmişdi?

3.  Nə öyrənmişdi? (3:15) Ona xilas gətirən İsaya necə iman etmişdi?

4.  Anasının və nənəsinin ona öyrətməyini nəticəsi nə olmuşdu? (1:5 və 3:14,17)

Həvarilərin İşlərində və Paulun Məktublarında Timofey haqqında oxuyanda anlayırıq ki, o gənc yaşında belə imanda yetkin və güclü idi. Paulun imanlılar arasında rəhbərlik məsuliyyətini çox vaxt Timofeyə həvalə etdiyini görürük. Onun uşaqlığından öyrəndiyi şeylər dərin kök atmışdı və həyatında yaxşı meyvə verirdi.

5.  Sizin uşaqlarınız böyüdükcə xilas yolunu anladıqlarına və Məsih üçün yaşamaq istədiklərinə dair əlamətləri görürsünüzmü? Hansı konkret əlamətləri görürsünüz?

Biz uşaqlarımızı İsanın ardınca getməyə məcbur edə bilmərik, bunu özləri qərara almalıdırlar. Lakin onlara "xilas gətirən hikmət verməyə qadir" olan Allahın kəlamını öyrətmək üçün əlinizdən gələni edirsinizsə, Allahın Ruhu onların ürəklərində işləyib onları Özünə cəlb edəcəkdir.

Dua: Uşaqlarınızdan hər biri üçün adını çəkərək dua edin. Hər birinin ona xilas gətirən İsaya iman etməsi üçün nəyə ehtiyacı olduğunu sizə göstərməsini Allahdan diləyin. Dua edin ki, onlar ürəklərinin günahlı halını və Xilaskara olan ehtiyaclarını görsünlər. Uşağınız həyatını İsaya həsr edibsə, imanda möhkəm olması üçün dua edin.

Uşağınızın xilas olmaq üçün bilməyə ehtiyacı olan həqiqətləri xulasəsi (Müqəddəs Kitabdan ayələrlə birlikdə) üçün bax: Əlavə D.

29. Uşaqlarımıza Müqəddəs Ruha görə həyat sürməyi öyrətmək

Giriş:

Sizdə bəzən olur ki, bir tərəfdən doğru və yaxşı olanı düşünmək və etmək istəyirsiniz, lakin digər tərəfdən tam əksini istəyirsiniz? Belə vəziyyətdə nə edirsiniz?

Uşaqlarımız Məsihi öz Xilaskarı kimi qəbul etdikdən sonra bu dünyada onları əhatə edən günah və cismani təbiətlərindən qaynaqlanan pis arzular səbəbilə çoxlu sınaqlarla üzləşəcəklər. Onlara bu döyüşlərdə qalib gəlməkdə necə kömək edə bilərik? Paulun Qalatiyadakı imanlılara verdiyi öyüd-nəsihəti nəzərdən keçirək.

Aşağıdakı ayələri oxuyun.

16Mən bunu deyirəm: Müqəddəs Ruha görə həyat sürün, o zaman siz cismani təbiətin ehtirasını əsla icra etməzsiniz. 17Çünki cismani təbiət Ruha zidd və Ruh cismani təbiətə zidd olanı arzulayır. Onlar birbirinə qarşı durur ki, siz istədiyinizi etməyəsiniz. 18Amma Müqəddəs Ruhun rəhbərliyi altında olsanız, siz Qanun altında deyilsiniz…

22Müqəddəs Ruhun səmərəsi isə budur: məhəbbət, sevinc, sülh, səbir, xeyirxahlıq, yaxşılıq, sədaqət, 23həlimlik, nəfsə hakim olmaq. Bu kimi şeylərə qarşı qanun yoxdur. 24Məsih İsaya məxsus olanlar isə öz həvəs və ehtirasları ilə birlikdə cismani təbiəti çarmıxa çəkdilər. (Qalatiyalılara 5:16-18 və 22-24)

1.  16-cı ayəni təkrar oxuyun. Paulun dediyinə əsasən, Müqəddəs Ruha görə həyat sürməyinizin nəticəsi nə olacaq?

2.  17-ci ayəni təkrar oxuyun. İmanlının daxilində baş verən mübarizəni təsvir edin.

Siz bu mübarizənin öz daxilinizdə necə baş verdiyini görürsünüz?

Bu mübarizənin öz uşaqlarınızın həyatında necə baş verdiyini görürsünüz?

3.  22-23-cü ayələri oxuyun. Ruh tərəfindən yönləndirilən şəxsin həyatında olan səmərəni sadalayın.

4.  24-cü ayəni təkrar oxumağa və düşünməyə bir az vaxt ayırın. Bu ayə cismani həvəs və ehtiraslarımız barədə nə öyrədir?

Necə ki, çarmıxa çəkilmək heç asan və əziyyətsiz deyildir, eləcə də cismani təbiətin həvəslərini rədd edib Müqəddəs Ruha görə həyat sürmək də asan və əziyyətsiz deyildir. Lakin uşaqlarımız bunu hər gün etməyi öyrəndikcə, cismani təbiətin həvəslərinin azalacağını və həqiqi ruhani həyatı get-gedə daha çox arzu edəcəklərini görəcəklər. Bu mövzuya dair daha çox ayələr üçün bax: Əlavə E.

Dua: Dua edin ki, siz və uşaqlarınız özünüzü hər gün Allaha həsr etməyi öyrənəsiniz və cismani həvəslərinizə "yox", Ruha isə "hə" demək üçün sizi qüvvətləndirməsini Allahdan diləyin. Ağlı kəsən uşaqlarınızla birlikdə bunun üçün dua edin.

30. Uşaqlarımızı imanla yaşamağa həvəsləndirmək

Giriş:

Müqəddəs Kitabda hansı şəxslər sizi Allahın ağla sığmaz işlərinə inanmağa ilhamlandırır? (Musa, Xanna, Daniel, həvari Peter və Paul və başqaları barədə düşünün.)

İsanın ardıcıllarının həyatı əsla darıxdırıcı olmamalıdır! Allah istəyir ki, biz Ona iman edərək yaşayaq. Deməli, Allah bizi belə bir imana çağırır ki, Onun bizdə və bizim vasitəmizlə işlədiyinə və öz gücümüzlə yaxud öz əlimizdə olan vasitələrlə edə biləcəyimizdən daha böyük işlər edəcəyinə hər zaman inanaq. Bu, Allahı izzətləndirər və bizə sevinc verər! Gəlin, imanın nə olduğunu və uşaqlarımızı imanla yaşamağa necə həvəsləndirə biləcəyimizi düşünək.

İbranilərə Məktubdan aşağıdakı ayələri oxuyun.

1İman ümid edilənlərə etibar etmək, görünməyən şeylərə əmin olmaqdır. 2Əcdadlarımız imanları üçün müsbət şəhadət aldılar. 3İman vasitəsilə dərk edirik ki, kainat Allahın kəlamı ilə yarandı, beləcə də görünən şeylər görünməyənlərdən törədi. 6İman olmadan Allahı razı salmaq qeyri-mümkündür. Çünki Allaha yaxınlaşan şəxs inanmalıdır ki, O var və Onu axtaranlara mükafat verir. (İbranilərə 11:1-3 və 6)

1.  1-ci ayəni təkrar oxuyun. İman, artıq mövcud olan bir şeyə əmin olmaq və ya gözlə görünə yaxud əllə toxunula bilən konkret bir şeyə inanmaqdan necə fərqlənir?

2.  3-cü ayədə imanın hansı nümunəsi verilir?

3.  6-cı ayəni təkrar oxuyun. Bu ayəyə əsasən, iman olmadan nə etmək qeyri-mümkündür? Sizcə, bu nə üçün doğrudur?

4.  Biz Allaha yaxınlaşmaq istəyiriksə nəyə inanmalıyıq? (6-cı ayə) Sizcə, niyə buna inanmaq önəmlidir?

5.  Allahın kəlamında imanla yaşayan kişilər və qadınlar haqqında təkrar-təkrar oxuyuruq. Biz görürük ki, iman, Allahın Öz xalqının ürəyində axtardığı ən önəmli şeydir.

Öz həyatınızı düşünün. Siz inanırsınızmı ki, Allah "var və Onu axtaranlara mükafat verir"? Sizin sürdüyünüz həyat Allaha inandığınızı və Onu imanla axtardığınızı göstərirmi?

6.  Siz uşaqlarınızda belə imanı möhkəmləndirmək üçün nə edirsiniz?

İbranilərə Məktub 11-ci fəsildə iman qəhrəmanları qısaca təsvir olunur. Uşaqlarınız o qəhrəmanların tarixçələrini öyrəndikcə, Nuhun, İbrahimin,

Musanın və başqa çoxlarının Allahına inanmaq üçün ilham alacaqlar. Uşaqlarınızı böyüdərkən bu və digər qəhrəmanların tarixçələrindən necə istifadə edə biləcəyinizə dair tövsiyələr növbəti səhifədə verilir.

Dua: İman adamları olmaq üçün özünüzə və uşaqlarınıza görə dua edin. Dua edin ki, siz hamınız Allahın kəlamındakı iman adamlarından nümunə götürəsiniz və həyatınızla Allahı izzətləndirəsiniz.

Hekayələr

Uşaqlarınıza Allahın həqiqətini çatdırmaq üçün çox mühüm bir yol hekayələr oxumaq və ya danışmaqdır. Yaxşı hekayəyə qulaq asmaq hər uşağın xoşuna gəlir! Onlara nəql ediləcək ən mühüm hekayələr Allahın kəlamında olanlardır. Əgər uşaqlarınız çox balacadırsa və Müqəddəs Kitabın dilini anlaya bilmirsə, siz hekayəni oxuyub öyrənə bilərsiniz, sonra uşağınıza sadə sözlərlə danışa bilərsiniz. Hekayənin öyrətdiyi əsas həqiqəti kəşf etmələrinə kömək etmək üçün onlara sadə suallar verin. Eyni hekayəni təkrar-təkrar danışa bilərsiniz - təkrar balaca uşaqların xoşuna gəlir! Həmçinin öz dilinizdə Uşaqlar üçün Müqəddəs Kitabı uşağınızla oxuya bilərsiniz.

Uşaqlarınız oxuyub dərk edə biləcəkləri yaşa çatanda Allahın kəlamını bir ailə olaraq birlikdə oxumaq yaxşıdır. (Uşaqlarla birlikdə oxuya biləcəyiniz yaxşı hekayələrin siyahısı üçün bax: Əlavə F.) Oxuyarkən Allahın kəlamından onların gündəlik həyatına aid həqiqətləri, ibrət dərslərini götürə biləcəklərini onlara göstərməyə çalışın. Oxuduqlarınız haqqında danışın, suallar verin və birlikdə dua edin.

Allahın kəlamını birlikdə oxumaq üçün yaxşı vaxt ya səhər tezdən işə və ya məktəbə getməzdən əvvəl, ya da axşam vaxtı yatmazdan əvvəldir. Yaxud şam yeməyindən sonra elektronik cihazları söndürüb birlikdə oxumağa vaxt ayıra bilərsiniz. Kəlamdan əlavə daha böyük yaşlı uşaqlarla Allaha sadiq olan tarixi şəxsiyyətlər haqqındakı kitabları oxuya bilərsiniz. Hər axşam bir fəsil oxumaq olar. Uşaqlarınız yatmazdan əvvəl onların fikirlərini Allahın məhəbbətinə, sədaqətinə yönəltməkdən daha yaxşı nə ola bilər?

Həmçinin öz həyatınızı düşünün. Allah sizin üçün nə edib? Tanışlarınızın həyatında Allahın hansı işlərini görmüsünüz? Allah dualarınıza necə cavab verib? Allahın sizə bir şey dediyini və ya Onun hüzurunu xüsusi şəkildə hiss etdiyiniz vaxtlar yadınızdadırmı? Bunlar haqqında öz uşaqlarınıza şahidlik etmisinizmi? Nəvələriniz varsa, onlara bu işlər haqqında danışmısınızmı?

Uşaqlar tanıdıqları adamlar haqqındakı hekayələri eşitməkdən xüsusilə xoşlanırlar. Uşağınız bunları dərk edəcək yaşa çatan kimi öz həyatınızda və başqalarının həyatında Allahın sədaqətini bildirən əhvalatları onlara danışa bilərsiniz. Onlarla birlikdə süfrə arxasında oturduğunuz vaxt, onları gecə yatırtdığınız vaxt və gün ərzində başqa vaxtlarda onlara tez-tez bu şeylərdən danışın.

31. Uşaqlarımıza Allahın kəlamına əməl etməyi öyrətmək

Giriş:

Sizcə, insanı müdrik edən nədir? Müdrik yaxud ağıllı bir adamın həyatında hansı xüsusiyyətləri görəcəyinizi düşünürsünüz?

İsanın ağıllı adam və ağılsız adam haqqında danışdığı məsəli aşağıda oxuyun.

24Beləliklə, bu sözlərimi eşidib onlara əməl edən hər kəs öz evini qaya üzərində quran ağıllı adama bənzəyir. 25Yağış yağar, sellər gələr, yellər əsər və o evə hücum edər. Amma ev uçmaz, çünki təməli qaya üzərində qurulub. 26Bu sözlərimi eşidib onlara əməl etməyən hər kəs isə öz evini qum üzərində tikən ağılsız adama bənzəyir. 27Yağış yağar, sellər gələr, yellər əsər və o evə hücum edər. Ev uçar və onun yıxılması bir müsibət olar. (Matta 7:24-27)

1.  24-cü ayəni nəzərdən keçirin. İsa kimin ağıllı adama bənzədiyini deyir? Ağıllı adam bu ayədə nə edir?

2.  25-ci ayədəki evə nə olur?

Niyə o uçmur?

3.  26-cı ayəyə təkrar baxın. İsa kimin ağılsız adama bənzədiyini deyir?

4.  Ağılsız adam evini harada tikir? Onun evinə nə olur? (27-ci ayə)

5.  24-cü ayədəki adamı 26-cı ayədəki adamla müqayisə edin. İkisi də İsanın sözlərini eşidib. Onların arasındakı fərq nədir?

Balaca uşaqlar bu hekayəni çox sevirlər! Əlləri ilə ev tikirmiş kimi hərəkət etmək, sonra əsən yellərin, yağan yağışın səsini çıxartmaq onların çox xoşuna gəlir. Axırda əl hərəkətləri ilə evin möhkəm dayandığını və ya uçduğunu göstərirlər.

6.  Bu hekayəni onlara əyləncəli şəkildə danışanda mütləq əsas mənasını öyrətməyə çalışın. Bu məsəlin bizə öyrətdiyi dərs nədir?

Dua: Yuxarıdakı hekayədə iki evin son nəticəsi haqqında düşünün. Heç kim öz uşaqlarının həyatının qum üzərində tikilən ev kimi qurtarmasını istəməz! Dua edin ki, uşaqlarınız erkən yaşdan Allahın kəlamını təkcə oxuyub bilməyin deyil, həm də ona əməl etmənin vacibliyini dərk etsinlər. Ürəkdən Allaha təslim olmaları və Ona itaət etməyi arzu etmələri üçün dua edin.

32. Uşaqlarımıza əxlaqi cəhətdən təmiz olmağı öyrətmək – 1-ci hissə

Cinsi əxlaqsızlıqdan uzaqlaşın. (1 Korinflilərə 6:18)

Giriş:

Uşaqlığınızda sizə cinsi əxlaqı haqqında öyüd verən kimsə var idi? O vaxt nəyi öyrənmədiyinizə peşmansınız?

Aşağıdakı ayələri oxuyun.

18Cinsi əxlaqsızlıqdan uzaqlaşın. İnsanın etdiyi bütün digər günahlar bədəndən kənardadır, amma əxlaqsızlıq edən öz bədəninə qarşı günah edir. 19Məgər bilmirsiniz ki, bədəniniz Allahdan aldığınız, sizdə yaşayan Müqəddəs Ruhun məbədidir? Siz özünüzə məxsus deyilsiniz, 20çox baha qiymətə satın alınmısınız. Beləliklə, bədəninizlə Allaha izzət gətirin. (1-ci Korinflilərə 6:18-20)

22Gənclik ehtiraslarından qaç. Təmiz ürəklə Rəbbi çağıranlarla birlikdə salehliyin, imanın, məhəbbətin və sülhün ardınca get. (Paul gənc şagirdi Timofeyə müraciətlə, 2-ci Timofeyə 2:22)

1.  Bu ayələrdə Paul cinsi şəhvətlə sınağa çəkilən adama nə etməyi öyrədir? (1 Korinflilərə 6:18 və 2 Timofeyə 2:22)

2.  1 Korinflilərə 6-dan yuxarıda verilən ayələrdə Paul cinsi əxlaqsızlığın bu qədər pis olmağının bir neçə səbəbini açıqlayır. Bu səbəblər nədən ibarətdir?

3.  2 Timofeyə 2:22-də Paul Timofeyi "gənclik ehtirasları" əvəzinə nələrin ardınca getməyə təşviq edir?

Bu gün bir çox cəmiyyətlərdə valideynlər uşaqları ilə cinsi məsələlər barədə danışmırlar. Heç şübhəniz olmasın, uşağınız yeniyetmə yaşına çatanda bu barədə ya dostlarından, ya internetdən, ya da televiziyadan mütləq öyrənəcəkdir! Və çox güman ki, uşağınız bu yolla Allahın bu məsələlərə baxışını öyrənməyəcək. Buna görə də biz, İsanın ardınca gedən valideynlər, uşaqlarımıza Allah yolunu öyrədərkən bu mövzuya da etinasız yanaşmamalıyıq.

4.  Bu şeyləri dərk edəcək yaşda olan uşağınız varsa onunla bu mövzudan danışmağa cəsarət edəcəksinizmi?

Dua: Özünüzə görə dua edin ki, hər uşağınızla bu barədə düzgün vaxtda danışasınız və danışanda açıq, cəsarətli və dürüst olasınız. Hər uşağınız üçün dua edin ki, düşmən onu aldatmasın və cinsi əxlaqsızlıq tələsinə sala bilməsin. Dua edin ki, hər uşağınız yalnız nikahda olan həqiqi yaxınlığın xoşbəxtliyini yaşasın.

Müqəddəs Kitabdan uşaqlarınızla cinsi əxlaqdan söhbət etməkdə faydalı olan bəzi ayələr üçün bax: Əlavə G.

33. Uşaqlarımıza əxlaqi cəhətdən təmiz olmağı öyrətmək – 2-ci hissə

Düşüncəmizi təmiz saxlayaq

Giriş:

Sizcə, düşüncəniz (tez-tez düşündüyünüz şeylər) baxışınıza və davranışınıza necə təsir edir?

Efeslilərə Məktubdan aşağıdakı ayələri oxuyun.

3Əxlaqsızlığın, hər cür murdarlığın və yaxud tamahkarlığın adı belə, aranızda çəkilməsin, çünki bunlar müqəddəslərə yaraşmaz. 4Ədəbsizlik, boşboğazlıq və yaxud kobud zarafat da olmasın. Bunlar sizə yaramaz. Bunun əvəzində qoy şükür olsun. 5Əlbəttə, bilirsiniz ki, heç bir əxlaqsız, murdar yaxud bütpərəstə tay olan tamahkar adam Məsihin və Allahın Padşahlığında irsə malik olmayacaq. 6Qoy heç kim sizi boş sözlərlə aldatmasın. Bu şeylərə görə Allahın qəzəbi itaətsiz adamların üzərinə gəlir. (Efeslilərə 5:3-6)

1.  3-4-cü ayələri təkrar nəzərdən keçirin. İsanın yolunu tutan bir adamın həyatında nələr olmamalıdır?

Bunların əvəzində nə olmalıdır? (4-cü ayə)

2.  5-6-cı ayələri təkrar oxuyun. Burada sadalanan murdarlıqları edənlərin axırı necə olacaq?

Filipililərə Məktubdan aşağıdakı ayələri oxuyun.

8Nəhayət, qardaşlar, doğru, ləyaqətli, saleh, pak, cazibəli, etibarlı nə varsa, əgər əla və tərifə layiq nə varsa, bunları düşünün. (Filipililərə 4:8)

3.  Bu ayəyə əsasən, biz hansı şeylər haqqında düşünməliyik? Burada düşüncəmizi təmiz saxlamaq və pak şeylər haqqında düşünmək barədə nə yazılmışdır?

Yuxarıdakı ayəni uşaqlara əzbərlətmək çox yaxşı olar. Onlar özlərinə belə sual verməyi öyrənməlidirlər: "Düşündüklərim bu ayədə sadalananlara uyğun gəlirmi?"

4.  Siz gün ərzində nə düşünürsünüz? Düşündükləriniz Filipililərə 4:8-də təsvir olunan şeylər kimidir?

5.  Televizorda baxdığınız və uşaqlarınızın baxmağına icazə verdiyiniz proqramları düşünün. Ailəniz düşüncənizi təmiz saxlamağı çətinləşdirən şeylərə baxırmı?

İnternetdə açıq-saçıq şəkilləri yayan və ya əxlaqsız şeyləri müzakirə edən saytları ziyarət edirsinizmi?

6.  Bunun əvəzinə uşaqlarınızın Allah yolunda böyüməsinə kömək etmək üçün nə edə bilərsiniz? (Bax: Əlavə C, "Məsihin evinizdə ən vacib yeri tutmağına dair məsləhətlər".)

Dua: Efeslilərə 5:3-4-ü təkrar oxuyun (yuxarıda). Özünüz və uşaqlarınız düşüncənizi və ürəklərinizi təmiz saxlamaq üçün bir ailə kimi nə dəyişikliklər aparmalısınız? İndi bu barədə dua etməyə vaxt ayırın. Bunları axıra qədər etmək və Allahın sizə göstərdiyi hər şeyi yerinə yetirmək üçün Allahdan kömək diləyin.

34. Uşaqlarımızı çətinliyə dözməyə hazırlaşdırmaq – 1-ci hissə

Giriş:

İsanın yolunu tutduğunuz üçün hər hansı şəkildə təqib edilmisinizmi? Əgər edilməmisinizsə, təqib edilən bir adamla tanışsınızmı? Siz (və ya o) təqibə necə reaksiya vermisiniz?

Əhdi-Cədiddə oxuyuruq ki, İsanın yolunu tutan adamlar öz imanlarına görə təqib edilməyi və çətinlik çəkməyi gözləyə bilərlər. Biz həm özümüz buna hazır olmalıyıq, həm də uşaqlarımızı hazırlaşdırmalıyıq.

Həvari Peterin Məktubundan aşağıdakı ayələri oxuyun.

12Sevimlilər, sizi sınamaq üçün aranızda baş verən odlu imtahana sanki başınıza gələn qəribə bir iş kimi təəccüb etməyin. 13Əksinə, Məsihin əzablarına nə qədər şərik olursunuzsa, o qədər sevinin ki, Onun izzətli zühurunda hədsiz sevinəsiniz. 14Məsihin adına görə təhqir olunsanız, siz nə bəxtiyarsınız! Çünki Allahın izzətli Ruhu üzərinizdə qalır. ...19Bunun üçün qoy Allahın iradəsinə görə əzab çəkənlər yaxşılıq edərək həyatlarını sadiq olan Yaradana həvalə etsinlər. (1-ci Peter 4:12-14,19)

1.  12-ci ayəni təkrar oxuyun. Bu ayəyə əsasən, "odlu imtahanlar"la üzləşəndə necə reaksiya verməliyik? Bu imtahanların nə üçün baş verdiyi deyilir?

Əgər biz imtahanları bir məsihçinin həyatında təbii qəbul ediriksə, bu imtahanlarda möhkəm dayanmağımıza necə kömək edir?

2.  13-14-cü ayələri təkrar oxuyun. İmtahanlardan keçəndə necə davranmalıyıq? Niyə belə davranmalıyıq?

3.  14-cü ayəni nəzərdən keçirin. Siz və ya uşaqlarınız "Məsihin adına görə təhqir" olunmusunuzmu? Bu ayələr sizi necə ruhlandırır?

4.  19-cu ayə əzab çəkərkən nə etməyi buyurur? Niyə belə vaxtlarda "yaxşılıq etməyi" davam etdirmək vacibdir?

Aşağıdakı ayələrdə İsanın sözlərini oxuyun.

10Nə bəxtiyardır salehlik uğrunda təqib edilənlər! Çünki Səmavi Padşahlıq onlarındır. 11İnsanlar Mənə görə sizi təhqir edib təqib edəndə, yalan söyləyib sizə hər cür böhtan atanda siz nə bəxtiyarsınız! 12Sevinin və şadlanın! Çünki göylərdə mükafatınız böyükdür. Axı sizdən qabaq gələn peyğəmbərləri də belə təqib ediblər. (Matta 5:10-12)

5.  Tutaq ki, uşağınız məktəbdən evə məyus halda gəlir, çünki müəllim və ya başqa şagirdlər imanına görə onunla pis rəftar ediblər. Bu uşağınızı ruhlandırmaq üçün yuxarıdakı ayələrdən necə istifadə edə bilərsiniz?

Dua: Matta 13:20-21-də Allahın kəlamı haqqında belə yazılıb: "Daş-kəsəkli yerlərə səpilən isə kəlamı eşidir və dərhal sevinclə qəbul edir. Lakin onda kök olmadığına görə dözümü az olur, kəlama görə əziyyət və təqibə məruz qalan kimi yıxılır". Dua edin ki, uşağınızın ürəyi münbit torpaq olsun və Allahın kəlamı orada dərin kök salsın, belə ki uşaq çətinliyə düşəndə yıxılmasın, əksinə, Məsihin əzablarına şərik olduğuna görə sevinsin.

35. Uşaqlarımızı çətinliyə dözməyə hazırlaşdırmaq – 2-ci hissə

Giriş:

Sizcə, çətinliklərin adama bir faydası ola bilərmi? (Çətinliklər müxtəlif ola bilər: xəstəlik, maddi ehtiyac, təqib və s.)

Aşağıdakı ayələri oxuyun.

2Ey qardaşlarım, müxtəlif sınaqlarla üzləşəndə bunu böyük bir sevinc hesab edin. 3Çünki bilirsiniz ki, imanınızın sınaqdan keçməsi dözüm yaradır. 4Dözüm də öz əməlini kamil etsin ki, siz yetkin və kamil adamlar olasınız, heç bir çatışmazlığınız olmasın. (Yaqub 1:2-4)

1.  2-ci ayədə "müxtəlif sınaqlar"dan bəhs olunur. Üzləşdiyiniz sınaqlar ölkənizdəki vəziyyətə görə (iqtisadi böhran, müharibə, təbii fəlakətlər), ətrafınızdakı insanların günahı nəticəsində, yaxud imanınıza görə baş verə bilər. Sınaqlar hansı yolla gəlir-gəlsin, bu ayə bizə onlarla üzləşəndə nə etməyi buyurur?

2.  3-4-cü ayələrə görə, belə vaxtlarda niyə sevinməlisiniz?

3.  Biz valideynlər kimi çox vaxt uşaqlarımızı həyatdakı çətinliklərdən qorumaq istəyirik. Bu normaldır. Ancaq əziyyətin son nəticəsini düşünün.

3-4-cü ayələri təkrar nəzərdən keçirin. Siz uşaqlarınız üçün bunları arzu etməzsinizmi?

4.  Qaranlıq dünyada Allaha sadiq qalmaq üçün dözüm niyə bu qədər vacibdir?

Aşağıdakı ayələri oxuyun.

35Məsihin məhəbbətindən bizi kim ayıra bilər? Əziyyətmi, sıxıntımı, təqibmi, aclıqmı, çılpaqlıqmı, təhlükəmi, qılıncmı? ...37Lakin bizi Sevənin vasitəsilə bütün bunlarda tam qələbə qazanırıq. 38Çünki əminəm ki, nə ölüm, nə həyat, nə mələklər, nə başçılar, nə indiki, nə də gələcək şeylər, nə qüvvələr, 39nə ucalıq, nə dərinlik, nə də başqa bir məxluq bizi Rəbbimiz Məsih İsada olan Allah məhəbbətindən ayırmağa qadir olmayacaq. (Romalılara 8:35,37-39)

5.  Bu ayələr sizə çətin vaxtlarda necə güc verir?

Bu ayələri öz uşaqlarınıza öyrətsəniz, onlara da necə faydalı ola biləcəyini düşünün.

Dua: Özünüz və uşaqlarınız üçün dua edin ki, sınaqların həyatınızda müsbət rol oynadığını bilib onları sevinc hesab etməyi bacarasınız. Dua edin ki, Allah sizə kömək etsin, çətin vaxtlarda Ona yaxınlaşasınız və Onun sizinlə birlikdə olduğuna əmin olasınız.

Əzab-əziyyətə və təqibə dair başqa ayələr üçün bax: Əlavə H.

V. Dua: Valideynin ən böyük sərvəti

Bundan əvvəlki dərslərin hamısında valideynlərə həm özləri, həm də uşaqları üçün dua etmək məsləhət görüldüyü halda, bu son bölmə duaya xüsusi bir çağırışdan ibarətdir. Uşaqlarınıza təsir etmək üçün onlara görə dua etməkdən daha güclü bir iş yoxdur.

Siz özünüz ruhən böyümək üçün Allahın kəlamını oxuyarkən eləcə də uşaqlarınızın həyatında görmək istədiyiniz vədlərə və ya həqiqətlərə diqqət yetirin. Misal üçün, Nuh və ya İbrahim kimi imanlı olmaları üçün dua edə bilərsiniz. Eyni zamanda Allahın sözünə qulaq asmayan Qabil (Yaradılış 4:1-7) kimi olmamaları üçün dua edə bilərsiniz. Dua edin ki, onların ürəyi yumşaq olsun və qulaqları Allahın səsini eşitməyə açıq olsun.

Əhdi-Cədidin Məktublarında Həvarilərin çoxlu gözəl duaları vardır. Həvarilər vaxtında imanlılara görə dua etdikləri kimi siz də özünüzə və uşaqlarınıza eyni sözlərlə dua edə bilərsiniz. (Həvari Paulun sözləri ilə xeyir-dua üçün dua etmək haqqında bax: Əlavə A.)

36. Uşaqlarımızı Məsih yolunda böyütmək üçün lazım olan müdrikliyi əldə etmək

Giriş:

Siz bir valideyn kimi bəzən uşaqlarınız üçün ən yaxşısını etmədiyinizə görə narahat olursunuzmu? Bundan əvvəl heç uşaq böyütməmisinizsə, bunu necə edə bilərsiniz? Sizi ən çox narahat edən bəzi şeylər nədir?

Hər valideyn arada özünü yararsız hiss edir. Bu normaldır! Allah bizi elə yaratmışdır ki, biz hər işimizdə Ondan asılı olmalıyıq. Onun ailəmiz üçün yaxşı planı vardır və O istəyir ki, biz bunu həyata keçirmək üçün Onunla birgə işləyək. Uşaqlarımızı Allah yolunda böyütmək üçün lazım olan müdrikliyi necə əldə etmək haqqında Allahın kəlamında nə deyildiyini nəzərdən keçirək.

Yaqubun Məktubundan aşağıdakı ayələri oxuyun.

5Əgər sizlərdən birinin müdrikliyi çatışmırsa, hər kəsə səxavətlə və məzəmmət etmədən verən Allahdan diləsin və ona veriləcək. 6Amma qoy heç şübhə etmədən, imanla diləsin. Çünki şübhə edən adam küləyin qaldırdığı və hərəkətə gətirdiyi dəniz dalğasına bənzəyir. 7Qoy belə adam düşünməsin ki, Rəbdən bir şey alacaq. 8O qərarsızdır, heç bir yolunda sabit deyil. (Yaqub 1:5-8)

1.  5-ci ayəni təkrar oxuyun. Bu ayə bizə müdrikliyimiz çatışmırsa nə etməyi buyurur?

2.  Allah necə cavab verəcək?

3.  6-cı ayəni təkrar oxuyun. Bu ayə bizə necə diləməyin vacib olduğunu deyir?

4.  7-8-ci ayələrdə şübhə edən adam haqqında nə deyilir? Belə adam Rəbdən nə almağı gözləyə bilər?

5.  Siz uşaqlarınızla bağlı bir vəziyyətdə nə edəcəyinizi bilməyəndə çox vaxt Allaha müraciət edirsinizmi?

6.  Sizə lazım olan müdrikliyi səxavətlə verəcəyinə inanırsınızmı?

Dua: Hal-hazırda uşaqlarınızı böyütmək üçün necə müdrikliyə ehtiyacınız var? Bu barədə dua etməyə vaxt ayırın. Dua edərkən Allahın sizi eşidib mütləq sizə cavab verəcəyinə əmin olun. Allah uşaqlarınızı sizdən də çox sevir və onlar üçün ən yaxısını istəyir.

Mümkünsə, həyat yoldaşınızla birlikdə bu barədə dua edin.

37. Uşaqlarımız üçün ruhani mübarizə aparmaq

Giriş:

Siz bəzən hiss edirsinizmi ki, uşağınızla ayrı-ayrı tərəflərdə döyüşürsünüz? Belə vəziyyətdə bir valideyn nə edə bilər?

Valideynlərin əksəriyyəti bəzən özlərini belə hiss edirlər. Həqiqətən də, biz mübarizədəyik, lakin əsl düşmənimiz uşağımız deyildir. Gəlin, Həvari Paulun bu mübarizə və əsl düşmənə qarşı necə döyüşmək haqqında nə dediyinə baxaq.

Efeslilərə 6-cı fəsildən aşağıdakı ayələri oxuyun.

10Nəhayət, Rəbdə və Onun böyük qüvvəsində möhkəmlənin. 11İblisin hiylələrinə qarşı dura bilmək üçün Allahın verdiyi bütün zireh və silahlara bürünün. 12Çünki mübarizəmiz qandan və ətdən ibarət olan insanlara qarşı deyil, şər başçılarına və hakim olanlara, bu qaranlıq dünyanın hökmranlarına, səmadakı ruhani şər qüvvələrə qarşıdır... 14-15Beləliklə, həqiqəti kəmər kimi belinizə bağlamış, salehliyi zireh kimi döşünüzə taxmış, barışıq Müjdəsini yaymaq hazırlığını ayaqlarınıza geyinmiş olaraq yerinizdə durun. 16Bütün bunlara əlavə olaraq şər olanın bütün yanar oxlarını söndürə bilmək üçün iman qalxanını əlinizə götürün. 17Xilas dəbilqəsini və Ruhun qılıncını, yəni Allahın kəlamını götürün. 18Hər cür dua və yalvarışla, həmişə Ruhun idarəsi ilə dua edin. Bu məqsəd uğrunda tamamilə mətin olub oyaq qalaraq bütün müqəddəslər üçün dua edin. (Efeslilərə Məktub 6:10-12, 14-18)

1.  12-ci ayəni oxuyun. Paul kimin həqiqətən bizə qarşı çıxdığını deyir?

2.  10-11-ci ayələrə əsasən, bu qüvvələrə qarşı necə dayanmalıyıq?

3.  14-17-ci ayələri təkrar oxuyun. Bu ayələrdə təsvir olunan ruhani zireh və silahlarımızın müxtəlif növlərini sadalayın.

4.  16-cı ayəni nəzərdən keçirin. İmanımız niyə bu qədər vacibdir?

5.  18-ci ayəni təkrar oxuyun. Qaranlıq qüvvələrinə qarşı mübarizəmizdə duanın rolu nədir? Kəlam bizi nə vaxt və necə dua etməyə çağırır?

Biz, valideynlər, dərk etməliyik ki, ailələrimizi məhv etmək istəyən həqiqi bir düşmənimiz vardır. Hətta ən güclü və intizamlı adam belə öz gücü ilə şeytanı məğlub edə bilməz - ona yalnız Allahın qüvvəsi ilə qalib gəlmək olar. Lakin İsa çarmıxda şeytana qalib gəlmişdir! Biz də Onun güclü adı ilə imanda möhkəm duranda O bizə lazım olan gücü və müdrikliyi verir.

Dua: Allahdan diləyin ki, düşmənin ailənizə haradan hücum etdiyini görməyiniz üçün ruhani gözlərinizi açsın. Düşmən çox vaxt elə gizlicə işləyir ki, insanın heç xəbəri olmur. İman qalxanını götürün və şeytanın hiylələrindən qurtarmaq üçün ailənizə görə İsanın qüdrətli adı ilə dua edin. Allahın bu dualarınızı mütləq eşidib cavab verəcəyinə inanın. Cavab tez gəlməsə belə ruhdan düşməyin, imanla dua etməyi davam etdirin!

38. Uşaqlarımız üçün duada mübarizə aparmaq

Giriş:

Uşaqlarınız üçün nə qədər tez-tez dua edirsiniz? Dualarınızın vəziyyətə təsir etdiyinə inanırsınızmı?

Paulun və Peterin Məktublarından aşağıdakı ayələri oxuyun.

Ayıq olun, imanda sabit durun, mərd və möhkəm olun. (1-ci Korinflilərə 16:13)

Özünüzü duaya həsr edin və duada şükür edərək oyaq durun. (Kolosselilərə 4:2)

Durmadan dua edin. (1-ci Saloniklilərə 5:17)

8Ayıq durun, oyaq olun. Çünki düşməniniz olan iblis nərildəyən və kimisə aşırmaq istəyən aslan kimi dolaşır. 9Möhkəm imanla ona qarşı durun. (1-ci Peter 5:8-9)

1.  Oxuduğumuz ayələrdən aşağıdakı ifadələrə diqqət yetirin: "Ayıq olun" (1 Korinflilərə 16:13); "özünüzü duaya həsr edin" (Kolosselilərə 4:2); "Ayıq durun, oyaq olun". (1 Peter 5:8)

Bu ifadələr apardığımız ruhani mübarizəyə necə yanaşmağımızı buyurur?

2.  1 Korinflilərə 16:13 və 1 Peter 5:9-u təkrar oxuyun. Sizcə, biz necə imanda sabit dura bilərik?

3.  Bunu düşünün: Məsihin düşmən üzərindəki qələbəsinə inanmadan düşmənə qarşı sabit durmaq mümkümdürmü?

4.  Valideynlər öz uşaqlarını xüsusi ruhani himayə ilə təyin edə bilərlər. Öyrəndiyimiz ayələrdə artıq gördüyümüz kimi Allah sizə verdiyi uşaqların üzərində səlahiyyət olaraq sizi təyin etmişdir. Siz bu məsuliyyətə ciddi yanaşırsınızmı?

5.  Hamımız özümüzü bu işə yararsız hiss edirik. Çünki öz-özlüyümüzdə həqiqətən də buna yararsızıq. Lakin İbranilərə 4:16-da yazılıb ki, "Buna görə də lütfkar Allahın taxtına cəsarətlə yaxınlaşaq ki, vaxtında köməyə nail olmaq üçün mərhəmət alıb lütf tapaq" . Bu ayə sizi necə ruhlandırır?

Dua: Özünüzə görə dua edin ki, Allah sizə duada düşmənə qarşı durmağı öyrətsin. Uşaqlarınıza görə dua edin ki, onlar İsanın güclü adı ilə düşmənin hiylələrindən qorunsunlar. Hər vəziyyətdə durmadan dua edin. Allahdan diləyin ki, bunu ömrünüzün axırına qədər adət etməyinizə kömək etsin.

39. Uşaqlarımız üçün razılığa gələrək dua etmək

Giriş:

Siz bəzən özünüzü duada zəif hiss etməkdən yorulursunuzmu? Başqaları ilə birlikdə dua etmək sizi necə gücləndirir? Əgər bunu hələ etməmisinizsə, bunun sizi necə möhkəmləndirəcəyini düşünürsünüz?

Aşağıdakı ayələrdə İsanın dediyi sözləri oxuyun.

19Yenə sizə doğrusunu deyirəm: yer üzündə sizlərdən iki nəfər diləyəcəkləri hər hansı bir şey üçün razılığa gələrsə, göylərdə olan Atam onların istəklərini yerinə yetirəcək. 20Çünki harada iki və ya üç nəfər Mənim adımla yığılarsa, Mən də orada, onların arasındayam". (Matta 18:19-20)

1.  Yuxarıdakı ayələri təkrar oxuyun. İsanın dediyinə görə, iki nəfər duada bir şey üçün razılığa gələrsə nə olacaq?

2.  20-ci ayədə iki və ya üç nəfərin İsanın adı ilə yığıldığı hər yerdə nə olur?

3.  Əlbəttə, Allahın kəlamında təklikdə dua edən adamlara dair çox misallar vardır: Zəbur Kitabında Davudun duaları və İsanın tez-tez dua etmək üçün tənha yerə çəkilməsi. Lakin yuxarıdakı ayələr razılığa gələn iki və ya daha çox nəfərin dualarının gücü barədə nə öyrədir?

4.  Sizcə, bir şey barədə birlikdə dua edəndə "razılığa gəlmək" nə deməkdir?

5.  Həyat yoldaşınızla birlikdə birbiriniz və uşaqlarınız üçün müntəzəm dua etməyə vaxt ayırsanız, bunu ailənizə necə təsir edəcəyini düşünün.

Həyat yoldaşınızla birlikdə dua edə bilmirsinizsə, bəlkə imanlı bir qohumunuz və ya dostunuz ilə yığışıb dua edə bilərsiniz. Bir ana başqa analarla, bir ata başqa atalarla yığışıb bir-birinə və uşaqlarına görə dua edə bilər.

Dua: Həyat yoldaşınızla və ya başqa bir nəfərlə birlikdə dua etmək üçün vaxt təyin edin. Uşaqlarınızın necə ruhən böyüməsini görmək istədiyinizi düşünün. Duada bu barədə razılığa gəlin və yuxarıdakı ayədə deyildiyi kimi gözəl cavablar gözləyin.

Yaqub 5:16-da yazılıb ki, "Saleh adamın duası çox güclü və təsirlidir". İki və ya üç saleh adamın razılığa gəlib dua etməsi daha da böyük qüvvəyə malik ola bilər!

40. İtmiş oğul və ya qız üçün dua etmək

(Qeyd: Sizin öz uşaqlarınızın arasında itmiş övlad yoxdursa, bu dərsdə Allahdan uzaqlaşmış bir tanışınıza görə dua edin.)

Giriş:

Əgər yaşca böyük bir uşaq Allahdan uzaqlaşıbsa, sizcə, valideynləri onu Allah yoluna döndərmək üçün nə edə bilər?

Uşağımızı İsanın yolunda böyütmək üçün cəhd etməyimizə baxmayaraq, bəzən o həyatda öz yolunu seçir. Bu halda valideyn nə edə bilər? Çox vaxt uşaq qulaq asmaq istəmədiyinə görə ona çox şeylər deyə bilmərik. Ancaq Allahın Ruhu onların ürəyinə danışa bilər. Allahın Ruhunun onların ürəyində işləməsi üçün əlimizdə qüdrətli silah vardır. Bu silah duadır.

Aşağıdakı ayələri oxuyun.

3Çünki cismən həyat sürsək də, cismani təbiətə görə döyüş aparmırıq. 4Ona görə ki döyüş silahlarımız cisimdən düzəldilən silahlar deyil, qalaları dağıdan ilahi qüvvəyə malik silahlardır. 5Nəzəriyyələri, Allah barədə biliyə qarşı çıxan hər bir səddi yıxıb hər bir düşüncəni əsir edərək Məsihə itaət etdiririk. (2-ci Korinflilərə 10:3-5)

1.  Bu ayələr, yer üzündə yaşadığımız müddətdə aparacağımız ruhani mübarizədən bəhs edir. 4-cü ayəni təkrar oxuyun. Bu ayəyə əsasən, silahlarımız nə cür qüvvəyə malikdir?

2.  Biz ruhani mübarizə aparanda nə baş verdiyini anlamağı və ruhani silahlardan istifadə etməyi öyrənmək vacibdir. Uşaqlarımızı dəyişməyə məcbur etməkdən ötrü tez-tez istifadə etdiyimiz bəzi cismani silahları düşünün: hədə, manipulyasiya, qışqırma, "vəz etmə", mübahisə, fiziki cəza. İtaətsiz uşaq bunlara adətən necə reaksiya verir?

Bu üsullar uşağın ürəyini həqiqətən dəyişdirmək qüdrətinə malikdirmi?

3.  İsanı rədd edən və bəlkə də Allahın varlığını belə inkar edən uşağın həyatında düşmən öz qalalarını tikmişdir. Belə uşağın bir qayda olaraq Allaha qarşı öz "nəzəriyyələri", "düşüncələri" vardır.

4-5-ci ayələri təkrar oxuyun. Allahın silahları nəyə qadirdir?

4.  Bütün Kəlamı oxuyanda görürük ki, dörd qüdrətli silahımız vardır: (Bu ayələr aşağıda yazılıb.)

- Allahın kəlamı (Efeslilərə 6:17 və İbranilərə 4:12)

- Dua (Efeslilərə 6:18 və Luka 18:1)

- İmanımız (1-ci Peter 5:9 və 1-ci Yəhya 5:4)

- Müqəddəs Ruhun qüvvəsi (Həvarilərin İşləri 1:8 və Romalılara 8:26-27).

Bu silahlar, sözlərimizi ürəyinə buraxmaq istəməyən bir uşağın həyatında necə təsirli ola bilər?

Yezekel Peyğəmbərin Kitabında Allahın itaətsiz İsrail xalqına dediyi sözlər yazılıb.

26Mən sizə yeni ürək verəcək, daxilinizə yeni ruh qoyacağam. Köksünüzdən daş ürəyi çıxarıb sizə ətdən olan ürək verəcəyəm. 27Öz Ruhumu sizin daxilinizə qoyacağam. Elə edəcəyəm ki, siz qaydalarıma görə rəftar edəsiniz, hökmlərimə diqqətlə riayət edəsiniz. (Yezekel 36:26-27)

5.  Siz Məsihə olan imandan uzaqlaşmış uşağınıza görə dua edəndə bu sözlər sizi necə ruhlandırır?

Dua: Uşağımızın ruhunun düşməninə qarşı mübarizə aparmaq üçün ən güclü silahımız duadır. Bu silah hər mübahisədən, hər cəzadan, hər vəzdən güclüdür. Ruhdan düşməyin, ancaq iman edin və uşağınıza görə hər gün dua edin. Yezekel Kitabından yuxarıdakı vədləri yerinə yetirməsini Allahdan diləyin. Yadda saxlayın ki, Allah uşağınızı yaratmışdır və sizdən də çox sevir!

Duanızın cavabı tez görmürsünüzsə belə, dua etməkdən əl çəkməyin. Bir çox valideynlər uşaqlarının Allahdan illər boyu qaçandan sonra Allaha döndüyünü görmüşlər.

(Dua etmək üçün kəlamlar və itmiş övladların valideynləri üçün ruhlandırıcı ayələr üçün bax: Əlavə I)

(Yuxarıdakı 4-cü sualdan ayələr)

Efeslilərə 6:17: Ruhun qılıncını, yəni Allahın kəlamını götürün...

İbranilərə 4:12: Allahın kəlamı canlı və təsirlidir, hər ikiağızlı qılıncdan da itidir, canla ruhu, oynaqlarla iliyi bir-birindən ayıraraq keçir, ürəyin fikir və niyyətlərini ayırd edir.

Efeslilərə 6:18: Hər cür dua və yalvarışla, həmişə Ruhun idarəsi ilə dua edin. Bu məqsəd uğrunda tamamilə mətin olub oyaq qalaraq bütün müqəddəslər üçün dua edin.

Luka 18:1 İsa şagirdlərinə daim dua etmək və heç ruhdan düşməmək lazım olduğu barədə bir məsəl çəkdi.

1 Peter 5:9 Möhkəm imanla ona [iblisə] qarşı durun….

1-ci Yəhya 5:4: Bizə dünya üzərində zəfər qazandıran öz imanımızdır.

Həvarilərin İşləri 1:8: Amma Müqəddəs Ruh üzərinizə enəndə siz qüdrət alacaqsınız...

Romalılara 8:26-27: Beləcə Ruh da bizə zəif olarkən kömək edir. Biz nə üçün və necə dua etmək lazım olduğunu bilmirik, lakin Ruh Özü dillə deyilməyən ahlarla vəsatətçilik edir. Ürəkləri sınayan Allah da Ruhun nə düşündüyünü bilir, çünki Ruh Allahın iradəsinə görə müqəddəslər üçün vəsatətçilik edir.

Evi Rəbb tikməzsə,
Bənnaların zəhməti boşa gedər.
Məzmur 127:1

Əlavə A: Duada uşaqlarınızın üzərində elan edə biləcəyiniz xeyir-dualar

Aşağıda Həvari Paulun Məktublarından olan və uşaqlarınıza görə dua edərkən elan edə biləcəyiniz bir sıra xeyir-dualar verilir.

Efeslilərə 3:16-19-dən:

- Onlar Allahın "Ruhu vasitəsilə öz daxili varlığında qüvvə ilə möhkəmlənsinlər".

- "Məsih iman vasitəsilə onların ürəklərində yaşasın".

- Onlar "(Məsihin) məhəbbətində kök salıb təməl qoysunlar".

- Onlar "hər dərrakədən üstün olan (Məsihin) məhəbbətini dərk etsinlər".

- Onlar "Allahın bütövlüyündə bütöv olsunlar".

Efeslilərə 2:10-dan:

- Onlar Allahın xüsusən onlar üçün hazırladığı yaxşı əməllərinə görə həyat sürsünlər.

Efeslilərə 6:10-11-dən:

- Onlar şər olana qarşı dura bilmək üçün "Rəbdə və Onun böyük qüvvəsində möhkəmlənsinlər".

Filipililərə 1:9-11-dən:

- Onların "məhəbbəti bilik və hər cür idrak baxımından get-gedə daha çox artsın" və onlar "ən ali dəyərləri ayırd edə bilsinlər".

- Onlar "Məsihin zühur edəcəyi gün pak və nöqsansız, Allahın izzəti və mədhi üçün İsa Məsihdən gələn salehlik bəhrələri ilə dolu" olsunlar.

Filipililərə 2:15-dən:

- Onlar "nöqsansız və saf olaraq bu əyri və azmış nəsil arasında Allahın ləkəsiz övladları" olsunlar.

- "Dünyanın nuru kimi parlasinlar".

Filipililərə 3:10-dan:

- Onlar "Məsihi və Onun dirilmə qüdrətini" dərk etsinlər, "əzablarına şərikliyi" də dərk etsinlər" (Bəli, bu da xeyir-duadır!)

Kolosselilərə 1:9-11-dən:

- Onlar "tam hikmət və ruhani idrakla Allahın iradəsini bütünlüklə qavrasınlar".

- Onlar "Rəbbə layiq şəkildə həyat sürərək Onu hər cəhətdən razı salsınlar".

- Onlar "hər cür xeyirli əməldə bəhrə verib Allahı tanımaqda böyüsünlər".

- Onlar "hər şeyə dözərək səbir edə bilmələri üçün Onun izzətli qüvvəsinə güvənərək hər cür qüdrətlə möhkəmlənsinlər".

Siz Allahın kəlamını oxuduqca daha çox xeyir-dualar tapacaqsınız ki, bu xeyir-duaların uşaqlarınızın həyatında olması üçün dua edə biləsiniz.

[19-cu fəslə qayıdın.]           [V-ə qayıdın.]

Əlavə B: Öyrətmək üçün başqa mühüm mövzular

Allahın kəlamından 4-cü bölmədə öyrəndiyimiz parçalarda uşaqlarınıza öyrətmək üçün çoxlu mühüm həqiqətlər vardır. Ancaq uşaqlarınız böyüdükcə onlara Allahın kəlamından daha çox öyrətmək lazımdır. Burada bu dərslərdə bəhs edilməyən mühüm mövzulardan bir neçəsi sadalanır və bu mövzulara aid olan ayələrə istinadlar verilir.

Şükür etmək:

- Zəbur 92:1-5

- Zəbur 106:1-2

- Zəbur 100 və başqa məzmurlar

- 1 Saloniklilərə 5:18

- Kolosselilərə 2:6-7

- Filipililərə 4:6-7

Aza qane olmaq:

- Filipililərə 4:11-13

- 1 Timofeyə 6:6-10

- İbranilərə 13:5

Çalışqanlığın dəyəri:

- Süleymanın Məsəlləri 6:6-11; 12:24; 13:4; 18:9; 19:15; 20:4; 24:30-34

- 1 Korinflilərə 15:58

- Kolosselilərə 3:23-24

- 2 Saloniklilərə 3:6-12

Ehtiyac içində olanların qeydinə qalmaq:

- Zəbur 41:1-2

- Süleymanın Məsəlləri 14:21; 19:17; 21:13

- Yeşaya 58:6-11

- Matta 6:1-4

- Matta 25:31-46

- Luka 10:25-37

Bağışlamaq:

- Matta 6:9-15

- Matta 18:21-35

- Mark 11:25

- Luka 23:33-34

- Kolosselilərə 3:12-14

- Efeslilərə 4:32

Düşmənlərini sevmək:

- Matta 5:43-48

- Luka 6:27-36

- Romalılara 12:14-21

Əliaçıqlıq:

- Süleymanın Məsəlləri 11:24

- Matta 6:1-4

- Mark 12:41-44

- Luka 6:38

- Luka 12:33-34

- Həvarilərin İşləri 20:35

- 2 Korinflilərə 8:1-7

- 2 Korinflilərə 9:6-15

- 1 Timofeyə 6:17-19

Dürüstlük:

- Zəbur 15

- Süleymanın Məsəlləri 10:9

- Süleymanın Məsəlləri 19:5

- Efeslilərə 4:25

- Kolosselilərə 3:9-10

- Həvarilərin İşləri 5:1-11

Dua:

- Matta 6:5-13

- Luka 18:1-8

- Luka 18:9-14

- Filipililərə 4:6-7

- Yaqub 5:13-18

Həlimlik:

- Mikeya 6:8

- Matta 5:3,5

- Filipililərə 2:1-11

- 1 Peter 5:5-7

[IV-ə qayıdın.]

Əlavə C: Məsihin evinizdə ən vacib yeri tutmağına dair məsləhətlər

Bu gün sənə əmr etdiyim bu sözlər ürəyində kök salsın. Bunları övladlarının şüuruna yaxşı-yaxşı yerit. Evində oturanda, yol gedəndə, yatanda, duranda bunlar barədə danış. (Qanunun Təkrarı 6:6-7)

Bu ayələr öyrədir ki, valideynlər hər gün öz ailə həyatında Allahın kəlamına ən vacib yer verməlidirlər. Bunu öz ailənizdə necə edə biləcəyinizi düşünün. İnsanların əksəriyyəti öz problemlərindən danışmağa, qeybətə, yemək, paltar, pul, iş kimi boş söhbətlərə çox vaxt sərf edirlər. Siz öz ailənizdə əbədi olan şeylərə nə qədər vaxt ayırırsınız? Allahın məhəbbətindən, əzəmətindən, Allaha necə xidmət edə biləcəyinizdən, Allahın dünyada etdiyi işlərdən, Allahın kəlamından öyrəndiklərinizdən nə qədər tez-tez danışırsınız?

Aşağıda Məsihin evinizdə ən vacib yeri tutmağına dair bir neçə məsləhət verilir.

➡ Bir ailə olaraq Kəlamları əzbərləyin, Kəlamları tez-tez gözə çarpacaq yerlərə yerləşdirin

➡ Müqəddəs Kitabı birlikdə oxumaq və ya öyrənmək üçün müntəzəm ailəvi ibadət vaxtı təyin edin

➡ İşə/məktəbə getməzdən əvvəl birlikdə Kəlam oxuyub dua edin

➡ Gün ərzində duaların cavabları üçün şükür edin

➡ Gün ərzində meydana gələn problemlərin həlli üçün dua edin.

➡ Yeməkdən əvvəl Allaha şükür edin.

➡ Tez-tez birlikdə ilahi oxuyun

➡ Allah adamları haqqındakı kitabları birlikdə oxuyun

➡ Ailənizə səsli Kəlamı dinlədin

➡ Evdə, maşında və s. ruhani musiqiyə birlikdə qulaq asın

➡ Təbiətə birlikdə tamaşa edərək Allahın əzəmətindən danışın

➡ Uşağınız sizə bir problem və ya sualla müraciət edəndə onunla birlikdə dua edin və Allahın kəlamında cavab tapmaqda onlara kömək edin

[24-cü fəslə qayıtın.]           [33-cü fəslə qayıtın.]

Əlavə D: Uşağınız xilas olmaq üçün nə bilməlidir?

Evimizdə böyüyən uşaqlarımıza edə biləcəyimiz ən böyük yaxşılıq, İsaya Xilaskar olaraq iman etmələrinə kömək etməkdir. Allahın həqiqətlərini dərk etməkdə onlara kömək etməlisiniz və onlar qısa hekayəni dinləməyi və sadə anlayışları qavramağı bacaran kimi bunu etməyə başlamalısınız. Uşaq Allahın kəlamından öyrəndikcə Allahın Ruhu onun ürəyində çalışacaq, günahkar olduğunu və Xilaskara olan ehtiyacını ona göstərəcək. Onların eşidən qulaqları və Allahın həqiqətini qəbul edən yumşaq ürəyi olması üçün tez-tez dua edin.

Uşağımızın İsaya iman edib xilas olması üçün dərk etməsi vacib olan Allahın kəlamının öyrətdiyi əsas həqiqətlərdən bəzisi aşağıda verilir.

1.  O günahkardır və Allahdan ayrılmışdır. Günahın əvəzi ölümdür.

- Yaradılış 1-3 (Dünyanın yaranması və insanın günaha batması hekayəsi)

- Yeremya 17:9

- Romalılara 3:23 və 5:12

2.  İsa onun günahının cəzasını çəkmək üçün öldü. İsa dirildi, günaha və ölümə qalib gəldi.

- Matta 26-28; Mark 14-16; Luka 22-24; Yəhya 18-20. (Bu fəsillərdə İsanın çarmıxa çəkilməsi və dirilməsi nəql edilir.)

- Romalılara 3:21-26

- Romalılara 5:6-11

- Yeşaya 52:13-53:12 (İsanın günahlarımıza görə əzab çəkərək ölməyinə dair peyğəmbərlik)

3.  O öz əməlləri ilə deyil, yalnız imanla Məsihdə günahlarının bağışlanmasına və yeni həyata nail olur.

- Romalılara 1:16-17

- Efeslilərə 2:1-10

4.  O, günahını etiraf etsə, ondan əl çəksə və İsanın onu günahına görə öldüyünə inansa, xilas olacaq.

- Luka 24:46-47

- Yəhya 3:16-18

- 1-ci Yəhya 1:8-10

- Həvarilərin İşləri 2:38

- Romalılara 10:8-11

5.  O xilas olanda Allahın Ruhundan doğulur. Allah Müqəddəs Ruhu göndərir ki, onun daxilində yaşasın və Allaha itaət etməsi, get-gedə İsaya bənzəməsi üçün ona iradə və güc versin.

- Yəhya 1:12-13

- Romalılara 8:1-11

- Filipililərə 2:13

- 2-ci Peter 1:3-11

[28-ci fəslə qayıdın.]

Əlavə E: Uşaqlarımıza Müqəddəs Ruha görə həyat sürməyi öyrətmək üçün faydalı ola biləcək ayələr

Biz hamımız ömür boyunca sınaqlara "yox" və İsaya "hə" deməyi öyrənirik. Aşağıda uşaqlarınıza günaha qalib gəlməkdə kömək etmək üçün istifadə edə biləcəyiniz ayələrin siyahısı verilir.

Konkret olaraq sınaq barədəki ayələr

- Zəbur 1:1-2 və 119:11

- Yaqub 1:13-18

- Yaqub 4:1-4 və 8

- Matta 6:13

- Romalılara 6-8

- 1-ci Korinflilərə 10:13

- Qalatiyalılara 6:7-9

- Efeslilərə 6:10-18

- 1-ci Timofeyə 6:6-14

- 2-ci Timofeyə 2:22

- İbranilərə 2:18 və 4:14-16

- 1-ci Peter 5:8-11

Özünü inkar edib Məsihin ardınca getmək barədəki ayələr

- Matta 10:37-39 və 16:24-26

- Mark 8:34-38

- Luka 9:23-25 və 14:25-35

- Romalılara 12:1-2 və 13:11-14

- Qalatiyalılara 2:20; 5:16-25 və 6:14

- Titə 2:11-14

- 1-ci Yəhya 2:15-17

- Vəhy 12:11

[29-cu fəslə qayıdın.]

Əlavə F: Məsləhət görülən Müqəddəs Kitab hekayələri

Aşağıda uşaqların xoşuna gələn Müqəddəs Kitab hekayələri sadalanmışdır.

Əhdi-Ətiq

- Yaradılış 1–2: Dünyanın yaradılması

- Yaradılış 3: İnsanın günaha batması

- Yaradılış 4: Qabil və Habil - ilk qətl

- Yaradılış 6:5–8:22: Nuh və daşqın

- Yaradılış 11:1-9: Babil qülləsi

- Yaradılış 12–50: İbrahim, İshaq, Yaqub və Yusif: Bu fəsillərdə uşaqların xoşuna gələn hekayələr vardır. Bu hekayələrdən bəzisi yaşca daha böyük uşaqlara uyğundur.

- Çıxış 1:1–20:21 və 32–34 fəsillər: Allah İsrail xalqını Misirdən qurtarır və onlara On Əmr verir Bu fəsillərdə uşaqları heyran edən çox hekayə vardır.

- Saylar 13–14: Kənan torpağına nəzər salma; İsrail xalqının Allaha qarşı üsyanı

- Yeşua 1–4 və 5:10–10:15: Yeşua İsrail xalqını Kənan torpağına aparır; Yerixonun divarları çökür

- Hakimlər 6–7: Gideonun Midyan üzərində qələbəsi

- Rut Kitabı: Məhəbbət və iman haqqında gözəl bir hekayə!

- 1-ci Şamuel və 2-ci Şamuel Kitabları: 1Şam. 17-də Davudun yekə Qolyatı öldürmə hekayəsi balaca uşaqların çox xoşuna gəlir. Bu iki kitabda yaşca daha böyük uşaqlar üçün çoxlu ibrətamiz hekayələr vardır.

- 1-ci Padşahlar 16:29–19:21 və 2-ci Padşahlar 2: İlyas Peyğəmbərin pis padşaha və yalançı allahlara qarşı mübarizəsi (möcüzə hekayələri)

- 2-ci Padşahlar 4–7: Elişa Peyğəmbərin çoxlu möcüzələri

- 2-ci Salnamələr 20:1-30: Yehoşafat: Allah Yəhudanı qurtarır

- Ester Kitabı: Ester öz xalqını xilas etməkdən ötrü həyatını təhlükəyə atır

- Daniel 1–6: Daniel ilə üç dostunun Babildə başına gələnlər və Allahın onları qurtarması haqqındakı həyəcanlı hekayələr

- Yunus Kitabı: Yunus Allahdan qaçır və onu bir balıq udur

Əhdi-Cədid

Aşağıda Müjdələrdən (Matta, Mark, Luka və Yəhya) və Həvarilərin İşlərindən uşaqların xoşuna gələn 25 hekayə sadalanmışdır. Müjdələrdə İsanın həyatından, möcüzələrindən çoxlu hekayələr vardır. Həvarilərin İşləri Kitabında İsanın göyə qaldırılmasından sonra Allahın həvarilər vasitəsilə etdiyi möcüzələr haqqında çox gözəl hekayələr vardır. Burada həmçinin İsanın davamçılarının hər yerdə Müjdəni yayarkən çəkdikləri əzab-əziyyətlər nəql edilir. Bu hekayələr uşaqlarınızı o qəhrəmanlar kimi İsanın ardınca getməyə və Müjdəni başqalarına yaymağa ilhamlandıra bilər.

- İsanın doğulması: Luka 1–2 və Matta 1:18–2:23

- İsanın sınağa çəkilməsi Matta 4:1-11 və Luka 4:1-13

- Qaya üzərində qurulan ev məsəli: Matta 7:24-27; Luka 6:46-49

- Şəfa möcüzələri: Matta 8:1-17

- İsa tufanı yatırır: Matta 8:23-27; Mark 4:35-41; Luka 8:22-25

- İsa günahları bağışlayır və iflic adama şəfa verir: Matta 9:1-8; Mark 2:1-12; Luka 5:17-26

- İsa ölü qızı dirildir və başqalarına şəfa verir: Matta 9:18-34; Mark 5:21-43; Luka 8:40-56

- Əkinçi məsəli: Matta 13:1-23; Mark 4:1-20; Luka 8:4-15

- İsa beş min nəfəri doyurur: Matta 14:13-21; Mark 6:30-44; Luka 9:10-17

- İsa suyun üstü ilə yeriyir: Matta 14:22-33; Mark 6:45-52; Yəhya 6:16-21

- İsa dörd min nəfəri doyurur: Matta 15:32-39; Mark 8:1-10

- Bağışlamayan qul məsəli: Matta 18:21-35

- İsanın Yerusəlimə girməsi: Matta 21:1-11; Mark 11:1-10; Luka 19:28-40

- İsa kor adama şəfa verir: Mark 8:22-26

- İsa uşaqların Onun yanına gəlməsini istəyir: Mark 10:13-16; Luka 18:15-17

- İtmiş oğul məsəli: Luka 15:11-32

- İsa on cüzamlı adama şəfa verir: Luka 17:11-19

- İsa ilə Zakkay: Luka 19:1-10

- İsa çarmıca çəkilir: Matta 26–27; Mark 14–15; Luka 22–23; Yəhya 18–19 (Bu fəsillər çox uzundur. Balaca uşaqlara qısa şəkildə danışmaq və ya Uşaqlar üçün Müqəddəs Kitabdan oxumaq lazımdır. Ya da Pasxa bayramından əvvəl hər gün az-az oxuya bilərsiniz.)

- İsa ölümdən dirilir: Matta 28:1-10; Mark 16:1-13; Luka 24:1-12; Yəhya 20:1-18

- Şikəst dilənçi İsanın adı ilə şəfa tapır: Həvarilərin İşləri 3:1-10

- Filip və Həbəşli hərəmağası Həvarilərin İşləri 8:26-40

- "Ceyran" ölümdən dirilir: Həvarilərin İşləri 9:36-43

- Peter zindandan azad olur: Həvarilərin İşləri 12:1-19

- Paul və Sila zindanda ilahi oxuyurlar; baş mühafizəçinin ailəsi imana gəlir: Həvarilərin İşləri 16:16-34

["Hekayələr"ə qayıdın.]

Əlavə G: Cinsi əxlaqı öyrətməyə dair məsləhətlər

Hal-hazırda dünyanın çox yerində cinsi ehtiras oyadan şəkillər və günaha sürükləyən murdar şeylər geniş yayılmışdır. İnsanlar bunlara əyləncə gözü ilə baxır, bunları adama həyat və azadlıq verən yaxşı şey sayır. Lakin Allahın kəlamı bundan başqa şey öyrədir. Bütün cinsi əxlaqsızlıq günahdır və Romalılara 6-da günahın köləliyə və ölümə apardığı deyilir.

Biz Allahın salehlik yolunda yaşamağın gözəlliyini görməkdə uşaqlarımıza necə kömək edə bilərik? Əgər biz uşaqlarımıza yalnız qadağan olan şeylər siyahısını öyrədiriksə, onlar İsanın yolunun darıxdırıcı qaydalara riayət etməkdən ibarət olan, həyatı hər cür əyləncədən məhrum edən bir yol olduğunu zənn edəcəklər. Bunun əvəzinə, Allahın yolunda yaşayanların ruhani, emosional və fiziki cəhətdən həyata və sağlamlığa nail olacağını anlamalarına kömək etməliyik. Onlara təkcə mənfi şeyləri (pis və qadağan olanı) deyil, eləcə də müsbət şeyləri (Allahın hikmət və sevgi yolunu seçənlərin həyatına gələn xeyir-duaları) başa salmalıyıq.

Uşaqlarınıza bu mühüm mövzuda öyüd-nəsihət vermək üçün məsləhət görülən Müqəddəs Kitab ayələri və hekayələri aşağıda verilir:

Başlanğıcda bunu göstərmək yaxşı olar ki, nikahda cinsi əlaqə Allahın planıdır və yaxşıdır.

- Yaradılış 1:26-28, 31 və 2:18-25

- Efeslilərə 5:25-33 ər-arvadlıq əlaqələrinin Məsih ilə Gəlini olan İmanlılar Cəmiyyəti (bütün imanlılar) arasındakı münasibətlərin bir obrazı olduğunu təsvir edir.

Süleymanın Məsəlləri Kitabında cinsi əlaqənin nikah daxilində qalmasının vacibliyini öyrədən çoxlu ayələr vardır. Bu ayələr ümumiyyətlə oğullara ünvanlansa da, həmçinin qızlara tətbiq oluna biləcəyinə şübhə yoxdur.

- Süleymanın Məsəlləri 2

- Süleymanın Məsəlləri 5

- Süleymanın Məsəlləri 6:20-35

- Süleymanın Məsəlləri 7

- Zəbur 119:9-11 Allahın kəlamının bizi günahdan qoruduğundan bəhs edir.

İsa murdarlığın insanın daxilindən irəli gəldiyini öyrədib:

- Matta 5:27-30

- Mark 7:14-23

Paul öz Məktublarında gənc şagirdi Timofeyi özünü təmiz saxlamağa çağırır. Paul başqa Məktublarında da bundan bəhs edir:

- 1 Timofeyə 4:7-8

- 1 Timofeyə 4:12-16

- 2 Timofeyə 2:22

- 1 Korinflilərə 6:12-20

- Qalatiyalılara 5:16-25

- Efeslilərə 5:3-6

- Kolosselilərə 3:1-10

- 1 Saloniklilərə 4:3-8

- İbranilərə 13:4

- Filipililərə 4:8 düşüncə təmizliyinin vacibliyindən bəhs edir

Əhdi-Ətiqdə iki bariz nümunə vardır: müsbət nümunə Yusif və mənfi nümunə Davud:

- Yaradılış 39-41: (Yusifin bütün hekayəsi Yaradılış 37 və 39-50-də yer alır) Yusif düzgün yolu seçdiyinə görə əzab çəksə də, axırda Allah onu şərəfləndirdi və ucaltdı. Bu, müvəqqəti olaraq günahdan həzz almaq əvəzinə Allaha sadiq qalmaq qərarının nəticəsi idi.

- 2-ci Şamuel 11:1–12:23: Padşah Davud Bat-Şeva ilə zina işlətdi və sonra bu günahını ört-basdır etməyə çalışdı.

- Zəbur 51: Bu məzmur, Davudun zina günahından sonra etdiyi tövbə duasıdır.

[32-ci fəslə qayıdın.]

Əlavə H: Çətinliyə dözmək üçün ruhlandırıcı ayələr

"Qorxma, çünki Mən səninləyəm, dəhşətə gəlmə, çünki Allahın Mənəm. Səni qüvvətləndirəcəyəm, sənə kömək edəcəyəm. Sadiq sağ əlimlə sənə dayaq olacağam". (Yeşaya 41:10)

Əzab-əziyyətə və təqibə dair ayələr:

- Yeşua 1:1-9

- Matta 5:10-12 və 10:16-33

- Yəhya 15:18-21 və 16:1-4 və 33

- Romalılara 8:28 və 31-39

- 1-ci Korinflilərə 15:58

- İbranilərə 11 və 12:1-3

- Yaqub 1:2-4 və 5:7-11

- 1-ci Peter 1:3-9; 2:19-25; 3:13-17; 4:12-19 və 5:6-11

Çətin vaxtlarda Allahın köməyinə dair ayələr:

- Zəbur 3, 5, 13, 18, 20, 23, 27, 40, 46, 54, 56, 61, 62, 68, 70, 91, 121, 125, 130, 140, 146

- Yeşaya 26:3-4; 40:27-31; 41:10; 42:5-9; 43:1-4

- Yeremya 29:11-14

- Matta 11:28-30

- İbranilərə 4:14-16

[35-ci fəslə qayıdın.]

Əlavə I: İtmiş övladların valideynləri üçün ayələr

Əhdi-Ətiq peyğəmbərlərindən:

Aşağıdakı ayələr Allahın peyğəmbərlərinin dili ilə İsrail xalqına deyilmişdir. Biz bu ayələrlə öz uşaqlarımıza görə dua edə bilərik, çünki bilirik ki, Allah onlar üçün də bunları arzulayır.

- Yeşaya 44:3-5

- Yeşaya 54:13

- Yeremya 24:6-7

- Yeremya 29:11-13

- Yezekel 37:23

- Huşə 14

- Yoel 2:12-13

İsanın öyrətdiklərindən:

- Matta 18:12-14

- Luka 15:11-24

İtmiş övladların valideynləri üçün ruhlandırma:

- Yeşaya 55:6-13

- Zəbur 20

- Zəbur 65:1-5

- Zəbur 68:19-20

- Zəbur 102:25-28

- Zəbur 103

- Zəbur 107:1-22

- Zəbur 112:1-2

- Zəbur 116:1-2

- Zəbur 128

- Zəbur 130

- Zəbur 139:1-18 (İtmiş övladınız Allahdan gizlənə bilməz!)

- Luka 1:37

- 1 Yəhya 5:14-15

- Romalılara 15:13

- Filipililərə 4:6-7

[40-cı fəslə qayıdın.]

Tərcüməçilər üçün Qaydalar

Bu kitabı başqa bir dilə tərcümə etmək istəyirinizmi?

Bunun üçün bunları etməlisiniz:

1.  www.learnhisways.com saytına girib bizimlə əlaqə qurun. Kitabı hansı dilə tərcümə etmək istədiyinizi bizə bildirin. Sizinlə əlaqə qurmağımız üçün bizə e-poçt ünvanınızı yazın. Kitabın o dilə tərcüməsi artıq başlanmış ola bilər. Bu təqdirdə başqalarının işini təkrarlanmayasınız deyə sizə xəbər verəcəyik.

2.  Tərcümə orijinal mətndən, yəni ingiliscədən yerinə yetirilməlidir. Bu kitabın ingiliscə versiyasını yuxarıdakı saytta tapmaq olar.

3.  Tərcüməçi kitabın ingiliscə versiyasının sonunda yer alan "Tərcüməçilər üçün qaydalar"ı oxumalıdır. Kitabın ingiliscə versiyası həmçinin bu saytdan endirilə bilər: www.learnhisways.com

4.  Kitab qaydalara görə tərcümə olunub yoxlandıqdan sonra saytdan bizimlə əlaqə qurun. Ola bilir ki, sizin tərcümənizi başqalarının pulsuz endirməsi üçün sayta yerləşdirərik.

Ayələr

Luka 14:26

26«Kim Mənim yanıma gəlib ata-anasını, arvad-uşaqlarını, bacı-qardaşlarını, hətta öz həyatını Məndən üstün tutsa, Mənim şagirdim ola bilməz.

Çıxış 20:12

12Ata-anana hörmət et ki, Allahın Rəbbin sənə verdiyi torpaqda ömrün uzun olsun.

Qanunun Təkrarı 5:16

16Allahın Rəbbin sənə əmr etdiyi kimi ata-anana hörmət et ki, ömrün uzun olsun və Allahın Rəbbin sənə verəcəyi torpaqda xoş güzəranın olsun.

Çıxış 20:12

12Ata-anana hörmət et ki, Allahın Rəbbin sənə verdiyi torpaqda ömrün uzun olsun.

Yaradılış 2:24

24Buna görə də kişi öz ata-anasını tərk edib arvadına qovuşacaq və onlar bir bədən olacaq.

Matta 19:5

5"Buna görə də kişi ata-anasını tərk edib arvadına qovuşacaq və ikisi bir bədən olacaq"?

Efeslilərə 5:31

31«Buna görə də kişi ata-anasını tərk edib arvadına qovuşacaq və ikisi bir bədən olacaq».

Çıxış 20:12

12Ata-anana hörmət et ki, Allahın Rəbbin sənə verdiyi torpaqda ömrün uzun olsun.

Matta 15:4

4Çünki Allah belə əmr etdi: "Ata-anana hörmət et" və "Atasını yaxud anasını söyən adam öldürülməlidir".

Romalılara 12:10

10Qardaşlıq sevgisi ilə bir-birinizi sevin. Hörmət göstərməkdə bir-birinizi qabaqlayın.

Çıxış 19

19 1İsrail övladları Misir torpağından çıxdıqdan sonra üçüncü ayda – yeni ay günü Sina səhrasına gəldilər. 2Onlar Refidimdən köçüb Sina səhrasına gəldilər. O səhrada İsrail övladları dağın qarşısında düşərgə saldılar. 3Musa isə dağa – Allahın hüzuruna çıxdı. Rəbb onu dağdan çağırıb dedi: «Yaqub nəslinə, İsrail övladlarına belə söylə: 4“Misirlilərə nələr etdiyimi, sizi qartal qanadlarında daşıdığım kimi yanıma gətirdiyimi siz özünüz gördünüz. 5İndi isə əgər sözümə diqqətlə qulaq asıb əhdimə riayət etsəniz, siz bütün xalqlar arasından Mənə məxsus xalq olacaqsınız. Bütün yer üzü Mənimdir; 6siz isə Mənə xidmət edən kahinlər padşahlığı, müqəddəs millət olacaqsınız”. Bu sözləri İsrail övladlarına söylə».

7Musa gəlib xalqın ağsaqqallarını çağırdı və Rəbbin ona əmr etdiyi hər kəlməni onların qarşısına qoydu. 8Bütün xalq bir nəfər kimi belə cavab verdi: «Rəbbin bütün söylədiklərinə əməl edəcəyik». Musa xalqın cavabını Rəbbə çatdırdı. 9Rəbb Musaya dedi: «Budur, Mən sənin yanına qatı buludda gəlirəm, qoy xalq səninlə danışdığımı eşidib sənə daim inansın». Musa xalqın sözlərini Rəbbə çatdırdı. 10Rəbb Musaya dedi: «Xalqın yanına get. Bu gün və sabah onları təqdis et. Qoy paltarlarını da yusunlar. 11Üçüncü günə hazır olsunlar, çünki üçüncü gün bütün xalqın gözü qarşısında Rəbb Sina dağı üzərinə enəcək. 12Xalqın ətrafına sərhəd çəkib de: “Özünüzü dağa çıxmaqdan, onun ətəyinə toxunmaqdan gözləyin. Dağa toxunan hər kəs öldürülməlidir. 13Eləsinə əl vurulmasın, ancaq daşqalaq edilsin ya da oxla vurulsun. İstər heyvan, istərsə də insan, bunların yaşamaq üçün izni yoxdur. Qoç buynuzundan olan şeypur uzun-uzadı çalınanda onlar dağa çıxa bilərlər”». 14Musa dağdan xalqın yanına endi. O, xalqı təqdis etdi. Onlar paltarlarını yudular. 15Sonra Musa xalqa dedi: «Üçüncü günə hazır olun, qadınlarla yaxınlıq etməyin».

16Üçüncü günün səhəri açılanda göy gurultusu, şimşəklər, dağ üzərində qatı bir bulud və çox uca şeypur səsi oldu. Düşərgədə olan bütün xalq titrədi. 17Allahı qarşılamaq üçün Musa xalqı ordugahdan apardı və onlar dağın ətəyində durdular.

18Bütün Sina dağı tüstü içində idi, çünki Rəbb onun üzərinə alov içərisində enmişdi. Bütün dağ kürənin verdiyi tüstü kimi tüstülənirdi, bərk titrəyirdi. 19Şeypur səsi get-gedə ucalırdı. Musa danışırdı və Allah ona səslə cavab verirdi. 20Rəbb Sina dağı üzərinə, dağın başına endi və Musanı dağın başına çağırdı. Musa oraya qalxdı. 21Rəbb Musaya dedi: «Düş, xalqa tapşır ki, məbada Rəbbi görmək üçün Onun tərəfində olan sərhədi keçsin, yoxsa çoxları məhv olar. 22Rəbbə yaxınlaşan kahinlər də özlərini təqdis etsin ki, Rəbb onlara qarşı çıxmasın». 23Musa Rəbbə dedi: «Xalq Sina dağına çıxmaz, çünki Sən “dağa sərhəd çək və oranı təqdis et” deyə bizə tapşırıq verdin». 24Rəbb ona dedi: «Düş get. Sən və səninlə bərabər Harun bura çıxın. Qoy kahinlərlə xalq Rəbbin yanına çıxmaq üçün sərhədi keçməsinlər, yoxsa Rəbb xalqa qarşı çıxar». 25Musa xalqın yanına enib bunu onlara söylədi.

[23-cü fəslə qayıdın.]

İbranilərə 4:16

16Buna görə də lütfkar Allahın taxtına cəsarətlə yaxınlaşaq ki, vaxtında köməyə nail olmaq üçün mərhəmət alıb lütf tapaq.

Yəhya 3:16

16Çünki Allah dünyanı elə sevdi ki, vahid Oğlunu verdi; bunu ona görə etdi ki, Ona iman edən hər kəs həlak olmasın, amma əbədi həyata malik olsun.

Matta 6:9

9Buna görə siz belə dua edin:
“Göylərdə olan Atamız,
Adın müqəddəs tutulsun.

Efeslilərə 6:4

4Ey atalar, siz də övladlarınızı qəzəbləndirməyin, ancaq onları Rəbbin tərbiyə və öyüdü ilə böyüdün.

Həvarilərin İşləri 16-20

16 1Paul Derbe və Listraya gəldi. Listrada Timotey adlı bir İsa şagirdi var idi. Onun anası imanlı bir Yəhudi, atası isə Yunan idi. 2Listra və Konyadakı imanlı bacı-qardaşlar onun barəsində xoş sözlər deyirdi. 3Timoteyi özü ilə aparmaq istəyən Paul bu şəhərlərdəki Yəhudilərə görə onu sünnət etdi. Çünki hamı onun atasının Yunan olduğunu bilirdi. 4Onlar şəhərbəşəhər gəzib-dolaşır, Yerusəlimdəki həvarilərlə ağsaqqalların qərara aldığı qaydaları imanlılara deyir və göstərirdi ki, bunlara riayət etsinlər. 5Beləliklə, cəmiyyətlər imanda güclənir və sayı günbəgün artırdı.

6Müqəddəs Ruh onlara imkan vermədi ki, Asiya vilayətində kəlamı yaysınlar. Ona görə də onlar Frigiya və Qalatiya ərazisini keçib getdilər. 7Misiya sərhədinə gələrkən Bitinyaya getməyə çalışdılar. Amma İsanın Ruhu onlara izin vermədi. 8Ona görə Misiyadan keçib Troasa getdilər. 9O gecə Paul bir görüntü gördü. Makedoniyalı bir nəfər onun qarşısında durub yalvarırdı: «Makedoniyaya gəl və bizə kömək et!» 10Paul bu görüntünü görəndən sonra Makedoniyaya getmək üçün dərhal bir yol axtardıq. Bundan nəticə çıxartdıq ki, Allah bizi orada Müjdə yaymaq üçün çağırır.

11Troasdan yelkən açıb birbaşa Samotraki adasına və ertəsi gün isə Neapolisə gəldik. 12Oradan Filipiyə keçdik. Bura Makedoniya bölgəsində əhəmiyyətli bir şəhərdir, əhalisi əsasən Romalılardır. Bu şəhərdə bir neçə gün qaldıq. 13Şənbə günü şəhər darvazasından çıxıb çay kənarına getdik. Elə bildik ki, Yəhudilər adətən oraya dua etmək üçün yığılır. Oturduq, oraya yığılan qadınlarla söhbət etməyə başladıq. 14Bizə qulaq asanlar arasında Tiatira şəhərindən tünd qırmızı parça satan, Allaha mömin olan Lidiya adlı bir qadın var idi. Paulun sözlərinə qulaq asmaq üçün Rəbb ona açıq ürək vermişdi. 15Lidiya ev əhli ilə bərabər vəftiz olunduqdan sonra bizi evinə dəvət edib dedi: «Əgər siz məni Rəbbə sadiq bir insan kimi qəbul edirsinizsə, gəlin, mənim evimdə qalın». O bizi buna razı etdi.

16Bir gün biz dua yerinə gedərkən falçılıq ruhuna tutulan bir qarabaş qarşımıza çıxdı. Bu qız baxıcılıq edərək öz ağalarına nə qədər qazanc gətirmişdi. 17O, Paulun və bizim ardımızca düşərək qışqıra-qışqıra deyirdi: «Bu adamlar Allah-Taalanın qullarıdır. Sizə xilas yolunu bildirirlər». 18Bunu günbəgün təkrar etdi. Bu, Paulu çox bezdirdi. Nəhayət, o çevrilib ruha dedi: «İsa Məsihin adı ilə sənə əmr edirəm, bu qızdan çıx!» Ruh dərhal qızdan çıxdı.

19Qızın ağaları görəndə ki bu qazancdan ümidləri kəsildi, Paulla Silanı tutub bazar meydanına – rəhbərlərin qarşısına gətirdilər. 20Onları hakimlərin qarşısına çıxararaq dedilər: «Bu adamlar Yəhudidir. Şəhərimizə qarışıqlıq salıblar. 21Biz Romalılara qəbulu və icrası qadağan olunan adətləri yayırlar». 22Xalq da Paulla Silanın əleyhinə çıxdı. Hakimlər əmr verdilər ki, onların əyinlərindəki paltarları soyundurub dəyənəklə döysünlər. 23Onlara çox zərbə vurdular və sonra zindana atdılar. Zindanın baş mühafizəçisinə əmr etdilər ki, onları möhkəm nəzarət altında saxlasınlar. 24Bu əmri alan baş mühafizəçi onları zindanın xüsusi otağına aparıb ayaqlarını kündəyə saldı.

25Gecə yarısına yaxın Paulla Sila dua edir və Allaha ilahilər oxuyurdu. Digər məhbuslar da onlara qulaq asırdılar. 26Birdən elə güclü zəlzələ oldu ki, zindanın təməli belə, yerindən oynadı. Bir andaca bütün qapılar açıldı, hamının zəncirləri töküldü. 27Baş mühafizəçi oyanıb zindanın qapılarını açıq görəndə qılıncını çəkib canına qəsd etmək istədi. Elə bildi ki, məhbuslar qaçıb. 28Amma Paul bərkdən qışqırıb dedi: «Canına qıyma, hamımız buradayıq!» 29Baş mühafizəçi işıq gətirdib içəri qaçdı. Titrəyə-titrəyə Paul və Silanın qarşısında yerə döşəndi. 30Onları bayıra çıxararaq soruşdu: «Ağalar, xilas olmaq üçün nə etməliyəm?» 31Onlar dedilər: «Rəbb İsaya iman et, sən də, ev əhlin də xilas olarsınız». 32Sonra həm ona, həm də onun ev əhlinə Rəbbin kəlamını bildirdilər. 33Gecənin bu vədəsində baş mühafizəçi onları götürüb yaralarını yudu. Sonra həm özü, həm də ev əhli dərhal vəftiz oldu. 34Paulla Silanı evinə aparıb onlar üçün süfrə açdı. Allaha iman etdiklərinə görə o və bütün ev əhli şad oldular.

35Səhər açılanda hakimlər yasavullar göndərib dedilər: «Bu adamları azad et». 36Baş mühafizəçi bu sözləri Paula çatdırdı: «Hakimlər xəbər göndərdi ki, siz azad ediləsiniz. İndi çıxın, arxayın gedin». 37Amma Paul yasavullara belə dedi: «Roma vətəndaşı ola-ola bizi məhkəməsiz hamının qarşısında döyüb zindana atdılar. İndi bizi gizli-gizli qovmaq istəyirlərmi? Belə şey ola bilməz! Özləri gəlsin, bizi buradan çıxarsın!» 38Yasavullar bu sözləri hakimlərə çatdırdılar. Hakimlər Paulla Silanın Roma vətəndaşı olduğunu eşidəndə qorxdular 39və gəlib onlardan üzr istədilər. Sonra onları bayıra çıxarıb xahiş etdilər ki, şəhərdən çıxıb getsinlər. 40Paulla Sila zindandan çıxandan sonra Lidiyanın evinə getdilər. İmanlı bacı-qardaşlarla görüşüb onları ruhlandırandan sonra yola düşüb getdilər.

17 1Onlar Amfipolis və Apolloniyadan keçərək Salonikə gəldilər. Burada bir Yəhudi sinaqoqu var idi. 2Paul adətinə görə Yəhudilərin yanına gedib üç Şənbə dalbadal onlarla Müqəddəs Yazılar üstündə mübahisə etdi, 3şərh və sübut göstərdi ki, Məsihin əzab çəkərək ölüb ölülər arasından dirilməsi lazım idi və dedi: «Sizə elan etməkdə olduğum bu İsa Məsihdir!» 4Yəhudilərdən bəziləri, mömin Yunanların böyük bir hissəsi, bir çox nüfuzlu qadınlar buna əmin oldu və Paulla Silaya qoşuldu. 5Yəhudilərin buna paxıllığı tutdu. Meydana yığılan camaatın içərisində olan bəzi şər adamlardan bir izdiham toplayıb şəhərdə qarışıqlıq saldılar. Paulla Silanı xalqın önünə çıxarmaq məqsədi ilə Yasonun evinə hücum etdilər. 6Onları tapmayanda Yasonla bəzi imanlı qardaşları sürüyə-sürüyə şəhər başçılarının qarşısına gətirib hay-küy saldılar: «Dünyaya çaxnaşma salan bu adamlar gəlib buraya da çıxdı. 7Yason onları öz evinə qəbul edib. Bunların hamısı qeysərin fərmanlarının əksinə gedib deyir ki, İsa adlı başqa bir padşah var». 8Bu sözləri eşidən izdiham və şəhər başçıları lərzəyə düşdülər. 9Nəhayət, başçılar təminat alaraq Yason və digərlərini azad etdilər.

10İmanlı bacı-qardaşlar isə gecə olan kimi Paulla Silanı dərhal Veriya şəhərinə göndərdilər. Onlar oraya çatarkən Yəhudilərin sinaqoquna getdilər. 11Veriyadakı Yəhudilərsə Salonikdə olanlardan daha açıq fikirli idi. Kəlamı böyük həvəslə qarşılayaraq hər gün Müqəddəs Yazıları araşdırır, «Bu düzgün təlimdirmi?» deyə yoxlayırdılar. 12Beləliklə, onların arasından xeyli adam, həmçinin çoxlu hörmətli Yunan qadınları və kişiləri iman etdilər. 13Lakin Salonikdəki Yəhudilər Paulun Veriyada da Allahın kəlamını elan etdiyini biləndə oraya getdilər və xalqı qızışdırıb lərzəyə saldılar. 14Bundan sonra imanlı bacı-qardaşlar Paulu dərhal dəniz sahilinə gedən yolla göndərdilər. Sila ilə Timotey isə Veriyada qaldı. 15Paulu yola salanlar onu Afinaya qədər ötürdülər. Sonra Paul onlara əmr verdi ki, geri qayıdıb Sila ilə Timoteyi təcili surətdə onun yanına göndərsinlər.

16Onları Afinada gözləyən Paul gördü ki, şəhər bütlərlə doludur. Bundan ötrü onun ürəyi çox narahat oldu. 17Buna görə sinaqoqda Yəhudilərlə və mömin Yunanlarla, hər gün bazar meydanında rastlaşdığı insanlarla mübahisə edirdi. 18Epikürçü və Stoist fəlsəfi cərəyanından olanların bəziləri onunla mübahisəyə girişdi. Kimisi deyir: «Bu boşboğaz nə demək istəyir?» Kimisi də deyir: «Deyəsən bu yad allahların təbliğatçısıdır». Çünki Paul İsa və dirilmə ilə bağlı Müjdəni yaymaqda idi. 19Onlar Paulu götürüb Areopaq məşvərətinə gətirdilər. Ondan soruşdular: «Sənin yaydığın bu yeni təlimin nə olduğunu bilmək olarmı? 20Çünki qulağımız öyrəşmədiyi şeyləri bizə eşitdirirsən. İndi bunların mənasını bilmək istəyirik». 21Bütün Afinalılar və şəhərdəki yadellilər vaxtlarını yalnız yeni fikirləri söyləyərək və qulaq asaraq keçirirdilər.

22Paul Areopaqın qarşısına çıxıb belə söylədi: «Ey Afinalılar, sizin hər cəhətdən çox pərəstişkar olduğunuzu görürəm. 23Belə ki mən ətrafda gəzəndə səcdəgahlarınıza diqqətlə nəzər salarkən bir qurbangaha da rast gəldim ki, onun üstündə yazılmışdı: “Naməlum Allaha məxsus”. Tanımadan ibadət etdiyiniz bu Allahı sizə tanıtmaq istəyirəm. 24Dünyanı və onda mövcud olan hər şeyi yaradan, yerin-göyün Sahibi olan Allah əllə tikilən məbədlərdə yaşamaz. 25İnsan əli ilə edilən xidmətə Onun ehtiyacı yoxdur, çünki hər kəsə həyat, nəfəs və hər şeyi verən Odur! 26Allah bütün bəşəriyyətin millətlərini bir insandan yaratdı ki, bütün yer üzərində yaşasınlar. Yaşamaq üçün onlara zaman və məkan təyin etdi ki, 27Onu axtarsınlar, yəni kor əllərini sürtə-sürtə yol axtardığı kimi axtarıb Onu tapa bilsinlər. Əslində Allah heç birimizdən uzaq deyil. 28“Axı biz Onda yaşayırıq, hərəkət edirik, mövcuduq”. Bəzi şairlərinizin dediyi kimi: “Biz də Onun nəslindənik”. 29Demək biz Allahın nəslindən olduğumuza görə belə düşünmək olmaz ki, İlahi Varlıq insan layihəsi və istedadı ilə yaranan qızıl, gümüş yaxud daşdan düzəldilən bir şeyə bənzəyir. 30Allah cəhalət zamanlarında buna göz yumdu, amma indi hər yerdə hamının tövbə etməsini insanlara əmr edir. 31Çünki Allah Öz seçdiyi Şəxs vasitəsilə dünyanı ədalətlə mühakimə edəcəyi günü təyin edib. Onu ölülər arasından diriltməklə hamının qarşısında bunu təsdiq edib».

32Ölülərin dirilməsi ilə bağlı sözləri eşidən kimi bəziləri onu ələ saldı, kimisi də belə dedi: «Bu barədə səndən bir daha eşitmək istəyirik». 33Beləliklə, Paul onların arasından çıxıb getdi. 34Bir neçə insan isə ona qoşulub iman gətirdi. Bunların arasında Areopaq üzvü Dionis, Damaris adlı bir qadın və başqaları da var idi.

18 1Bundan sonra Paul Afinadan çıxıb Korinfə getdi. 2Orada Pontda doğulan Akila adlı bir Yəhudiyə rast gəldi. O, arvadı Priskila ilə birlikdə İtaliyadan yenicə gəlmişdi. Çünki Klavdi əmr vermişdi ki, Romada olan bütün Yəhudilər oradan çıxsınlar. Paul onların yanına getdi. 3Onların peşəsi çadırçılıq idi və eyni peşə sahibi olan Paul buna görə onların yanında qalıb çalışdı. 4Paul hər Şənbə günü sinaqoqda mübahisə edib həm Yəhudiləri, həm də Yunanları inandırırdı.

5Sila ilə Timotey Makedoniyadan gələn kimi Paul özünü tamamilə kəlama həsr etdi və Yəhudilərə İsanın Məsih olmasına dair şəhadət edirdi. 6Amma Yəhudilər onun əleyhinə çıxaraq böhtan atmağa başlayan kimi Paul yaxasını çırpıb onlara dedi: «Qanınız öz başınıza dönsün, mən bu işdə təmizəm. Bundan sonra başqa millətlərdən olanların yanına gedəcəyəm». 7Paul oradan çıxdı, Allaha mömin olan Titi Yust adlı bir nəfərin evinə getdi. Onun evi sinaqoqa bitişik idi. 8Sinaqoq rəisi Krisp bütün ev əhli ilə birgə Rəbbə iman etdi. Korinflilərin bir çoxu Paulu dinləyəndə iman gətirərək vəftiz oldu. 9Bir gecə Rəbb görüntüdə Paula dedi: «Qorxma, danış, susma. 10Bax Mən səninləyəm, heç kimin sənə pisliyi dəyməyəcək, çünki bu şəhərdə xalqım çoxdur». 11Paul orada il yarım qaldı və dayanmadan xalqa Allahın kəlamını öyrətdi.

12Axayya valisi Qalliyo olan zaman Yəhudilər birləşərək Paula hücum etdilər və onu valinin hökm kürsüsü qarşısına çıxartdılar. 13Belə dedilər: «Bu adam Allaha qeyri-qanuni şəkildə ibadət etmək üçün insanları tovlayır». 14Paul danışmaq istəyirdi ki, Qalliyo Yəhudilərə dedi: «Ey Yəhudilər, əgər ittihamınız bir haqsızlıq və yaxud ağır cinayət işinə görə olsaydı, sizi səbirlə dinləməyi məsləhət bilərdim. 15Amma məsələlər bir təlimlə, bəzi adlarla və sizin qanununuzla bağlı olduğu üçün bu işi özünüz həll edin. Mən belə şeylərə hakimlik etmək istəmirəm». 16Beləliklə, onları hökm kürsüsündən qovdu. 17Hamı sinaqoq rəisi Sosteni tutub hökm kürsüsünün qarşısında döydü. Qalliyo isə bu hadisələrə əhəmiyyət vermədi.

18Paul Korinfdə olan imanlı bacı-qardaşların yanında xeyli gün qaldı və sonra onlarla vidalaşıb Priskila və Akila ilə birgə Suriyaya getmək üçün yelkən açdı. O, Kenxreya limanında saçını qırxdırmışdı, çünki bir əhd etmişdi. 19Onlar Efesə çatanda Priskila ilə Akiladan ayrılaraq sinaqoqa girdi və Yəhudilərlə mübahisə etməyə başladı. 20Ondan xahiş edəndə ki burada daha bir müddət qalsın, buna razı olmadı. 21Amma onlarla vidalaşanda belə dedi: «Allah qoysa, yenə yanınıza gələcəyəm». Sonra Efesdən yelkən açıb getdi. 22Qeysəriyyəyə çatandan sonra Yerusəlimə gedərək imanlılar cəmiyyətinə baş çəkdi və sonra oradan Antakyaya keçdi. 23Bir müddət orada qalandan sonra yola çıxdı. Qalatiya və Frigiya bölgələrini gəzib dolaşaraq oradakı şagirdləri ruhən möhkəmləndirdi.

24Bu ərəfədə İsgəndəriyyədə doğulmuş Apollo adlı bir Yəhudi Efesə gəldi. Onun yaxşı natiqliyi var idi və Müqəddəs Yazıları çox yaxşı bilirdi, 25Rəbb yolunda da təhsil almışdı. O, ruhda alışıb-yanaraq danışır və yalnız Yəhyanın vəftizindən xəbəri olduğu halda İsa ilə bağlı həqiqətləri doğru öyrədirdi. 26O, sinaqoqda cəsarətlə danışmağa başladı. Ona qulaq asan Priskila ilə Akila onu yanlarına çəkib Allah yolu barədə daha dəqiq izahat verdilər. 27Apollo Axayyaya getmək istəyəndə bacı-qardaşlar onu həvəsləndirdilər və oradakı şagirdlərə məktub yazdılar ki, onu yaxşı qarşılasınlar. Apollo oraya çatanda Allahın lütfü ilə iman edənlərə çox kömək etdi. 28Belə ki Müqəddəs Yazılarla İsanın Məsih olduğunu sübuta yetirərək Yəhudilərin iddialarını açıq şəkildə və güclü surətdə inkar edirdi.

19 1Apollo Korinfdə olarkən Paul daxili bölgələrdən keçərək Efesə gəldi və orada bir neçə şagirdlə rastlaşdı. 2Onlara dedi: «İman etdiyiniz zaman Müqəddəs Ruhu aldınızmı?» Onlar dedilər: «Müqəddəs Ruhun mövcudluğundan belə, xəbərimiz yoxdur». 3Paul onlardan soruşdu: «Elə isə nəyə əsasən vəftiz oldunuz?» Onlar cavab verdilər: «Yəhyanın vəftizinə əsasən». 4Paul dedi: «Yəhyanın etdiyi vəftiz tövbə ilə bağlı bir vəftiz idi. Xalqı özündən sonra Gələnə, yəni İsaya iman etməyə çağırdı». 5Onlar bunu eşidən kimi Rəbb İsanın adı ilə vəftiz oldular. 6Paul əllərini onların üzərinə qoyanda Müqəddəs Ruh onların üzərinə endi və onlar başqa dillərdə danışmağa və peyğəmbərlik etməyə başladılar. 7Onlar təxminən on iki kişi idi.

8Sinaqoqa daxil olan Paul cəsarətlə danışmağa başladı. Üç ay ərzində onlarla mübahisələr aparır və Allahın Padşahlığı barədə onları inandırırdı. 9Bəziləri inadkar olub inanmaq istəmir və xalqın qarşısında İsa yolunu pisləməyə başlayırdı. Buna görə Paul onlardan ayrılıb şagirdlərini də götürüb apardı. O, Tiranın mühazirə otağında hər gün mübahisələr edirdi. 10Bu vəziyyət iki il davam etdi. Nəhayət, istər Yəhudi, istərsə də Yunan – bütün Asiya vilayəti əhalisi Rəbbin kəlamını eşitdi.

11Allah Paul vasitəsilə fövqəladə möcüzələr yaradırdı. 12Belə ki Paulun bədəninə toxunan dəsmallar və belinə bağladığı önlüklər belə, götürülüb xəstələrin üstünə qoyulanda insanların xəstəlikləri yox olur, şər ruhlar çıxırdı. 13Bəzi ətrafı gəzib-dolaşan Yəhudi cindarlar da şər ruhlara əsir olanlara Rəbb İsanın adını çəkərək deyirdilər: «Paulun vəz etdiyi İsanın adı ilə sizə əmr edirəm!» 14Yəhudilərin Skeva adlı başçı kahinin yeddi oğlu bu işlə məşğul idi. 15Bir dəfə şər ruh onlara cavab verdi: «İsanı tanıyıram, Paul haqqında da hər şey bilirəm. Bəs siz kimsiniz?» 16Daxilində şər ruh olan adam onların üstünə hücum çəkdi, hamısını təpiyinin altına salaraq məğlub etdi. Belə ki onlar o evdən lüt-üryan və yaralı halda qaçdılar.

17Bu xəbər Efesdə yaşayan bütün Yəhudilərə və Yunanlara çatdı. Hamısını bir vahimə bürüdü və Rəbb İsanın adının nüfuzu böyüdü. 18İman edənlərin çoxu gəlib öz əməllərini açıq etiraf edirdi. 19Cadugərliklə məşğul olan bir dəstə insan da öz kitablarını yığıb hamının qarşısında yandırdı. Kitablarının qiyməti hesablananda məlum oldu ki, əlli min gümüş pula bərabər idi. 20Beləliklə, Rəbbin kəlamı qüdrətlə böyüyüb təsirini artırırdı.

21Bunlar baş verəndən sonra Paul qərara gəldi ki, Makedoniya və Axayyadan keçərək Yerusəlimə getsin. O dedi: «Oraya gedəndən sonra gərək Romanı da görəm». 22Xidmətçilərindən ikisini – Timoteylə Erastı Makedoniyaya göndərərək özü bir müddət Asiya vilayətində qaldı.

23O ərəfədə İsa yolu ilə bağlı böyük bir qarışıqlıq yarandı. 24Dimitri adlı bir zərgər gümüşdən ilahə Artemidanın ev səcdəgahlarını düzəldirdi və sənətkarlara çoxlu gəlir gətirirdi. 25O, sənətkarları və bu cür işlə məşğul olanları bir yerə toplayıb belə dedi: «Ay kişilər, bilirsiniz ki, gəlirimiz bu işdən asılıdır. 26Amma bu Paul deyir ki, əl işi olan allahlar həqiqi allahlar deyil. Yalnız Efesdə deyil, demək olar ki, bütün Asiya vilayətində nə qədər insanı tovlayıb azdırdığını görmüsünüz və eşitmisiniz. 27Onda böyük bir təhlükə ilə üzləşirik. Bu həm bizim sənətimizin nüfuzunu itirə bilər, həm də ulu ilahə Artemidanın məbədini gözdən sala bilər. Bununla da bütün Asiya vilayətinin və bütün dünyanın ibadət etdiyi Artemidanın ululuğu heçə çıxar».

28Oradakılar bunu eşidəndə bərk hiddətləndilər və qışqıra-qışqıra dedilər: «Efes ilahəsi Artemida uludur!» 29Şəhər bir-birinə qarışdı. Xalq Paulun yol yoldaşları olan Makedoniyalı Qayla Aristarxı tutub sürüyərək birlikdə teatra doluşdu. 30Paul istədi ki, xalqın arasına girsin, amma şagirdlər onu buraxmadılar. 31Hətta Paulun dostları olan Asiya vilayətinin sədrlərinin bəziləri də ona xəbər göndərib yalvardı ki, teatra ayaq basmasın. 32Teatrdakı yığıncaqda aləm qarışmışdı, hər ağızdan bir avaz gəlirdi. Onların çoxu isə bilmirdi ki, buraya nə üçün gəlib. 33Yəhudilər İsgəndəri qarşıya çıxaranda izdihamın içərisindən bəziləri hadisəni onunla əlaqələndirdi. O isə xalqın diqqətini cəmləşdirmək üçün əlini qaldırdı və onların qarşısında özünü müdafiə etmək istədi. 34Amma xalq onun Yəhudi olduğunu biləndə bir səslə iki saata yaxın «Efes ilahəsi Artemida uludur!» deyə qışqırışdı. 35İzdihamı sakitləşdirən şəhərin icra məmuru dedi: «Ey Efeslilər, kim bilmir ki, Efes şəhəri ulu Artemida məbədinin və göydən gələn heykəlinin keşikçisidir? 36Bunları heç kim inkar edə bilməz. Buna görə sakit olmanız və fikirləşmədən bir iş görməməyiniz lazımdır. 37Buraya gətirdiyiniz adamlar nə məbədimizi soydu, nə də ilahəmizi söydü. 38Əgər Dimitrinin və onun sənətkar dostlarının kimdən şikayəti varsa, məhkəmələr açıqdır, valilər də var. Qoy bir-birlərini orada ittiham etsinlər. 39Sizin araşdıracağınız başqa hallar varsa, bunun da qanuni bir yığıncaqda həll olması lazımdır. 40Bugünkü hadisələrə görə üsyan qaldırdığımız üçün ittiham olunmaq təhlükəsi qarşısındayıq. Biz bu səbəbsiz iğtişaşa bəraət qazandıra bilmərik». 41O bu sözləri deyərək yığıncağı dağıtdı.

20 1Hay-küy sakitləşəndən sonra Paul şagirdləri çağırıb ruhlandırdı. Sonra onlarla vidalaşaraq Makedoniyaya getmək üçün yola çıxdı. 2O tərəfləri gəzib-dolaşaraq imanlılarla çoxlu söhbətlər aparıb onları ruhlandırandan sonra Yunanıstana getdi. 3Orada üç ay qaldı və dəniz yolu ilə Suriyaya getmək istəyirdi ki, ona qarşı Yəhudilərin hazırladığı sui-qəsdə görə Makedoniya yolu ilə qayıtmaq qərarına gəldi. 4Pir oğlu Veriyalı Sopater, Saloniklilərdən Aristarx və Sekund, Derbeli Qay, Timotey, Asiyalılardan Tixik və Trofim onu müşayiət edirdi. 5Bunlar bizdən əvvəl gedib bizi Troasda gözlədilər. 6Biz də Mayasız Çörək bayramından sonra Filipidən dəniz yolu ilə beş günə Troasa gələrək onlarla görüşdük. Orada yeddi gün qaldıq.

7Həftənin ilk günündə çörək bölmək üçün bir yerə yığıldığımız zaman Paul camaatla söhbət apardı. Ertəsi gün onlardan ayrılacaqdı, ona görə söhbəti gecə yarısına qədər davam etdirdi. 8Toplandığımız yuxarı mərtəbədəki otaqda çoxlu çıraqlar yanırdı. 9Eftik adlı bir yeniyetmə pəncərədə oturmuşdu. Paul söhbəti uzadanda Eftiki dərin yuxu apardı. Yuxuya gedən kimi o, üçüncü mərtəbədən aşağı düşdü və yerdən onu qaldıranda o, ölü vəziyyətində idi. 10Paul aşağı enib yeniyetmənin üstünə əyildi və onu qucaqlayaraq dedi: «Narahat olmayın, indi canı sağdır». 11Təkrar yuxarı qalxıb çörək böldü və yemək yedi. Gün doğana qədər onlarla uzun-uzadı söhbət aparandan sonra oradan ayrıldı. 12Oğlanı sağ-salamat apardılar və bu hadisədən çox ruhlandılar.

13Biz irəli gedərək gəmiyə mindik və Assosa tərəf üzdük. Çünki Paulu oradan götürməli idik. O, quru ilə getmək istədiyi üçün bunu belə nizamlamışdı. 14O bizi Assosda qarşılayanda onu gəmiyə mindirdik və Mitiliniyə gəldik. 15Oradan da dənizdən üzərək səhəri gün Xios adasının qarşısına və bir gündən sonra isə Samosa çatdıq. Ertəsi gün Miletə gəldik. 16Çünki Paul Asiya vilayətində vaxt itirməmək üçün Efesi ötüb keçmək qərarına gəlmişdi. O tələsirdi ki, imkan tapıb Əllinci Gün bayramında Yerusəlimdə olsun.

17Paul Miletdən Efesə xəbər göndərərək cəmiyyət ağsaqqallarını yanına çağırtdırdı. 18Yanına gələndə onlara belə dedi: «Asiya vilayətinə qədəm basdığım birinci gündən bəri sizinlə olduğum dövrdən bu vaxta qədər özümü necə apardığım sizə məlumdur. 19Yəhudilərin qəsd-qərəzi vasitəsilə sınaqlardan keçərkən Rəbbə tam itaətkarlıqla, göz yaşı içində qulluq edirdim. 20Xeyirli olan hər şeyi sizə bəyan edərək istər açıq, istərsə də evdən-evə gəzib-dolaşaraq təlim verməkdən çəkinmədim. 21Həm Yəhudiləri, həm də Yunanları tövbə edib Allaha tərəf dönməyə və Rəbbimiz İsaya iman gətirməyə çağırdım.

22İndi də Ruhun təkidi ilə Yerusəlimə gedirəm və orada başıma nə gələcəyini bilmirəm. 23Lakin Müqəddəs Ruh hər şəhərdə xəbərdarlıq edirdi ki, məni zəncirlər və əziyyətlər gözləyir. 24Öz canıma heç əhəmiyyət vermirəm, onu qiymətləndirmirəm. Mənə kifayətdir ki, yolumu – Rəbb İsanın mənə tapşırdığı kimi Allahın lütfünü göstərən Müjdəni şəhadətetmə xidmətini başa çatdırım.

25İndi aranızda dolaşıb Padşahlıq barədə vəz etdiyim sizlərdən heç biriniz mənim üzümü bir də görməyəcək. 26Ona görə bu gün bunu sizə bəyan etmək istəyirəm ki, mən təmizəm, heç kimin qanına bais olmamışam. 27Çünki mən çəkinmədən Allahın bütün iradəsini sizə çatdırmışam. 28Həm özünüzə, həm də Müqəddəs Ruhun sizi nəzarətçilər təyin etdiyi bütün sürüyə diqqətlə baxın. Allahın Öz Oğlunun qanı bahasına əldə etdiyi bu cəmiyyətini bəsləyin. 29Bilirəm ki, mən gedəndən sonra sürüyə rəhm etməyən yırtıcı canavarlar aranıza soxulacaq. 30Aranızdan təhrif edilmiş sözlər deyən, şagirdləri özlərinin ardınca çəkmək istəyən adamlar çıxacaq. 31Buna görə oyaq olun. Üç il boyu, fasiləsiz, gecə-gündüz göz yaşı tökərək hər birinizə necə nəsihət verdiyimi yada salın.

32İndi isə mən sizi Allaha və Onun lütfü barədəki kəlamına əmanət edirəm. Bu kəlam sizi inkişaf etdirib təqdis olunmuş bütün insanlar arasında irsə qovuşdurmağa qadirdir. 33Mən heç kimin nə qızılına, nə gümüşünə, nə də pal-paltarına göz dikmişəm. 34Siz də bilirsiniz ki, bu əllər həm mənim, həm də mənimlə olanların ehtiyaclarını təmin etdi. 35Gördüyüm hər işdə Rəbb İsanın “vermək almaqdan daha çox bəxtiyarlıq gətirər” sözünü yaddan çıxarmayıb belə əmək sərf edərək zəiflərə kömək etməyin vacibliyini sizə göstərdim».

36Paul bu sözləri söyləyəndən sonra diz çöküb onlarla birlikdə dua etdi. 37Sonra hamısı ağlayaraq Paulun boynuna sarıldı və onu öpdü. 38Onlar ən çox «mənim üzümü bir də görməyəcəksiniz» sözündən kövrəldilər. Sonra onu gəmiyə qədər yola saldılar.

[28-ci fəslə qayıdın.]

1-ci Timofeyə

1 1Xilaskarımız Allahın və ümidimiz olan Məsih İsanın əmrinə görə Məsih İsanın həvarisi mən Pauldan 2imanda mənə əsl oğul olan Timoteyə salam! Ata Allahdan və Rəbbimiz Məsih İsadan sənə lütf, mərhəmət və sülh olsun!

3Makedoniyaya gedərkən mən səndən xahiş etdiyim kimi Efesdə qal və bəzi insanlara əmr et ki, yad təlim yaymasınlar, 4əfsanə və bitməz-tükənməz nəsil şəcərələri ilə məşğul olmasınlar. Çünki bu şeylər Allahın niyyətinin imanla yerinə yetməsi üçün faydalı deyil, əksinə, boş mübahisələrə səbəb ola bilər. 5Bu əmrin məqsədi pak ürəkdən, təmiz vicdandan və riyasız imandan gələn məhəbbətdir. 6Bəzi adamlar isə bunlardan azaraq boşboğazlığa qapıldılar. 7Qanun müəllimi olmaq istəyirlər, amma nə söylədikləri sözləri, nə də üstündə durduqları mövzuları anlayırlar.

8Biz bilirik ki, kimsə Qanundan qanuni şəkildə istifadə edərsə, Qanun yaxşıdır. 9Bunu da bilirik ki, Qanun saleh üçün deyil, qanunsuzlar və itaətsizlər, allahsızlarla günahkarlar, müqəddəs olmayanlar və Allahla əlaqəsi olmayanlar, ata və analarını öldürənlər, qatillər, 10əxlaqsızlar, kişibazlar, adam oğruları, yalançılar, andı pozanlar və sağlam təlimə zidd olan bütün başqaları üçün qoyulmuşdur. 11Bəxtiyarlıq mənbəyi olan Allahın mənə əmanət etdiyi izzətli Müjdəyə görə bu belədir.

12Mənə qüvvət verən Rəbbimiz Məsih İsaya şükür edirəm ki, məni sadiq sayıb Öz xidmətinə təyin etdi. 13Əvvəllər Ona küfr edən, təqibçi və söyüşkən olduğum halda mənə mərhəmət edildi. Çünki nə etdimsə, cahillik və imansızlıq üzündən etdim. 14Amma Rəbbimizin lütfü Məsih İsada olan iman və məhəbbətlə birlikdə mənə bol-bol ehsan edildi. 15Məsih İsa günahkarları xilas etmək üçün dünyaya gəldi, bu söz etibarlı və tamamilə qəbul olunmağa layiq sözdür. O günahkarlardan ən betəri mənəm. 16Lakin ən betəri olduğum halda mənə buna görə mərhəmət edildi ki, Məsih İsa mənim vasitəmlə hədsiz səbrini göstərsin. Ona görə ki gələcəkdə Ona iman edib əbədi həyata malik olanlara mən nümunə olum. 17Əsrlərin Padşahı, ölməz, görünməz və bir olan Allaha əbədi olaraq hörmət və izzət olsun! Amin.

18Oğlum Timotey, əvvəlcədən sənin haqqında söylənən peyğəmbərlik sözlərinə əsasən bu əmri sənə həvalə edirəm ki, bu sözlərə güvənərək yaxşı mübarizə aparasan, 19imana və təmiz vicdana sarılasan. Bəziləri təmiz vicdanı rədd edərək imanlarını qəzaya uğrayan gəmi kimi batırdılar. 20Himeney və İsgəndər də onlardandır. Küfr etməməyi öyrənsinlər deyə onları Şeytana təslim etdim.

2 1Hər şeydən əvvəl xahiş edirəm: möminlik və ləyaqətlə sakit və rahat ömür sürməyimiz üçün, bütün insanlar, o cümlədən, padşahlar və hakimiyyət sahibi olanların hamısı üçün yalvarış, dua, vəsatət və şükürlər edilsin. 3Çünki bu yaxşıdır və Xilaskarımız Allahı razı salır. 4O bütün insanların xilas olub həqiqəti dərk etməsini istəyir. 5Çünki bir Allah və Allahla insanlar arasında bir Vasitəçi vardır. O, İnsan olan Məsih İsadır. 6O hamını satın almaq üçün Özünü fidyə verdi və bu da münasib vaxtda edilən şəhadətdir. 7Mən də həmin şəhadətin vaizi və həvarisi təyin edildim – yalanı deyil, həqiqəti söyləyirəm. Başqa millətlərə iman və həqiqət öyrədən müəllim oldum.

8Buna görə istəyirəm ki, kişilər qəzəblənmədən, mübahisə etmədən hər yerdə müqəddəs əllər qaldırıb dua etsinlər, 9qadınlar da ədəbli görkəmlə, abır-həya və ağıl-kamalla bəzənsinlər. Dəbdəbəli saç düzümü ilə, qızıllarla, mirvarilərlə və yaxud bahalı paltarlarla deyil, 10mömin olduqlarını bəyan edən qadınlara yaraşan tərzdə xeyirli işlərlə bəzənmələrini istəyirəm. 11Qadın sakitlik və tam bir tabelik içində öyrənsin; 12qadının öyrədib kişiyə ağalıq etməsinə izin vermirəm, qadın sakit olsun. 13Çünki ilk yaradılan Adəm oldu, sonra Həvva. 14Aldadılan da Adəm deyildi, qadın aldadılıb əmri pozdu; 15amma qadın doğuşla xilas olacaq, bir şərtlə ki ağıl-kamalla imanda, məhəbbətdə və müqəddəslikdə yaşamağa davam etsin.

3 1Bu söz etibarlıdır: kim cəmiyyətdə nəzarətçi olmağa can atırsa, xeyirli iş arzu edir. 2Nəzarətçi nöqsansız, tək arvadlı olaraq ona sadiq, ayıq, ağıllı-kamallı, ədəbli, qonaqpərvər olmalı, öyrətməyi bacarmalıdır. 3Şərab düşkünü olmamalı; zorakı deyil, mülayim olmalı; davakar və pulpərəst olmamalıdır. 4Öz evini yaxşı idarə etməli, tam bir ləyaqətlə uşaqlarını öz tabeliyində saxlamalıdır. 5Öz şəxsi evini idarə edə bilməyən Allahın cəmiyyətinin qayğısına necə qala bilər? 6Nəzarətçi yeni iman etmiş adam olmamalıdır. Yoxsa qürurlanıb iblisin uğradığı eyni mühakiməyə uğraya bilər. 7Kənar insanlar tərəfindən də yaxşı bir insan kimi tanınmalıdır. Belə ki iblisin qurduğu tora düşüb utandırılmasın.

8Cəmiyyət xidmətçiləri də ləyaqətli olmalıdır. Riyakar, şərab düşkünü yaxud haqsız qazanca həris olmamalıdır. 9İman sirrini təmiz vicdanla saxlamalıdırlar. 10Onlar da əvvəlcədən sınaqdan keçsinlər, əgər nöqsanları olmazsa, o zaman xidmət etsinlər. 11Qadınlar da böhtançı deyil, ləyaqətli, ayıq və hər şeydə sadiq olmalıdırlar. 12Xidmətçilər tək arvadlı olaraq ona sadiq olsun, öz uşaqlarını və evlərini yaxşı idarə etsinlər. 13Çünki yaxşı xidmət edənlər özləri üçün yaxşı bir mövqe və Məsih İsaya olan imanlarında böyük cəsarət qazanırlar.

14Tezliklə yanına gəlmək ümidi ilə bu şeyləri sənə yazıram ki, 15əgər geciksəm belə, sən Allahın ev xalqı arasında necə həyat sürmək lazım olduğunu biləsən. Bu xalq var olan Allahın cəmiyyəti, həqiqətin dirəyi və bünövrəsidir. 16Şübhəsiz ki, möminliyin sirri böyükdür:

O, cismən zühur etdi,

Ruh tərəfindən təsdiq olundu,

Mələklərə göründü,

Millətlərə vəz olundu,

Dünyada Ona iman edildi,

İzzətlə göyə çəkildi.

4 1Ruh aydın şəkildə deyir ki, gələcəkdə bəziləri imandan dönəcək, aldadıcı ruhlara və cinlərin təlimlərinə qulaq asacaqlar. 2Bu təlimlər yalançıların ikiüzlülüyü ilə yayılır. Onların vicdanı sanki yanıq yarası kimi hissiyyatını itirmişdir. 3Bu yalançılar evlənməyi qadağan edir və bəzi yeməklərdən çəkindirirlər. Amma Allah bu yeməkləri iman edib həqiqəti dərk edənlərin şükürlə qəbul etməsi üçün yaradıb. 4Çünki Allahın yaratdığı hər şey yaxşıdır, şükürlə qəbul edilən heç bir şey rədd edilməməlidir. 5Çünki hər şey Allahın kəlamı və dua ilə təqdis olur.

6Bunları bacı-qardaşlara öyrətsən, imanın və əməl etdiyin yaxşı təlimatın sözləri ilə qidalanaraq Məsih İsanın yaxşı bir xidmətçisi olarsan. 7Allahsız, axmaq qoca qarı əfsanələrindən uzaq dur. Mömin olmaq üçün özünü yetişdir. 8Bədən məşqinin az faydası olur, möminlik isə hər şey üçün faydalıdır, çünki bunda indi və gələcək üçün həyat vədi var. 9Bu söz etibarlıdır və tamamilə qəbul olunmağa layiq sözdür. 10Ona görə də biz zəhmət çəkir və mübarizə aparırıq. Çünki ümidimizi bütün insanların, xüsusən iman edənlərin Xilaskarı, var olan Allaha bağlamışıq.

11Bunları buyur və öyrət. 12Gənc olduğun üçün qoy heç kim sənə xor baxmasın. Amma sözdə, həyat tərzində, məhəbbətdə, imanda, paklıqda imanlılara nümunə ol. 13Mən gəlincə Müqəddəs Yazıları hamıya oxumaqla, nəsihət verməklə, təlim verməklə məşğul ol. 14Ağsaqqallar əllərini sənin üzərinə qoyanda sənə peyğəmbərlik sözü ilə verilən səndə olan ruhani ənama etinasızlıq etmə. 15Bunların hamısına səy göstərərək özünü həsr et ki, sənin inkişafın hamıya aşkar olsun. 16Özünə və verdiyin təlimə diqqətli ol. Bu işlərlə məşğul olmağa davam et. Çünki bunu etməklə həm özünü, həm də səni dinləyənləri xilas edəcəksən.

5 1Ağsaqqalla sərt danışma, ona ata kimi, cavanlara isə qardaş kimi, 2ağbirçəklərə ana kimi, gənc qadınlara tamamilə saf ürəklə bir bacı kimi nəsihət ver.

3Həqiqi dul qadınlara hörmət et. 4Lakin əgər bir dul qadının uşaqları ya da nəvələri varsa, bunlar əvvəlcə öz ailələrinə yardım edərək möminliyi, yaşlı ailə üzvlərinə də haqqını verməyi öyrənsinlər. Çünki bu, Allahı razı salır. 5Həqiqətən, dul qalıb kimsəsiz olan qadın öz ümidini Allaha bağlamışdır, gecə-gündüz Ona yalvarmağa və dua etməyə davam edir. 6Keflə yaşayan dul qadınsa yaşadığı halda ölüdür. 7Nöqsansız olmaqları üçün bu əmrləri tapşır. 8Öz yaxınlarının, xüsusən, ailə üzvlərinin qayğısına qalmayan insan imanı inkar etmiş və imansızdan betərdir.

9Qoy bir dul qadının adı dullar siyahısına bu şərtlə yazılsın: ən azı altmış yaşına çatmış, ərinə sadiq olmuş, 10etdiyi yaxşı işlərlə tanınmış olsun, məsələn, uşaqlar böyütmüş, qonaqpərvərlik göstərmiş, müqəddəslərin ayaqlarını yumaqla xidmət etmiş, əziyyət çəkənlərə yardım etmiş, hər cür xeyirli işlə məşğul bir şəxs olmalıdır.

11Altmış yaşa çatmamış dul qadınları isə siyahıya yazma. Çünki cismani istəkləri Məsihə bağlılıqlarına qalib gələn kimi ərə getmək istəyərlər. 12Beləcə verdikləri ilk sözdən çıxdıqları üçün mühakiməyə məruz qalırlar. 13Eyni zamanda evdən evə gəzərək tənbəlliyə öyrənərlər. Yalnız tənbəllik deyil, lazım olmayan sözlər danışaraq qeybət edərlər, başqalarının işlərinə burunlarını soxarlar. 14Beləliklə, yaşa dolmamış dul qadınların ərə getməsini, uşaq doğmasını, evini idarə etməsini, düşmənə heç bir böhtan atmaq fürsətini verməməsini istəyirəm. 15Artıq bəziləri azıb Şeytanın ardınca getmişdir.

16İmanlı bir qadının dul qadın yaxınları varsa, qoy onlara yardım etsin. İmanlılar cəmiyyəti belə yükün altına girməsin ki, həqiqi dul qadınlara yardım edə bilsin.

17Cəmiyyəti yaxşı idarə edən ağsaqqallar, xüsusən, vəz və təlim işində zəhmət çəkənlər maddi və mənəvi cəhətdən təmin olunmağa layiq görülsün. 18Çünki Müqəddəs Yazıda belə deyilir: «Xırman çəkən öküzün ağzını bağlama» və «işçi öz haqqına layiqdir». 19İki yaxud üç şahid olmadıqda bir ağsaqqala qarşı olan ittihama əhəmiyyət vermə. 20Günah işlədən ağsaqqalları hamının qarşısında məzəmmət et ki, digərləri də günah işlətməkdən qorxsun. 21Allahın, Məsih İsanın və seçilmiş mələklərin önündə sənin öhdənə qoyuram ki, ayrı-seçkilik salmadan, tərəfkeşlik etmədən bu təlimatlara riayət edəsən. 22Heç kimin üzərinə tələsərək əl qoyma, başqalarının günahlarına şərik olma, özünü pak saxla.

23Yalnız su içməkdən vaz keç; mədənə və tez-tez baş verən xəstəliklərinə görə bir az şərab da iç.

24Bəzi insanların günahları mühakiməyə düşəndən əvvəl də bəllidir, digərlərininki isə sonradan ortaya çıxar. 25Beləcə yaxşı işlər də qabaqcadan bəllidir, bəlli olmayanlar da gizli qala bilməyəcək.

6 1Qul boyunduruğu altında olanların hamısı öz ağalarını tam hörmətə layiq saysınlar ki, Allahın adına və təliminə küfr söylənməsin. 2Ağaları iman etmiş olanlarsa qardaş olduğu üçün ağalarına xor baxmasınlar. Əksinə, onlara daha yaxşı qulluq etsinlər. Çünki bu qulluqdan faydalananlar sevdikləri imanlılardır.

Bu şeyləri öyrət və nəsihət ver.

3Kim yad təlimlər yayıb Rəbbimiz İsa Məsihin sağlam sözləri ilə və möminliyə uyğun təlimlə razı deyilsə, 4o adam qürurlanıb heç bir şey dərk etmir, lakin mübahisə və sözlərin mənası barədə dava yaratmaq xəstəliyinə tutulub. Bunların nəticəsi paxıllıq, münaqişə, böhtançılıq və bədgümanlıqdır; 5pozğun düşüncəli, həqiqətdən məhrum, möminliyi qazanc mənbəyi kimi zənn edən adamların fasiləsiz mübahisələridir.

6Əlindəki ilə kifayətlənərək mömin olmaqsa böyük qazanc mənbəyidir. 7Çünki dünyaya heç bir şey gətirməmişik və oradan heç bir şey də götürə bilmərik. 8Yeməyimiz və paltarımız varsa, bunlarla kifayətlənirik. 9Zəngin olmaq istəyənlərsə sınağa və tora düşərlər; insanı məhvə və həlaka aparan bir çox axmaq və ziyanverici ehtiraslara batırlar. 10Çünki hər cür pisliyin kökü pulpərəstlikdir. Kimlərsə bu həvəslə imandan azıb öz-özlərinə sanki bıçaq soxmuş kimi çox əzab verdilər.

11Amma sən, ey Allah adamı, bu şeylərdən qaç. Salehliyin, möminliyin, imanın, məhəbbətin, dözümün, həlimliyin ardınca get. 12İman uğrunda yaxşı mübarizə apar. Əbədi həyatı bərk tut; bunun üçün çağırıldın və yaxşı əqidəni bir çox şahid qarşısında iqrar etdin. 13Hər şeyə həyat verən Allahın və Ponti Pilatın önündə öz yaxşı əqidəsinə şəhadət edən Məsih İsanın hüzurunda sənə tapşırıram ki, 14Rəbbimiz İsa Məsihin zühurunadək Allahın əmrinə ləkəsiz və nöqsansız riayət et. 15Allah Onu Öz vaxtında zahir edəcək. O, bəxtiyarlıq mənbəyi olan tək Hökmdar, şahların Şahı və ağaların Ağasıdır. 16Yeganə ölməzliyə malik olan, əlçatmaz nurda yaşayan Odur. Onu insanlardan heç kəs görməyib və görə də bilməz. Ona izzət və əbədi qüdrət olsun. Amin.

17Bu dövrdə varlı olanlara buyur ki, təkəbbürlü olmasınlar və gəldi-gedər var-dövlətə yox, zövq almağımız üçün bizə hər şeyi bol-bol verən Allaha ümid bəsləsinlər. 18Xeyirxahlıq göstərsinlər, yaxşı işlərlə zəngin, əliaçıq olub öz malını başqaları ilə bölüşsünlər. 19Beləliklə, gələcək üçün özlərinə sağlam təməl olacaq bir xəzinə toplasınlar. Yəni həqiqi həyatı bərk tutsunlar.

20Ey Timotey, sənə verilən əmanəti qoru! Allahsız boşboğazlıqdan və yalan yerə «bilik» adlanan şeyin zidd fikirlərindən uzaq dur. 21Bəziləri bu biliyə sahib olduqlarını iddia edərək imandan azdılar.

Sizə lütf olsun!

[28-ci fəslə qayıdın.]

2-ci Timofeyə

1 1Məsih İsada olan həyat vədinə görə Allahın iradəsi ilə Məsih İsanın həvarisi mən Pauldan 2mənə sevimli oğul olan Timoteyə salam! Ata Allahdan və Rəbbimiz Məsih İsadan sənə lütf, mərhəmət və sülh olsun!

3Durmadan, gecə-gündüz dualarımda səni yada saldığım zaman ata-babalarım kimi təmiz vicdanla ibadət etdiyim Allaha şükür edirəm. 4Sənin göz yaşlarını xatırlayaraq səni görməyə həsrət çəkirəm ki, sevinclə dolum. 5Səndəki riyasız imanı yadıma salıram. Əvvəlcə nənən Lois və anan Evnikinin saxladığı bu imanı, əminəm ki, sən də saxlayırsan. 6Bu səbəbdən sənin üzərinə əl qoymağımla Allahın sənə verdiyi ənamı alovlandırmağını xatırladıram. 7Çünki Allah bizə qorxaqlıq ruhu deyil, güc, məhəbbət və ağıllı-kamallı olmaq ruhu vermişdir. 8Buna görə Rəbbimiz barədə şəhadət etməkdən və Onun uğrunda məhbus olan məndən utanma. Allahın gücü ilə Müjdə uğrunda mənimlə birlikdə əzaba qatlaş. 9Allah bizi əməllərimizə görə deyil, öz məqsədinə və lütfünə görə xilas edib müqəddəs olmağa çağırdı. Zaman başlamazdan əvvəl o lütf bizə Məsih İsada verilmişdi, 10indi isə Xilaskarımız Məsih İsanın zühuru ilə üzə çıxdı. O, ölümü yox etdi, Müjdə vasitəsilə həyatı və ölməzliyi aşkar etdi. 11Mən bu Müjdə üçün vaiz, həvari və müəllim təyin olundum. 12Bu əzabları çəkməyimin səbəbi də budur. Amma bundan utanmıram, çünki Kimə iman etdiyimi bilirəm və əminəm ki, mənə verdiyi əmanəti qiyamət gününə qədər saxlamağa qadirdir. 13Məsih İsada olan iman və məhəbbətlə məndən eşitdiyin sağlam sözlərdən nümunə götür. 14Sənə verilən yaxşı əmanəti bizdə yaşayan Müqəddəs Ruh vasitəsilə saxla.

15Bilirsən ki, Asiya vilayətində olanların hamısı məndən üz döndərdi. Həmçinin Figel və Hermogen də bunların sırasındadır. 16Rəbb Onisiforun ev əhlinə mərhəmət etsin. Çünki dəfələrlə məni ruhlandırdı, mənim zəncirlənməyimdən utanmadı. 17Əksinə, Romada olarkən məni səylə axtarıb tapdı. 18Qoy Rəbb qiyamət günü ona mərhəmət tapmağa imkan versin. Efesdə onun mənə nə qədər xidmət etdiyini sən çox yaxşı bilirsən.

2 1Sənsə, ey oğlum, Məsih İsada olan lütflə güclən. 2Bir çox şahidlərin önündə məndən eşitdiyin sözləri başqalarına da öyrətməyə qadir olan sadiq adamlara həvalə et. 3Məsih İsanın yaxşı əsgəri kimi mənimlə birgə əzaba qatlaş. 4Əsgərlik edən insan gündəlik həyatla bağlı işlərə sürüklənməz, ona əmr edən zabiti razı salmağa çalışar. 5Həmçinin yarışlara qoşulan insan da qaydaya görə yarışmazsa, başına zəfər çələngi qoyulmaz. 6Zəhmətkeş əkinçinin payına məhsulunun ilk bəhrəsi düşməlidir. 7Dediklərimə fikir ver. Rəbb söylədiyim hər şeydə sənə anlayış verəcək.

8Yaydığım Müjdədə açıqlandığı kimi, Davudun nəslindən olub ölülər arasından dirilən İsa Məsihi yadında saxla. 9Bu Müjdə naminə zəncirə vurulmuş bir cinayətkar kimi əzaba qatlaşıram. Amma Allahın kəlamı zəncirlənməmişdir. 10Bu səbəbdən seçilmişlərə görə, onlar da Məsih İsada olan xilasa əbədi izzətlə bərabər nail olsunlar deyə hər şeyə dözürəm. 11Bu söz etibarlıdır ki,

«Əgər Onunla öldüksə,

Onunla da yaşayacağıq;

12Əgər dözəriksə,

Onunla da birlikdə padşahlıq edəcəyik.

Əgər Onu inkar etsək,

O da bizi inkar edəcək.

13Biz sadiq qalmasaq da,

O sadiq qalacaq.

Çünki Öz təbiətinə zidd davrana bilməz».

14Bunları imanlıların yadına sal. Sözlərin mənası barədə dava etməməyi Allahın önündə onların öhdəsinə qoy; çünki bu fayda verməz, dinləyənlərə isə ziyan vurar. 15Özünü Allaha sınaqdan keçmiş, həqiqət kəlamını doğruluqla işlədən alnıaçıq bir işçi kimi təqdim etməyə çalış. 16Allahsız boşboğazlıqdan uzaq dur. Çünki belə boşboğazlıqlar insanı daha da allahsızlığa aparır. 17Onların sözü irinli yara kimi yayılacaq. Himeney və Filit onların sırasındadır. 18Onlar dirilmənin artıq baş verdiyini deyərək həqiqətdən azıb bəzilərinin imanını alt-üst edirlər. 19Lakin Allahın atdığı möhkəm təməl bu sözlərlə möhürlənib durur: «Rəbb Özününküləri tanıyır» və «Rəbbin adını ağzına alan hər kəs haqsızlıqdan uzaqlaşsın».

20Böyük bir evdə yalnız qızıl və gümüş qablar deyil, həmçinin taxta və gil qablar da var. Onlardan bəzisi şərəfli, bəzisi də şərəfsiz iş üçün istifadə olunur. 21Beləliklə, kim özünü şərəfsiz işlərdən təmizləsə, şərəfli işlərə uyğun, təqdis olunmuş, Sahibinə faydalı, hər yaxşı iş üçün hazırlanmış qab olacaq.

22Gənclik ehtiraslarından qaç. Təmiz ürəklə Rəbbi çağıranlarla birlikdə salehliyin, imanın, məhəbbətin və sülhün ardınca get. 23Axmaq və cahil mübahisələrdən uzaq ol. Çünki bunların dava-dalaşa səbəb olmasını bilirsən. 24Rəbbin qulu davakar olmamalıdır. Əksinə, hamı ilə mülayim rəftar etməli, öyrətməyə qabil, səbirli olmalıdır. 25Ona qarşı olanları həlimliklə tərbiyə etməlidir. Bəlkə Allah onlara tövbəyə imkan verəcək. Beləliklə, onlar həqiqəti anlayar, 26ayıq ola bilərlər və istəyini yerinə yetirmək üçün onları əsir edən iblisin torundan çıxarlar.

3 1Bunu bil ki, bu axır zamanda çətin dövrlər olacaq. 2Çünki insanlar xudbin, pulpərəst, təkəbbürlü, məğrur, təhqir edən, valideynlərinə itaət etməyən, nankor, müqəddəslikdən məhrum, 3şəfqətsiz, barışmaz, böhtançı, nəfsini saxlamayan, rəhmsiz, yaxşılığın düşməni, 4xain, ehtiyatsız, qürurlu olacaq, Allahdan çox kef çəkməyi sevəcəklər. 5Mömin kimi görünüb bu yolun gücünü inkar edəcəklər. Bu cür adamlardan uzaq dur. 6Bunların arasında evlərə soxulub zəif iradəli qadınları əsir edən adamlar var. Belə qadınlar günahla yüklənmiş müxtəlif ehtiraslarla sövq edilir, 7daima öyrənir, amma həqiqəti heç zaman anlaya bilmirlər. 8Yannis və Yambris Musaya necə zidd getdilərsə, bu adamlar da eləcə həqiqətə zidd gedirlər. Onlar düşüncələri pozğun, imanları sınaqdan keçməmiş insanlardır. 9Amma daha irəli gedə bilməyəcəklər. Çünki Yannislə Yambrisin axmaqlığı kimi bunların da axmaqlığını hamı açıqca görəcək.

10Sənsə mənim təlimimi, davranışımı, məqsədimi, imanımı, səbrimi, məhəbbətimi, dözümümü, 11Antakyada, Konyada, Listrada başıma gələn təqibləri, çəkdiyim əzabları diqqətlə izlədin. Nə cür təqiblərə qatlandım! Amma Rəbb məni bunların hamısından xilas etdi. 12Məsih İsada möminliyə yaraşan bir həyat sürmək istəyənlərin hamısı təqibə məruz qalacaq. 13Amma pis adamlar və saxtakarlar aldadıb-aldanaraq getdikcə daha betər olacaqlar. 14Sənsə öyrəndiyin və güvəndiyin şeylərə sadiq qal. Çünki bunları kimlərdən öyrəndiyini bilirsən, 15Müqəddəs Yazıları uşaqlıqdan bilirsən. Onlar Məsih İsaya olan iman vasitəsilə sənə xilas gətirən hikmət verməyə qadirdir. 16Bütün Müqəddəs Yazılar Allahdan ilham almış və təlim, məzəmmət, islah, salehlik tərbiyəsi üçün faydalıdır; 17beləcə Allah adamı bacarıqlı olub hər yaxşı iş üçün təchiz edilsin.

4 1Allahın və dirilərlə ölüləri mühakimə edəcək Məsih İsanın önündə Onun zühuru və Padşahlığının haqqı üçün sənə buyururam ki, 2Allahın kəlamını vəz edəsən, hansı vaxt olursa-olsun hazır olasan, insanlara tam səbirlə təlim öyrədərək məzəmmət, xəbərdarlıq və nəsihət verəsən. 3Çünki elə bir zaman gələcək ki, sağlam təlimə dözməyəcəklər. Qulaq oxşayan sözlər eşitmək üçün ətraflarına öz ehtiraslarına uyğun müəllimlər toplayacaqlar. 4Qulaqlarını həqiqətdən döndərəcək, əfsanələrə meyl göstərəcəklər. 5Amma sən hər vəziyyətdə ayıq ol. Əzaba qatlaş, müjdəçilik işini yerinə yetir, öz xidmətinə tam əməl et.

6Çünki qanım artıq içmə təqdimi kimi tökülmək üzrədir. Artıq ayrılma zamanım gəldi. 7Mən yaxşı mübarizə aparmışam, yolumu sona çatdırdım, imanı saxladım. 8İndi salehlik tacı mənim üçün hazır durur. Ədalətli Hakim olan Rəbb qiyamət günü onu mənə – yalnız mənə deyil, Onun zühuruna can atanların hamısına verəcək.

9Yanıma tez gəlməyə çalış. 10Çünki Dima indiki dövrü sevdiyi üçün məni tərk edib Salonikə getdi. Kreskent Qalatiyaya, Tit isə Dalmatiyaya getdi. 11Yalnız Luka yanımdadır. Markı da götür özünlə gətir, çünki o etdiyim xidmətdə mənə yardım edir. 12Tixiki isə Efesə göndərdim. 13Troasda Karpın yanında qoyduğum yapıncını, kitabları, xüsusən, yazılı dəriləri də gələndə gətir.

14Misgər İsgəndər mənə çox pislik etdi. Rəbb ona əməllərinin əvəzini verəcək. 15Sən də ondan özünü gözlə. Çünki söylədiklərimizə ciddi-cəhdlə zidd getdi.

16Mən ilk dəfə müdafiə olunanda heç kim mənə tərəfdar çıxmadı, hamı məni tərk etdi. Qoy onlara günah sayılmasın. 17Lakin Rəbb köməyimə gəlib mənə güc verdi ki, vəz mənim vasitəmlə tam elan edilsin və onu bütün millətlər eşitsin. Mən aslanın ağzından xilas oldum. 18Rəbb məni hər cür pis əməldən qurtaracaq və Öz Səmavi Padşahlığı üçün xilas edəcək. Ona əbədi olaraq izzət olsun! Amin.

19Priskila ilə Akilaya və Onisiforun ev əhlinə salam söylə.

20Erast Korinfdə qaldı. Trofimi isə xəstə halda Miletdə qoydum. 21Çalış ki, qışdan əvvəl gələsən. Evvul, Pudent, Lin, Klavdiya və bütün bacı-qardaşlar sənə salam göndərir.

22Rəbb sənin ruhuna yar olsun! Sizə lütf olsun!

[28-ci fəslə qayıdın.]

İbranilərə 11

1İman ümid edilənlərə etibar etmək, görünməyən şeylərə əmin olmaqdır. 2Əcdadlarımız imanları üçün müsbət şəhadət aldılar.

3İman vasitəsilə dərk edirik ki, kainat Allahın kəlamı ilə yarandı, beləcə də görünən şeylər görünməyənlərdən törədi.

4İman vasitəsilə Habil Allaha Qabildən daha yaxşı bir qurban təqdim etdi. Bunun vasitəsilə saleh olduğu təsdiq edildi, çünki Allah onun təqdimləri barədə şəhadət etdi. Habil ölmüş olduğu halda iman vasitəsilə hələ də danışır.

5Xanok ölümü görməsin deyə iman vasitəsilə dünyadan götürüldü. Onu tapa bilmədilər, çünki Allah onu dünyadan götürmüşdü. Götürülməzdən əvvəl o, şəhadət almışdı ki, Allahı razı salıb. 6İman olmadan Allahı razı salmaq qeyri-mümkündür. Çünki Allaha yaxınlaşan şəxs inanmalıdır ki, O var və Onu axtaranlara mükafat verir.

7Nuh hələ gözə görünməyən şeylər barəsində edilən xəbərdarlığa iman vasitəsilə ciddi yanaşaraq öz ev əhlinin xilası üçün gəmi düzəltdi. O, iman vasitəsilə dünyanı məhkum etdi və imana görə olan salehliyi irs olaraq aldı.

8İbrahim çağırılanda iman vasitəsilə itaətli olub irs alacağı torpağa getdi. O hara getdiyini bilməyərək yola çıxdı. 9İman vasitəsilə vəd edilmiş ölkədə bir qərib kimi məskunlaşdı. O eyni vədin həmvarisləri olan İshaq və Yaqubla birlikdə çadırlarda yaşadı. 10Çünki İbrahim memarı və banisi Allah olan bünövrəli şəhəri gözləyirdi. 11Sara özü sonsuz və yaşı ötmüş olduğu halda iman vasitəsilə nəsil yaratmaq üçün güc aldı, çünki vəd Edəni sadiq saydı. 12Buna görə də bir kişidən, artıq ölüdən fərqlənməyən birindən sayca göydəki ulduzlar qədər, dəniz kənarındakı qum kimi saysız-hesabsız nəsil törədi.

13Bunların hamısı imanlı olaraq öldü. Vəd edilən şeylərə nail olmadılar, amma bunları uzaqdan görüb salamladılar və özlərinin yer üzündə yad və qərib olduqlarını iqrar etdilər. 14Axı belə sözləri deyənlər bir vətən axtardıqlarını göstərirlər. 15Əgər onlar çıxdıqları ölkə barəsində düşünsəydilər, qayıtmağa imkanları olardı. 16Amma əslində onlar daha yaxşı bir ölkəni, yəni səmavi vətəni arzu edirdilər. Buna görə Allah Özünü onların Allahı adlandırmaqdan utanmır, çünki O onlar üçün şəhər hazırlamışdır.

17İbrahim sınağa çəkildiyi vaxt iman vasitəsilə İshaqı qurban olaraq təqdim etdi. Vədlərə nail olmuş İbrahim bircə oğlunu qurban vermək niyyətində idi. 18Halbuki ona «İshaqdan törəyənlər sənin nəslin adlanacaq» deyilmişdi. 19O, Allahı onu ölülər arasından diriltməyə qadir saydı. Buna görə də məcazi mənada İshaqı ölümdən geri aldı.

20İman vasitəsilə İshaq gələcək hadisələrlə əlaqədar Yaquba və Esava xeyir-dua verdi.

21Yaqub ölərkən Yusifin hər iki oğluna iman vasitəsilə xeyir-dua verdi və öz dəyənəyinin başına söykənib Allaha səcdə etdi.

22Yusif də ölərkən İsrail övladlarının Misirdən çıxacaqları haqqında iman vasitəsilə söz söyləyərək öz sümükləri barəsində əmr verdi.

23Musa doğulanda anası və atası iman vasitəsilə onu üç ay gizlətdilər. Çünki onlar uşağın gözəl olduğunu görüb padşahın fərmanından qorxmadılar.

24Musa böyüyəndən sonra firon qızının oğlu adlanmaqdan iman vasitəsilə imtina etdi. 25Günahdan müvəqqəti zövq almaqdansa Allahın xalqı ilə birlikdə əzab çəkməyi üstün tutdu. 26Məsih naminə çəkdiyi təhqiri Misir xəzinələrindən daha böyük var-dövlət saydı, çünki gözünü alacağı mükafata dikmişdi. 27İman vasitəsilə padşahın qəzəbindən qorxmayıb Misirdən çıxdı, çünki o, gözə Görünməyəni sanki görmüş kimi möhkəm dayandı. 28İman vasitəsilə Musa Pasxa qurbanının kəsilməsini və onun qanının çilənməsini həyata keçirtdi ki, ilk doğulanları öldürən məhvedici mələk İsraillilərə toxunmasın.

29İman vasitəsilə İsraillilər Qırmızı dənizi qurudan keçən kimi keçdilər. Misirlilər də bunu etməyə cəhd etdilər, amma boğuldular. 30İman vasitəsilə İsraillilər yeddi gün Yerixonun ətrafında gəzdikdən sonra onun divarları yıxıldı. 31İman vasitəsilə fahişə Raxav casusları dostcasına qarşıladığı üçün itaətli olmayanlarla birgə həlak olmadı.

32Daha nə deyə bilərəm? Gideon, Baraq, Şimşon, İftah, Davud, Şamuel və başqa peyğəmbərlər barəsində danışsam, vaxtım çatmaz. 33İman vasitəsilə onlar padşahlıqları məğlub etdilər, ədaləti icra etdilər, vədlərə nail oldular, aslanların ağızlarını bağladılar, 34şiddətli alovu söndürdülər, qılıncın ağzından qaçdılar, zəiflikdən qüvvətləndilər, döyüşdə güclü oldular, yadellilərin ordularını qovdular. 35Qadınlar öz ölülərini dirilmiş geri aldılar. Bəziləri işgəncə çəkəndə qurtulmaqdan imtina etdilər ki, dirilib daha yaxşı həyata nail olsunlar; 36digərləri də təhqir olunub döyüldülər, habelə zəncirlərə və həbslərə məruz qaldılar; 37onlar daşqalaq edildilər, mişarlanıb bölündülər, qılıncdan keçirilib öldürüldülər. Bəziləri isə qoyun dərisinə və keçi gönünə bürünərək gəzib-dolaşdılar, yoxsulluğa, əzab-əziyyətə məruz qaldılar. 38Dünya onlara layiq deyildi. Onlar səhralarda, dağlarda, mağaralarda və yeraltı oyuqlarda dolaşıb gəzdilər.

39Onların hamısı iman vasitəsilə müsbət şəhadət aldı, amma vəd edilənə nail olmadı. 40Çünki Allah bizim üçün daha yaxşı şey hazırlamışdır ki, onlar bizsiz kamilliyə çatmasın.

[30-cu fəslə qayıdın.]